Закарпатськоє областноє научно-культурологичноє общество

им. А.Духновича

Крайовоє общество подкарпатськых русинов

***Анна Меґела***

**ГРАМАТИКА**

**РУСИНСЬКОГО**

**ЯЗЫКА**

***2-оє выданя,***

***исправленоє и доповненоє***

 Ужгород ‒ 2019

  *Граматика русинського языка – єден из основных документув його кодифікації и одвічать духу часу, є вымогов на реалізацію Закона Украйины по впорядкованю мовної політикы, у якому русинськый язык признаный реґіоналным языком подкарпатськых русинув.*

 *Предложеный варіянт граматикы є майбулше оптималным, у ньому*

*враховано многі проблемні и дискусійні позиції, выкладені у дотеперішных*

 *граматиках.*

 *Автор надіє ся, што дана граматика найде позитивні одголоскы у русинськуй*

*общественности и прийме ся як важный документ лінґвістичної русиністикы,*

 *Граматика написана в популарнуй формі и розрахована на каждого, ко хоче поповнити свої знаня из русинського языка*

  **ВСТУПНОЄ СЛОВО**

 При написаню Граматикы русинського языка мы выходили из такої прописної истины, ош майвысші думкы, майглубокі знаня и людські чувства обстануть ся забытыми для будущых поколінь, кидь не будуть ясно и граматично точно, нормовано зафіксовані на письмі.

 Дана Граматика не є учебником из історії русинського языка, она лем констатує и фіксує стан русинського языка подкарпатськых русинув на нынішньому етапі розвитка граматичної думкы.

 Автор ураховав специфіку непростої обставины украйинського окруженя, процеса усиленої асиміляції русинського языка и старав ся выокремити разность межи двома близькыми языками, и в тот час указати на даякі явленя, общі для обох языкув. Наша языкознавча наука богата на словарі и граматикы. Айбо позаяк наш русинськый край довгый історичный час находив ся пуд постоянными політичными, соціалными, културными, языковыми и релігійными вплывами. Русинськый язык одповідно зміньовав ся, наповньовав ся разнороднов лексиков, фразеолоґійов, позычав и даякі граматичні формы, наголосы. Ушитко сесе одбивало ся на граматиках. Попередні граматисты (А.Коцак, М.Лучкай, А.Духнович, И.Раковськый, А.Волошин, Є.Сабов, И.Гарайда и др.) хотіли доказати, ош и русины, як и другі народы світа, мавуть граматику свого родного языка.

 Наша задача заключать ся у тому, обы установити тверді, нами приняті за норму граматичні формы нынішнього живого русинського языка, обы сякым способом забезпечити граматично правилноє, нормативноє печатаня новинок, журналув, книжок для народа на доступному и зрозумілому языку.

 Нормативні граматичні формы выробили ся нами на основі высказовань и предложень членув робочої групы по кодифікації русинського языка при обществі А.Духновича и на основі граматик нашого часу (И.Керчі, М.Алмашія, Д.Сидора, Н.Печоры).

 Автор в основу граматикы поклав етимологичный принцип из даякыми елементами фонетичного и традиційного принципув правописаня.

 Автор не рахує свою граматику послідньым словом у розвою граматичної думкы. Язык – субстанція динамична.

 Треба сподівати ся, што на зміну теперішньым прийдуть нові лінгвісты, які внесуть поправкы до даної Граматикы русинського языка.

  **ЛЕКСИКА**

 Слово є основнов єденицьов языка. Ушиткі слова, які суть в русинському языку, становлять лексику русинського языка.

 Словниковый запас русинського языка великый. Русинські лексикографы ХХ ст. Иван Панькевич и Николай Грицак зобрали достаточноє количество русинськых слов, обы доказати, што наш язык є богатый. И.Панькевич зобрав 132 000 лексем, а Н.Грицак – 250 000.

 Головноє призначеня слова – точно назвати предмет, живоє существо, їх признакы, количество, дійство. То, што означає слово, є його лексичным значеням. Окрем лексичного значеня, слово має и граматичноє значеня.

 Наука, яка изучає слова, їх лексичноє значеня, походженя, хоснованя, называть ся **лексикологійов**.

 Слова є єднозначні и многозначні. Слова, котрі мають єдноє значеня, называють ся **єднозначными**. Слова, котрі мають два и булше значень, называють ся **многозначными**.

 Слово «яблунка» – єднозначноє, бо має єдно значеня: садовоє дерево, плод якого – яблока.

 Слово «вишня» – многозначноє, бо має два значеня:

1) садовоє дерево або куст из довгыми тонкыми конарчиками, плод якого ягоды – вишні;

2) плод дерева вишні: темно-червена (рідше яскраво-червена) ягода из кусточков.

 Дакотрі слова мають не лем два, а булше значень.

 Поле – многозначноє слово, бо має дакулько значень

1) часть земли, на якуй росте трава або штось садять. *Мати из невістов копали на полю крумплі, а мы, хлопы, косили траву*.

2) спортивный майданчик. *На футболному полю проводять ся змаганя*.

3) одогнуті краї калапа. *Збоку на полю калапа дружбам прикапчали цвіткы, а на кептарык – боґрийду*.

4) смужка по боках листка у зошиті и книжці, яку при писаню ци печатаню лишають чистов. *Не пиши нич на полю: там учителька зробить свої позначкы*.

 Многозначні слова мавуть ***прямоє*** и ***переносноє значеня***.

 Ушко дітинкы – прямоє значеня.

 Ушко иглы – переносноє.

 Золота обручка – прямоє значеня.

 Золота пшениця – переносноє.

 Золоті рукы – переносноє.

 У нашому языку є слова, што ся читають и пишуть єднако, айбо значеня у них иншакоє, различноє. Такі слова ся называють **омонімами**.

 Баба – жона, яка має внукув. Стара жона. *Діти люблять свою бабу*.

 Баба – *(уст.)* жона, яка помагать при родах. *Почали ся роды – кличте валаську бабу*.

 Лексичноє значеня слова пояснює ся у толковых словарях.

 Слова из противоположным значеням называєме **антонімами**: день – нуч, друг – враг, ясно – темно, близько – далеко, чорный – білый, смутный – веселый.

 Слова, разні по звучаню и написаню, але близькі по значеню, называєме **синонімами**.

 *Сердити ся, злити ся, нервозити ся; говорити, лопоніти, бубоніти; добрый, сердечный, благый*.

 Синонімы и слова из переносным значеням роблять язык богатшым, красшым. Они майчастіше ся хоснують в художественнуй літературі.

 У русинському языку є сложніші языкові єдиниці – **фразеологізмы** – готові выразы. У них окремішні слова утрачають своє самостоятелноє значеня и принимають переносноє, што ся выражає часто єдным словом.

 Курить му ся пуд носом (бреше).

 Лем людьом очи дере (нервозить).

 Протяг ногы (умер).

 Лем му пяты блиснули (втік).

 За морьом и кунь за грийцарь (видить ся, ож за малі гроші).

 Має дві ліві рукы (робить дуже помалы и нефайно).

 Де ся напас, там ся и стряс. (неакуратный, нечистоплотный ).

 Так ги мокрой горить (дуже помалы).

 Болячой – скоро забывачый (про родовый процес).

 Корова забыла, коли телятьом была (про того, ко забыв свуй род або про свою минувшу бідность).

 Я русин был, єсьм и буду. (увіреность у приналежности до русинської націоналности).

 Майчастіше фразеологізмы хоснують ся у розговорному и художественному стилях. Фразеологізмами є приказкы, пословиці, крылаті выразы.

 Фразеологізмы, як и синонімы, роблять нашу бесіду емоційнов, богатшов, красшов.

 У русинському, як и в каждому языкови, є нові слова (неологізмы) и устарівші слова (архаїзмы, историзмы).

 **Неологізмы** – слова, што ся появили недавно. Они называють нові предметы и понятя: компютер, Інтернет, бізнесмен, ноутбук, нетбук.

 **Историзмы** – слова, што называють предметы, котрых уже не є в хоснованю: бочкоры, гуня, колгоз, трудодень, галя (репродуктор), кросна, веретено, тинта (чорнило).

 **Архаїзмы** – слова, што називають предметы иншак, не так, як колись: фусиклі (носкы), воргы (губы), шифон (шкаф), шіфа (пароплав), воле (зоб), церузка (олівець), гертика (туберкулоз), тийка (зошит).

 Неологізмы, архаїзмы, историзмы ся хоснують у бесіді рідко, они ся односять до пасивного состава языка.

 За свойим походженьом слова русинського языка ділять ся на дві групы: **лично-русинські** и **позычені**, а за хоснованьом – **активна лексика** и **пасивна лексика.**

 Слово лазиво (укр. драбина), годинка (укр. годинник), поливка (укр.

бульйон), границя (укр. кордон), клинець (укр. гвіздок), клепач (укр. молоток), воробок (укр. горобець), наремно (укр. несподівано), всягды (укр. всюди), ярь (укр. весна), ярець (укр. ячмінь), леквар (укр. повидло), топанкы (укр. туфлі), віхтелиця (укр. віхола), заголовок (укр. подушка), парада (укр. краса), красный (укр. гарний) и многі другі – лично-русинські.

 Слова активної лексикы хоснують ся у бесіді часто.

 Як и в каждому языкови, в русинському є общеупотребляємі слова и діалектні.

 **Общеупотребляємі слова** хоснують ушиткі русины, котрі знають (розуміють) русинськый язык. *Нянько, вихор, хыжа, студінь, жалива, фрайир* и др.

 **Діалектні слова (діалектизмы)** – то слова, які хоснують люде окремішного села, дакулькых сел.

 Які слова треба раховати діалектныма, языкознавці на даный час не мають єдностайної думкы.

 Діалектными є формы слов: *шішнаціть* (треба: шістнадцять), *штири* (треба: четыри), *на столох*, *о дідох* (треба: на столах, о дідах), *артіста*, *туріста* (треба: артист, турист), *учителка* (треба: учителька), *бічи* (треба: бігти).

 Формы назывникув из приставным **в** *вухо, воко*, *вуйко* (треба: ухо, око, уйко).

 Формы глаголув на –**вуть:** *малювуть*, *читавуть* (треба: малюють, читають).

 Формы Д.зм. типу *тув добрув жоні* (треба: туй добруй жоні).

 [**ы**] позад **ж**, **ш** типу *жыти, шыти* (треба: жити, шити).

 У даякых селах слово *люди*хоснує сяу значені лиця мужської статі (*У клубі были самі люди, а жоны не прийшли*).

 Як и в каждому языкови, в русинському є слова, котрі прийшли до нас из инших языкув. Такі слова ся называють **позычеными**. У даякых языках позыченых слов є немного (приміром, в исландському – менше 100 слов), в украйинському – 10%, а в даякых дуже много (в корейському – 90%, в японському 70%, в основному з китайського).

 Якый перцент позыченых слов є в русинськуй лексиці, языкознавци ищи не прийшли до єдної думкы.

 Майбулше позыченых слов маєме из класичных языкув – грецького и латинського, а также из мадярського и німецького.

 Из **грецького** языка – имена: Марія, Петро, Андрій, Василь, Анна и другі; научні терміны: алфавіт, лексика, граматика, філологія, фізика и другі; назвы ростин: огурок, мнята и другі; церковнословянська лексика: монах, монастырь, ангел, апостол.

 Из латинського – студент, інститут, екзамен, конституція, міністер.

 Из німецького – анцуґ, шпаргет, штукатурка, штрека, шпиталь, фрыштик, штрімфлі.

 Из мадярського – облак, бовт, фіном, папучі, кобат, варош, гатіжак, бізовно, боґанчі, гамішный, левеш, ґарадічі.

 Є позычені слова также из языкув сусідньых народув, майбулше из украйинського и словацького.

 Айбо основный фонд русинського языка становлять не позычені слова, як то даякі філологы ся силують доказати, а **общесловянська лексика**.

 То суть слова, што называють родственні и родинні одношеня (мати, брат, сестра, дітвак, внук, сусід, вдовець, гость, люде); назвы частин тіла (рука, нога, голова); назвы ростин (явор, дуб, береза, черешня, жито, лобода, коноплі, овес); назвы домашної худобы, лісных звірят, потят (бык, кобыла, вовк, медвідь, голуб, ворона, сорока, сова); многі глаголы (їсти, пити, спати, мерзнути); містоназывникы (я, ты, вы, наш, ваш); числовникы (єден, два, три, пять, сто); якостникы (теплый, мягкый, солодкый, тупый, бідный, ясный) и многі другі слова.

 Проаналізовавши у русинському языку и в 11 словянськых языках ≈ 4 тис. слов, на основі порунально-историчного метода М.Алмашій доказав, шо русинськый язык – єден из словянськых языкув, у якому суть многі лексичні и граматичні елементы, єднакі для ушиткых словянськых языкув, и є много различного, автентичного, характерного лем для даного языка¹.

 У булшости словянськых языкув слова общесловянської лексикы произносять ся майже єднако. Айбо **схожость – то не є ідентичность**.

 Сонце (русин.), сонце (укр.), солнце (русс.), сонца (білор.), слонце (польс.), слнце (слов.), слунце (чеш.), сланце (болг.), сунце (серб.).

 Кров (русин.), кров (укр.), кровь (русс.), крв (слов.), кров (болг.), крв (серб.), крев (чеш.), крев (польс.).

 Обруч (русин.), обруч (укр.), обруч (русс.), обруч (слов.), обруч (чеш.), обреч (полськ.), оброч (болг.), обруч (серб.).

 Як видиме, общесловянська лексика є у вшиткых словянськых языках, и доказовати, ож такі слова позычені из якогось конкретного языка, приміром, из украйинського, є нерозумно, антинаучно.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ¹Алмашій М., Русинсько-славянськый лексикон ‒ «Карпатська вежа», Ужгород, 2015

 **Ф О Н Е Т И К А**

 **ЗВУКЫ РІЧИ**

 Фонетика изучає звукы языка и річи.

 Звук – майменша неділима часть слова. Розличають звукы гласні и согласні.

 **Характеристика системы гласных звукув**

 Гласні звукы творять ся голосом. При їх твореню воздух свободно проходить через гыртанку, не стрічаючи перепоны. В русинському языку хоснує ся сім гласных: [а], [у], [о], [і], [е], [и], [ы].

 Фонема **а** реалізує ся як звук переднього ряда низкого пуднятя, одкрытый, нелабіалізованый. Не поддає ся редукції, т.є., не тратить выразности у ненаголошенуй позиції: *бавка, рак, казати, жалива, липа*.

 Фонема **у** – звук заднього ряда высокого пуднятя, лабіалізованый, закрытый. Не поддає ся редукції: *душа, дуркати, русины, рубати*.

 Фонема **о** – звук заднього ряда высокого пуднятя, лабіалізованый, закрытый. Перед складом из [у], [і] поддає ся редукції, приближає ся до [у]: *зозуля*

[зузул’а], *голубка* [гулубка], *собі* [субі], *козі* [кузі].

 У даякых русинськых словах фонема **о** передає ся звуженым звуком, што приближає ся не лем до [у], але и до [ы], особенно у позиції перед [о], [й], [в]. У транскрипції сесь звук позначаєме из дашком: *пой* [пôй], *йойкати* [йôйкати], *война* [вôйна], *коровов* [корôвôв], *книжков* [книшкôв], *чоловік* [чôлôвік].

 Звук **ô** – се не окрема фонема, яка вплыває на значеня слова, а варіант фонемы **о**.

 Фонема **і** – звук переднього ряда, высокого пуднятя, нелабіалізованый, закрытый. Не поддає ся редукції: *стігати, січи, дітвача, ріка*, *піціцькый.*

 Фонема **е** – звук переднього ряда, середнього пуднятя, нелабіалізованый,

Поддає ся редукції. Майвыразніше звучить у наголошеному складі на зачатку и в кунци слова, а также межи твердыми согласными: *береза , дерево, клен, зеленый*. В наголошенуй позиції перед складом з [і], [у] выговорює ся як [и]: *верьба* [вир’ба], *день* [дин’], пень [пин᾽], *купець* [купиц’], *теперь* [типир’]. У даякых словах выговорює ся як [и] у ненагошеному складі не лем перед мягкым, але и перед твердым согласным: *паленка* [палинка], *пелехатый* [пилихатый], *пекарня* [пикар’н’а].

 Фонема **и** реалізує ся як гласный переднього ряда середньо-высокого пуднятя, одкрытый, нелабіалізованый. Майвыразніше звучить пуд наголосом межи твердыми согласными: *дикый, липа, пили, миска*.

 Пуд вплывом украйинського языка многі молоді русины выговорюють [и]

на зачатку слова як [і]: *Иван* [Іван], *имня* [імн’а], *именины* [іменины], *инколи*

[інколи], *искра* [іскра], *иззябсти ся* [із:апсти с’а].

 Майвыразнішов особливостьов системы гласных фонем русинського языка є наявность у нюй звука **ы**.

 Фонема **ы** реалізує ся як звук середньо-заднього ряда высоко-середнього пуднятя, нелабіалізованый: *дыня, зычати, лыкавый, крыти, сын, ты, барнастый*.

 Звук **ы** є самодостатнов фонемов. У даякых словах звук **ы** змінює їх значення: *быти – бити, выти – вити, мыло – мило*. Тым звуком русинська вокалічна система одрізнює ся не лем од системы вокалув украйинського языка, де його зовсім не є, але й од вокалічної системы великоруського літературного яыка, де гласный **ы** функціонує як варіант фонемы **и**.

 **Характеристика системы согласных звуков**

 В русинському языку є 32 согласні фонемы: [б],[в],[г], [ґ], [д], [д’], [ж], [з], [з’], [й], [к], [л], [л’], [м], [н], [н’], [п], [р], [р’], [с], [с’], [т], [т’], [ф], [х], [ц], [ц’], [ч], [ш],[дз], [дз’], [дж].

 Согласні характеризують ся за такыма признаками:

 • за участьов шума и голоса у їх твореню;

 • за містом твореня;

 • за способом твореня.

 За участьов шума и голоса согласні звукы поділяють ся на такі основні групы:

 а) **звонкі** – утворені з участьов шума и голоса (переважать шум): **б, г, ґ, д, д’, ж, дж, з, з’, дз, дз’**;

 б) **глухі** – утворені з участьов шума: **п, х, к, т, т’, ш, ч, с, с’, ц, ц’ ф**;

 в) **сонорні** – утворені з участьов шума и голоса (переважать голос): **л, л’, р, р’, м, н, н’, в, й**.

 Даякі звукы за звонкостьов и глухостьов утворюють пары: [б]-[п], [д]-[т], [д’]-[т’], [з]-[с], [з’]-[с’], [дз]-[ц], [дз’]-[ц’], [ж]-[ш], [дж]-[ч], [г]-[х], [г]-[к].

 За містом твореня согласні ділять ся на такі основні групы:

 1. **Губні**: **б, п, в, м, ф**. При їх произношеню активну участь беруть губы,

які творять преграду на путьови выдыхованої струї воздуха.

 2. **Передньоязычні**:

 а) **зубні**: **з, з’, с, с’, дз, дз’, ц, ц’, д, д’, т ,т’, н, н’**;

 б) **поднебінно-зубні**: **ж, ш, дж, ч, р, р’, л, л’**;

 в) **середньоязычный**: **й**;

 г) **задньоязычні**: **ґ, к, х**;

 д) **гыртанный** (фарінґалный): **г**.

 За способом твореня выділяють такі:

 а) **прорывні**: **б, п, д, д’, т, т’, ґ, к**;

 б) **шиплячі**: **ж, ч, ш, дж**.

 в) **свистячі**: **з, зʼ, с, сʼ, ц, цʼ**.

 В русинському языкови є цілый шор согласных, котрі можуть произносити ся мнягко вать твердо. По **твердости** и **мнягкости** даякі согласні утворюють **пары**: [**д]-[д’]**, [**з]-[з’]**, [**дз]-[дз’]**, [**ц]-[ц’]**, [**л]-[л’]**, [**р]-[р’]**, [**с]-[с’]**, [**н]-[н’]**, [**т]-[т’]**. Приміром, выділені буквы выговорюються у першых словах твердо, у другых – мнягко: са**д**-ся**дь**, **з**абрати-**з**ять, **дз**ер-**дз**яма, **ц**оркати-**ц**ілый, **л**ускати-**л**іто, дохто**р**-буква**рь**, хо**с**ен-**с**іно, то**н**кый-ті**нь**, в**т**ыкати-в**т**ікати.

 Звукы губні, шиплячі, задньоязычні**,** гыртанный не мають пары по мнягкости, выговорюють ся лем твердо, вать помнякшено. Согласні [**й], [ч], [дж]** усе лем мнягкі.

 **ЗНАКЫ ПИСЬМА. АЛФАВІТ.**

 **ЗВУКЫ И БУКВЫ**

 Язык має усну и писемну формы. Обы передати усну бесіду на письмі, хоснує ся система графічных знакув – знакы письма: буквы, знак наголоса, дефіс, кавычкы и розділяючі знакы (точка, кома, тире, двоточка и др). Звукы произносиме и чуємо, буквы видиме и пишеме. Буквы суть великі и малі, писані и печатані.

 Буквы, розставлені в шор у вызначеному порядку, називаєме *алфавітом*, або азбуков. У русинському алфавіті 35 букв.

 **Русинськый алфавіт**

**А а Б б В в Г г Ґґ Д д Е е Є є Ж ж З з И и ы**

 а бы вы гы ґы ды е йе жы зы и ы

**І і Ї ї Й й К к Л л М м Н н О о П п Р р С с Тт**

 і йі й кы лы мы ны о пы ры сы ты

**Уу Ф ф Х х Ц ц Ч ч Ш ш Щ щ Ю ю Я я ь**

 у фы хы цы чы шы щы йу йа мнягкый знак

 Повної одповідности межи звуковым составом слов и позначеням їх на

письмі не є: булшенство звукув позначають ся єднов буквов, але не вшиткі

буквы позначають лем єден звук. Обы передати вымову слова на письмі, хоснує ся звуковый запис (транскрипція): сядь [с’ад’], вєдно [вйедно], твої [твойі].

 На позначеня гласных звукув хоснуєме буквы **а**, **о**, **е**, **и**, **і**, **ы**, **у**, **є**, **я**, **ю**: лада, бляха, електрика, єден, уже, люде, коза, игла, діти, учитель, быля, сын.

 Буква **ь** вказує на мнягкость спереднього согласного: трьох [тр’ох], царь [цар’], жаль [жал’], мазь [маз’], сядь [сʼадʼ].

 В русинському языкови суть африкаты [**дж]**,[**дз**], котрі утворили ся з двох согласных, але произносять ся не як два, а як єден звук.

 У звукови [**дж**] золляті два звукы – [д] и [ж]. Фонема [**дж**] усе мнягка: джміль [дж’міл], джем [дж’ем], джіп [дж’іп].

 В африкаті [**дз**] золляті два звукы – [д] и [з]. Фонема [**дз**] произносить ся твердо вать мнягко: дзер [дзер], дзенькати [дзен’кати], дзьоб [дз’об], дзяма [дз’ама].

 Буквы **дж**, **дз** позначають два звукы на стыковы префікса и коріня: пудземный, одзывати ся, одзначати, оджену, пуджелудочный.

 Буквы **я, ю, є** позначають два звукы [**й**]**+**[**а**]**,** [**й**]**+**[**у**]**,** [**й**]**+**[**е**]або єден **[а],** **[у], [е]** и мягкость cпереднього согласного.

 Буквы **я, ю, є** позначають **два** звукы [**й**]**+**[**а**]**,** [**й**]**+**[**у**]**,** [**й**]**+**[**е**] на зачатку слова и склада, позад букв, шо позначають гласні звукы и губні согласні **б**, **п**, **в**, **м**, **ф**: яма [йама], бють [бйут’], буяк [буйак], ателє [ател’йе], одязати [одйазати].

 **Єден** звук и мнягкость спереднього согласного буквы **я**, **ю**, **є** позначають у середині и в кунци склада: нянько [н’ан’ко], любити [л’убити], Тургенєв [турген’ев].

 Буква **ї** усе позначає два звукы: [**й**]+ [**і**]: їсти [йісти], їжак [йіжак], зеленої [зеленойі].

 Буква [**щ**] позначає два звукы [ш] + [ч] або єден подовженый мнягкый [ш’]: щирый [шчирый], пущеня [пушчен’а], щава [ш’**:**ава] , щастя [ш’**:**ас’т’а].

 **СКЛАД СЛОВА. НАГОЛОС**

 Слово мож поділити на менші части – склады. Склад – часть слова, яку

выговорюєме єдным выдыхом воздуха. Склады творять лем гласні звукы.

 Слово може быти єдноскладовым, дваскладовым, трискладовым, чотырискладовым и т.д. Єдноскладові: *мак, май, дуб*; дваскладові: *липа, зима, сонце, місяць*; трискладові: *цабати, золото, дерево*; чотырискладові: *поледиця, розколоти*, *поділити, колодиця*.

 Склады суть одкрыті и закрыті. Склад, в кунци якого є гласный звук, называть ся одкрытым: *де*-*ре*-*во*, *ма-льо-ва-ти*, *лю-де*. Одкрытый склад може ся творити єдным гласным звуком: ***о***-*лай*, *роз-****о****-ра-ти*, ***у****-чи-тель*, *И-ри-на*, *А-ме-ри-ка,* ***е****-лек-три-ка,* ***о****-ко*.

 Склад, в кунци якого є согласный звук, называть ся закрытым: школ-ный, бал-та, біґ-лязь, туч-ный, сук-ман. У словах можуть быти и одкрыті, и закрыті склады: рай-ба-ти, ку-раст-ра, крумп-лі, ку-піль, по-пе-рек, ний-на, ро-каш.

 У многоскладовых словах єден склад выговорює ся з булшов силов. Такый склад называть ся наголошеным: го-ло-вá, дé-ре-во, бе-рé-за, дóб-рый, .

 У даякых языках (у мадярському, французькому, польському и др.) наголос

у слові має своє постоянноє місто. У русинському наголос непостоянный: може быти на разных містах. Инколи наголос при зміньовані слова може перейти на иншый склад: вул-волóм-вóлы, коси́ти-кóшу.

 У даякых словах (омографах) наголос вказує на їх значеня: плáчу (плакати), плачý (платити), зáмок и замóк, дорóга и дорогá.

 **М О Р Ф О Л О Г І Я**

 **Морфологія** – розділ граматикы, якый изучає будову слов, їх граматичні ознакы и способы словозміны

 **БУДОВА** **СЛОВА**

 Слово складать ся из морфем: коріня, префікса, суфікса, законченя. Морфемы – майменші значущі части слова.

 **Корінь** – головна значуща часть слова, яка містить у собі общоє значеня родственных слов: ***молод****ый,* ***молод****ость, по****молод****іти,* ***молодеж****,* ***молод****иця,* ***молод****ята;* ***мудр****ый, пре****мудр****ый,* ***мудр****овати,* ***мудр****о,* ***мудр****ець*.

 **Префікс** – часть слова перед коріньом: *думати –* ***при****думати,* ***роз****думати,* ***пере****думати; косити –* ***по****косити,* ***до****косити,* ***при****косити; файный-****пре****файный, баба-****пра****баба,* ***прапра****баба*.

 **Суфікс** – часть слова межи коріньом и законченьом: *вод****ян****ый, ґазд****ын****я, ворож****к****а, дров****арк****а, коров****иц****я, красн****от****а, коп****ач****, год****инк****а, парад****ич****ка*.

 У незміньованых словах и словах из нульовым законченям суфікс находить ся в конци слова: *добр****і****, красн****о****, свіж****о****, по-русинськ****ы****, рад****ость****, навил****ок***.

 Префіксы и суфіксы мають функцію словотвореня.

 Лексичноє значеня слова выражає ся в основі слова, а граматичноє – в законченю.

 **Основа** – часть слова без законченя. Основа є обща про вшиткі формы слова: ***морськ****ый*, ***морськ****ого*, ***морськ****ому* и т.п.

 До складу основы входить корінь, може входити префікс и суфікс: *сніг* (основа ся складать лем из коріня), ***снігов****ый* (до складу основы входить корінь и суфікс), ***пудсніжник*** (до складу основы входить корінь **сніж**, префікс **пуд-**,

суфікс –**ник**)

 **Законченя** (флексія) – зміньована часть слова, яка находить ся позад основы. У многых словах законченя має звуковоє выраженя: *озер****о****, дід****о****, верьб****а****, нес****уть****, корін****я****, сміл****ый***. Законченя може быти нульовым (коли у началнуй формі не выражає ся звуком, а при зміньованю оно ся появляє): *нуч – ноч****ами****, матірь – матер****ями****, дом – дом****ом****, стул – стол****ами****, фурик – фурик****ы***.

 При помочи законченя творять ся разні формы слова, оно вказує на род, число, змінник, час, лице и служить для зязку слов у словозєднаню и реченю.

 **СЛОВОТВОРЕНЯ**

 У русинському языку суть такі способы словотвореня:

 1. **Префіксалный**. Новоє слово творить ся при помочи префікса: казка⭢ **при**казка, читати⭢**до**читати, **пере**читати, валяти⭢**по**валяти, звідати⭢ **вы**звідати, добрый⭢**пре**добрый, позирати⭢**по**позирати, рвати⭢**розо**рвати.

 2. **Суфіксалный**. Новоє слово творить ся при помочи суфікса: суль⭢ сол**ян**ый⭢соля**ничк**а, старый⭢стар**ость**, служити⭢служ**б**а, робити⭢роб**от**а, звірь⭢звір**ин**а, спати⭢спа**н**я, ясный⭢ясн**о**, добрый⭢добр**і**.

 3. **Префіксално-суфіксалный**. Новоє слово творить ся при помочи префікса и суфікса: писати⭢**пере**пис**ова**ти, Карпаты⭢**при**карпат**ськ**ый, **за**карпат**ськ**ый, червеный⭢**по**червен**іти**, вилы⭢**на**вил**ок**, зима⭢**пере**зим**ова**ти.

 4. **Складованя**:

 а) складованя основ из словотворчыми зєдновалными звуками **о**, **е**: синьый и жовтый⭢синь**о-**жовтый, білый и кора⭢біл**о**корый, вода и проводити⭢ вод**о**провод, земля и копати⭢земл**е**коп;

 б) складованя цілых слов: школа и интернат⭢школа-интернат, завод и автомат⭢завод-автомат, ниже пудписаный⭢нижепудписаный;

 в) складованя части слова и цілого слова: туристськый поход⭢турпоход, спортивный зал⭢спортзал;

 г) складованя части слова(инколи лем перші буквы): Палац дітий и юнацтва⭢Падіюн, професійно технічноє училище⭢ПТУ, Ужгородськый національный університет⭢УжНУ.

 5. **Безафіксалный**. Творить ся путьом одмітованя суфікса од глагола або якостника: студеный⭢студінь, кричати⭢крик, рычати⭢рык, бігати⭢біг.

 6. **Переход єдної части річи в иншу** ‒ якоскостник ‒ в назывник: *молодый, ученый, хворый, гласный, пішый, конный, дежурный*; назывник ‒ в присловник або в приназывник, присловник ‒ в приназывник: *коло, близко, зверьха, край, круг, конець*.

 Вызначити, яков частьов річи выступає слово, што перейшло из єдної у другу мож лем у речені. *Молодый хлопець красно співать* (молодый – якостник). *Молодый и молода сиділи пуд образами* (молодый, молода – назывникы).

*На уроці вызначали площу круга и довжину кола* (кола – назывник).

*Діти стали в коло* (коло ‒ присловник).

*Коло озера росли великі дубы* (коло ‒ приназывник).

 Безафіксалный способ твореня и переход єдної части річи в иншу суть малопродуктивныма способами.

 Твореня слов є єдным из основных засобов збагачованя русинського языка.

 **ТВОРЕНЯ НАЗЫВНИКУВ**

 Назывникы ся утворюють разными способами од словотворных основ

глаголув, якостникув и назывникув при помочи суфіксув и префіксув.

 1. **Суфіксалным способом**:

 а) **од глаголув** при помочи суфіксув **-арь** (**-ярь**), **-ач** (**-яч**), -**ак** (**-як**), **-аль**, -**ець**, **-ник**, **-ниц-я**, **-ик** (**-ник**), **-ив-о**, **-анк**, (**-янк**), **-н-я**: *писати* → *пис****арь****, мальовати* → *мал****ярь****, копати* → *коп****ач****, сіяти* → *сі****яч****, войовати* → *во****як****, лежати* → *леж****ак****, ковати* → *ков****ач****, стріляти* → *стріл****ець****, муровати* → *мур****ник****, служити* → *служ****ниц****я, пити* → *пив****ниц****я, пасти* → *паст****ырь****, печи* → *пек****арн****я, ховзатися* → *ховз****анк****а, печи* → *печ****ив****о, дойити* → *дойи****н****я*;

 б) **од якостникув** при помочи суфіксув -**ак** (**-як**), **-ець**, **-иц-я**, **-ичк-а**, **-ин-а**, **-изн-а**, **-ок**, **-ин-а**, **-ость**, **-от-а**, **-ств-о**, **-інь**: *бідный* → *бідн****як****, молодый*→ *молод****ець****, парадный* → *парад****ни****ця, чорный* → *чор****ни****ця, студеный* → *студ****ничк****а, озимый* → *озим****ин****а, жовтый* → *жовт****ок****, жовт****изн****а, великый* → *велич****ин****а, старый* → *стар****ость****, хворый* → *хвор****от****а, лінивый* → *лінив****ств****о, широкый* → *широч****інь***;

 б) **од назывникув** при помочи суфіксув **-арь** (**-ярь**), **-ник**, **-иц-я** (**-ниц-я**), **-нець**, **-ник**, **-ниц-я**, **ств-о**, **-нич**, **-ок**, **-ичок**, **-очок**, **-очк-а**, **-к**, **-ятк-о**, **-иск**, **-ищ**, **-ив**,  **янк**: *пошта* → *пошт****арь****, стул* → *стол****ярь****, смітя* → *сміт****ник****, квітка* → *квіт****очк****а, квіт****ник****, яйце* → *яйич****ниц****я, брат* → *брат****ик****, брат****ств****о, ягода* → *ягод****нич****а, малина* → *малиннича, лист* → *лист****ок****, лист****очок****, дзвун* → *дзво****ник****, рыба* → *рыб****к****а, куря* → *кур****ятк****о, кача* → *кач****атк****о, дідо* → *дід****иск****о, дід****ищ****е, мнясо* → *мняс****ив****о, желізо* → *желіз****ив****о, скло* → *скл****янк****а*.

 Од назывникув мужського рода утворюють ся назывникы жунського рода: *кум → кум****а****, дохтор → дохтор****ка****, ґазда → ґазд****ыня****, колега → колег****иня****, поп → поп****адя****, сват → сва****ха****, староста → старост****иха****.*

2. **Префіксалным способом**.

 Назывникы ся творять з помочов префіксув **не-** **, пра-, пув-, пере-, без-, в-,**

**за-:** *щастя* →***не****щастя, дідо* →***пра****дідо, правда* →***пув****правды, здача* →***пере****здача, выборы* →***пере****выборы, надія* → ***без****надія, крик* → ***вы****крик, границя* →***за****границя*.

 3. **Префіксално-суфіксалным способом**:

 а) **од глаголув**: *грызти →* ***пере****грыз****к****а, різати →* ***об****різ****к****а,палити →* ***пуд****пал****ок****, называти →* ***при****назыв****ник****, брехати →* ***об****бріх****ован****я, варити →* ***з****вар****к****а, мішати →* ***за****міш****к****а;*

 б) **од назывникув**: *клас →* ***со****клас****ник****, путь* → ***роз****пут****я****, ухо →* ***за****уш****ничк****а, Карпаты →* ***За****карпат****я****,****Под****карпат****я****, борода →* ***пуд****бород****ник****, пята →* ***за****пят****ок****, лесть →* ***об****лестн****ость***.

 4. **Безафіксалным способом** од глаголув : *бігати → біг, ревати → рев,*

*одказовати → одказ, одкупити → одкуп, выходити → выход, обходити →*

*обход.*

 **ТВОРЕНЯ ЯКОСТНИКУВ**

 **1**. **Суфіксалный способ твореня**.

 Якостникы ся творять:

 – **од назывниковых** основ при помочи суфіксув **-н-**, **-ав-** (**-яв-**), **-яст-**, **-ат -**, **-ив-**, **-ист-**, **-оват-**: *робота → робут****н****ый, жилы → жил****ав****ый, кучері → кучер****яв****ый, попіль → попіл****яст****ый, борода → бород****ат****ый, правда → правд****ив****ый, конарь → конар****ист****ый, воле → воль****оват****ый;*

 – **од якостниковых** основ при помочи суфіксув **-езн-**, **-еньк-**, **-ав-**, -**яв-**: *чорный → чорн****яв****ый, білый → біл****ав****ый, малый → мал****еньк****ый, старый → стар****езн****ый;*

 – **од глаголных** основ при помочи суфіксув **-н-**, **-ив-**: *блудити → блуд****н****ый, приставити → пристав****н****ый, йойкати → йойкл****ив****ый, бодати → бодл****ив****ый.*

 Односні якостникы ся творять:

 – **од назывниковых** основ при помочи суфіксув **-н-**, **-ан-** (**-ян-**), **-ов-**, **-ушн-**, **-алн-**, **-ськ-**, **-ичн-** (**-ічн-**): *жито* → *жит****н****ый, дерево* → *дерев****н****ый, деревл****ян****ый, дуб* → *дуб****ов****ый, зима* → *зим****ушн****ый, літо* → *літ****ушн****ый, географія* → *географ****ічн****ый, фізика* → *фіз****ичн****ый.*

 – **од числовниковых** основ при помочи суфікса **-як-**: *два → дво****як****ый, три → тро****як****ый.*

 Присвойні якостникы ся творять лем од назовниковых основ при помочи суфіксув **-ув-**, **-ин-**: *стрыко* → *стрык****ув****, брат* → *брат****ув****, сестра* → *сестр****ин****, жона* → *жон****ин***.

 **2**. **Префіксалный способ твореня**

– **од якостниковых** основ при помочи префіксув пре-, не-, май-: *файный*

*→* ***пре****файный,* ***не****файный; добрый →* ***пре****добрый,* ***не****добрый; добрішый →****май****добрішый*.

 **ТВОРЕНЯ ПРИСЛОВНИКУВ**

 Присловникы ся утворюють разными способами.

 1. **Суфіксалным**:

 а) **од якостоникув** при помочи суфіксув -**о, -і:** *мокрый*→*мокр****о****, добрый*→*добр****і****, туньый*→*тунь****о****, смілый*→ *сміл****о****;*

 б) **од назывникув** при помочи суфікса **–ом:** *біг* → *біг****ом****, спуд* → *спод****ом****, бук* → *бок****ом***.

 У розговорнуй річи хоснують ся ласкателні слова из суфіксом **-іцько**:

*ран****іцько****, піц****іцько,*** *мац****іцько***.

 2. **Префіксалным**:

 а) **од числовникув** при помочи префіксув **на-, в-:** *єдно*→***в****єдно, троє*→

***на****троє*;

 б) **од присловникув** при помочи префіксув **на-, поза-:** *сночи*→***поза****сночи, вчора*→***поза****вчора, сухо*→***на****сухо,чисто* →***на****чисто, нич* →***на****нич;*

 в) **од назывникув** при помочи префікса **в-:** *вирьх*→ ***в****вирьх*.

 3. **Префіксално-суфіксалным**:

 а) **од якостникув**: *німецькый*→***по****-німецьк****ы****, добрый*→***по****-добр****о****м****у****, молодый* ***за****молод****у****, старый* →***по****-старом****у****, сытый* →***до****сыт****а****, лисячый* → ***по****-лисяч****и****;*

 б) **од назывникув**: *весна* →***на****весн****і****, літо* →***в****літ****і****, спуд* → ***на****спод****і***.

 4. **Зєднаньом основ**: *ледвы - ледвы, день у день, конець кунцьом, з дня на день, слово в слово, час од часу*.

 Ласкателні формы творять ся додаваньом до основы присловника

суфіксув **-енько**, **-енькы**: *помалы* → *помал****енькы****, рано* → *ран****енько****, тихо*

→ *тих****енько****.*

 **ТВОРЕНЯ ГЛАГОЛУВ**

 І. **Суфіксалный способ твореня**:

 а) **од основы назывника** при помочи суфіксув -**и-**, **-ова-**, **-а-** (**-я-**)+суфікс -**ти¹**: *фарба→ фарб****и****ти, хвала → хвал****и****ти, слава → слав****и****ти,* *майстер →*

*майстр****ова****ти, поле → поль****ова****ти,* *слух → слух****а****ти, вечеря → вечер****я****ти*;

 б) **од основы якостника** при помочи суфіксув -**і-**, **-и-**, **-а-**, **-ова-**, **-ну- +** суфікс **ти**:*синьый → син****і****ти, лысый → лыс****і****ти, рудый → руд****і****ти,* *білый→ біл****и****ти, веселый → весел****и****ти,*  *тоншый → тонш****а****ти, куртшый → куртш****а****ти,* *радый → рад****ова****ти, милый → мил****ова****ти,* *глухый → глух****ну****ти, сліпый → сліп****ну****ти*.

 ІІ. **Префіксалный способ твореня**.

 Префіксалным способом глаголы ся творять при помочи такых префіксув: **з-** (**зо-, с-**), **вы-**, **в-**, **при-**, **од-** (**одо-**), **роз-** (**розо-**), **на-**, **об-**, **пере-**, **перед-**, **по-**, **за-** **пуд-**, **про-**, **над-** (**надо-**): *бігти*→***в****бігти,* ***вы****бігти,* ***при****бігти,* ***по****бігти,* ***од****бігти*; *брати* →***на****брати,* ***одо****брати,* ***розо****брати,* ***при****брати,* ***зо****брати*; *бити* →***роз****бити,* ***про****бити,* ***по****бити*; *робити* →***з****робити,* ***об****робити*; *пити* →***с****пити,* ***за****пити*; *платити* →***пере****платити,* ***перед****платити,* ***про****платити,* ***за****платити,* ***с****платити*;  *палити* →***пуд****палити,* ***по****палити,* ***с****палити*; *різати* →***над****різати*; *рвати* →***надо****рвати*.

 \_\_\_\_\_\_\_\_\_\_\_\_\_\_\_\_\_\_\_\_

 ¹ Днешні украйинські и русскі языкознавци рахують –**ти** на кунци інфінітива не законченям, а суфіксом.

 ІІІ. **Префіксално-суфіксалный способ твореня**:

 – **од назывникув** при помочи префіксув **за-**, **вы-** и суфіксув -**ни-**, -**и-**:  *вода* →***за****водн****ити****, люди*→***за****людн****ити****, корінь*→***вы****корін****ити***;

 – **од якостникув** при помочи префіксув -**вы-**, **-на-**, **-об-**, **-по-**, **-про-**, **-подо-** и суфіксув **-и-**, **-а-**: *порожный* →***вы****порожн****ити****, дурный* →***об****дур****ити****, сытый* →***на****сыт****ити*** *(ся), легшый* →***по****легш****ати****, рідкый* →***про****рід****ити****, довгый* →***по****довж****ити****,* ***про****довж****ити***;

 – **од числовникув** и **містоназывникув** (малопродуктивный): *два* → ***по****двой****ити****, три* →***по****трой****ити****, свуй* →***при****свой****ити***;

 – **од глаголных основ** при помочи префіксув **по-**, **про-**, **вы-**, **при-**, **пере-**, **за-**, **пуд-** и суфіксув **-ова-**, -**ав-**: *пив* →***по****пив****ав****,* ***про****пив****ав***; *свистати* →***по****свист****ова****ти*;  *писати* →***вы****пис****ова****ти,* ***при****пис****ова****ти,* ***пере****пис****ова****ти,* ***за****пис****ова****ти,* ***пуд****пис****ова****ти*.

 **ЧАСТИ РІЧИ** (*укр*. частини мови)

 В русинському языку суть 10 частей річи. Они ся ділять на самостоятелні и служебні.

 До самостоятелных односиме такі: назывник, глагол, якостник, числовник, містоназывник, присловник.

 До служебных – приназывник, союз, частицю. Окремо выділяють возглас, якый не односять ни до самостоятелных, ни до служебных частей річи.

 **НАЗЫВНИК** (*укр*. іменник)

 **Назывник** – самостоятелна часть річи, яка означає предмет и одповідать на вопрос **ко? што?**

 *У граматиці предмет – то слово, до якого можно поставити питаня* ***ко? што?*** *Завто предмет – то не лем назвы людий* (*дітвак, чоловік, сусід*); *тварин* (*муха, бджола, коза, корова*)*, конкретных предметув* (*стул, книжка, ташка*)*,*

*але й абстрактні понятя, процесы, стан, дійства* (*любов, робота, грызота,*

*копаня, мнягкость*).

 Назывник змінює ся за змінниками и числами, односить ся до єдного из родув, у словозєднаню выступає головным и залежным словом, у речені майчастіше є основником и доповненям.

 **НАЗЫВНИКЫ – НАЗВЫ ИСТОТ И НЕИСТОТ.**

 **ОБЩІ И ВЛАСТНІ НАЗВЫ, ЇХ ПИСАНЯ**

 Назывникы ся ділять на назвы истот (живі предметы) и неистот (неживі предметы). Назвы истот одповідають на питаня ***ко?*** (*уйко, дівочка, мачка, зозуля, корова*), назвы неистот – ***што?*** (*дерево, літо, вода, воздух, небо, трава,*

*хмары*).

 Назывникы суть общыма и властныма назвами. Общі назвы ся дають многым єднакым предметам: *село, озеро, горы, хыжа, дерево, ріка*.

 Властні назвы ся дають окремым предметам, обы одрізнити їх од подобных

(*уйко Иван, дівочка Анна, село Вільхівці, озеро Світязь, горы Карпаты*).

 Общі назвы пишуть ся з малої буквы: *корч*, *лампа*, *лен*, *город*, *село*, *небо*, *звізда*, *район*, *школа*.

 Властні назвы пишеме з великої буквы.

 До властных назв односиме имена, фамилії, кличкы домашної худобы,

географічні назвы, назвы планет, празникув, організацій, майвысшых державных посад: *Юрко, Красуля, Уж, Ужгород, Подкарпатська Русь, Покровы, Стрітеня, Президент Украйины*.

 Якшо в состав властної назвы входить обща назва, то общу пишеме з малої буквы: *село Біла Церква, Перечинська общеобразователна школа, Друга світова война, планета Земля, Полярна звізда*.

 З великої буквы пишеме такі слова: *Господь Бог, Бог Отець, Бог Сын, Бог Дух Святий, Свята Тройця, Вседержитель, Творець, Божа Мати, Пречиста Діва Марія.*

 Назвы газет, журналув, книжок, кінофільмув, маґазинув, фабрик пишеме з великої буквы и береме в кавычкы: *газета «Правозахист», журнал «Барвінок», торговый центр «Сільпо», печеня «Пісочноє»*.

 Назвы культовых книжок в кавычкы не беруть ся: *Біблія, Псалтырь, Євангеліє, Апостол, Коран*.

 **РОД НАЗЫВНИКА**

 Назывник може ся односити до єдного из трьох родув: ***мужського, женського***и***середнього***. Род слова можно вызначити лем в єднині.

 У назвах людий и звірюв при помочи рода вызначає ся стать: *хлопець – дівочка, вовк – вовчиця*. У многых назвах птиць, звірюв, рыб, мух род вызначаєме за законченьом: *білка, жаба, оса, муха, ластувка, синиця, дыня – женськый род. Жайворонок, короп, їжак, воробок, мнюх* – мужськый род.

 Булшенство назывникув мужського рода мають законченя **нульовоє** або - **о**: *кунь, страх, вуйко, дідо, рідше -****а****, -****е****: ґазда, хлопище*.

 Назывникы женського рода мають законченя -**а** (**я)**: *гуня, жаба, коропаня, поливка, робота, Марія, Олена, рідше -****е****,* ***нульовоє****: бабище, мыш*.

 Назывникы середнього рода мають законченя -**о**, -**е**, -**а** (**я**): *лазиво, мнясо, поле, море, горе, паця, куря, дітвача, зайча, раброваня, насіня*.

 Дакотрі назывникы мають двойный род: *староста, сирота, пяниця, каліка, потвора*. Їх род можно вызначити лем у реченях.

 *Свальбовый староста Андрій мав красно вушитый ручник* (*староста* –

*муж*. *р*.). *Староста Марічка слідить за порядком у класі* (*староста* – *жен*. *р*.).

 Обы легше вызначити род, можеме условно до назывника добавити мітоназывник **вун, она, оно**:

 (вун) – олай, папірь, танірь, трактор, вовк, двур – *муж*.*р*.;

 (она) – матірь, фляшка, фійовка, ґаздынька – *жен*.*р*.;

 (оно) – слово, чоло, казаня, куря, біґльованя, золото – *сер*.*р*.

 **РОД СКЛАДНОСКОРОЧЕНЫХ СЛОВ**

 У складноскороченых назывниках, утвореных из першых букв ци звукув, род ся установлює за родом головного слова: ***ТСН*** (*жен*.*р*.) – телевізійна служба новин (*головноє слово*  ***служба*** *женського рода*), ***УжНУ*** (*муж*.*р*.) – Ужгородськый національный університет (*головноє слово* ***універзитет*** *мужського рода*).

 Складноскорочені слова хоснують ся лем в єднині, за змінниками не змінюють ся.

 **РОД НЕЗМІНЬОВАНЫХ ПОЗЫЧЕНЫХ СЛОВ**

 Род незміньованых позыченых назывникув вызначає ся так:

 а) назвы людий мають род одповідно до статі: *аташе, сер, Андре* – ***муж***.***р***.;

*мадам, леді, міс, мадмуазель, Мері* – ***жен***.***р***.;

 б) назвы звірюв, домашньої худобы, птиць – ***муж***.***р***.: *шимпанзе, поні, кенгуру, колібрі*;

 в) назвы неистот – ***сер***.***р***.: *пюре, меню, шосе, рагу, журі*;

 г) властні назвы мають род одповідно до рода общої назвы: *Яцзи, Місіссіпі, Міссурі* (рікы ) – *жен*.*р*.: *Перу, Конго, Чілі, Сомалі* (державы ) – *жен*.*р*.: *Токіо, Баку, Сан-Франціско* (города) – *муж*.*р*.; *Борнео, Тайху* (озера) – *сер*.*р*.

 У теперішньому русинському языку є тенденція зміньовати за змінниками позычені назывникы на **-о**: *пальто, пальта, на пальті, пальтом, пальтами*; *кіно, кіна, кіном, у кіні, на кінови*. Стали афоризмом слова: *Кіна не буде*.

 **ЧИСЛО НАЗЫВНИКА**

Булшенство назывникув можуть ся хосновати в єднині и множині: *булка* – *булкы, коза-козы, парадичка- парадичкы, богач-богачі*.

 Єднину и множину мають назывникы, котрі означають предметы, што їх мож поличити: єдна сливка ‒ пять сливок, єдно озеро – три озера, єден день – два дны, єдно лерево – шість дерев.

 Є назывникы, які мають лем форму єднины, або лем форму множины.

 **НАЗЫВНИКЫ, ЯКІ МАЮТЬ ЛЕМ ФОРМУ ЄДНИНЫ**

 Назывникы, што ся хоснують лем в єднині, мають законченя нульовоє,

-о, -а и означають:

 а) назвы груп людий и зборні предметы: *студентство, братство, птаство, дітвора, молодеж, корчуля, листя, коріня*;

 б) назвы речовин: *молоко, мнясо, масло, олай, газ, порфін, воздух, желізо, олово, дзер*;

 в) назвы дійств, чувств, якостей: *ходьба, косьба, молотьба, біганина, жура,*

*богатство, біднота, заздрость, ненависть, віра, любов, темінь, темнота*;

 г) властні назвы: *Ужгород, Перечин, Пасіка, Мукачово, Уж, Тиса, Латориця, Говерла, Маковиця, Земля, Венера, Меркурій*.

 **НАЗЫВНИКЫ, ЯКІ МАЮТЬ ЛЕМ ФОРМУ МНОЖИНЫ**

Назывникы, што ся хоснують лем в множині, мають законченя -и, -ы, -і, означають:

 а) *знарядя, инструменты, предметы быта: вилы, граблі, ножичкы,*

*рубачкы, кліщі, сани, двері, нагавіці, пачмагы, гуслі*;

 б) зборні назвы: *люди, діти, кури, гуси*;

 в) властні назвы: *Алпы, Карпаты, Лумшоры, Оноковці, Дравці, Чернівці*.

 **НАЗЫВНИКЫ ТВЕРДОЇ, МНЯГКОЇ И МІШАНОЇ ГРУПЫ**

 Слово, основа якого ся закончує на твердый согласный, односить ся до твердої групы: *озеро, лампа, робота, вовк, ліс,* *крумпли****к****, лази****в****о, бал****т****а, тайст****р****а, паплан, міщу****х****, ї****д****а*.

 Слово, основа якого ся закончує на мнягкый согласный, односить ся до мнягкої групы: *місяць, день, праня, Василь, царь, каня, дыня, горнець*.

 Слово, основа якого ся закончує на ***ж***, ***ч***, ***ш***, ***щ****,* односиться до мішаної групы: *межа, оща, левеш, гентеш, мыш*.

  **ЗМІННИКЫ РУСИНСЬКОГО ЯЗЫКА**

 Такі части річи, як назывник, містоназывник, якостник, числовник, міняють

свою граматичну форму по змінниках.

 В русинському языку є сім змінникув, які одповідають на такі питаня:

 1. **Назывный** (Н.) – **ко? што?**

 2. **Родовый** (Р.) – **кого? чого?**

 3. **Давалный** (Д.) – **кому? чому?**

 4. **Видящый** (В.) – **кого? што?**

 5. **Творящый** (Т.) – **ким? чим?**

 6. **Містный** (М.) – **на кому? на чому?**

 7. **Кличный** (К.).

 Назывный змінник называть ся прямым, инші – непрямі. Назывный и кличный змінникы ся хоснувуть без приназывника, містный – усе из приназывником. Инші ся можуть хосновати як из приназывниками, так и без них.

 За законченям назывникы ся ділять на четыри типы зміньованя.

 **НАЗЫВНИКЫ ПЕРШОГО ТИПА ЗМІНЬОВАНЯ**

 До першого типа зміньованя ся односять назывникы мужського, женського и двойного рода, які в назывному зміннику єднины мають флексію **-а** (**-я**): *коза, капуста, дыня, межа, сирота, судя*.

 Є Д Н И Н А М Н О Ж И Н А

**Н.** коз-а дын-я старост-а коз-ы дын-і старост-ы **/**ове

**Р.** коз-ы дын-і старост-ы куз дынь старост-ув

**Д**. коз-і дын-и старост-і **/**ови коз-ам дын-ям старост-ам

**В**. коз-у дын-ю старост-у коз-ы дын-і старост-ув

**Т**. коз-ов дынь-ов старост-ом **/** ов коз-ами дын-ями старост-ами

**М**. на коз-і на дын-и на старост-і **/**ови на коз-ах на дын-ях на старост-ах

**К**. коз-о дынь-о старост-о коз-ы дын-і старост-ы **/**ове

 У назывниках на  **г, к, х** перед законченьом **-і** согласный основы ся мінять на **з, ц, с**: *но****г****а-но****з****і, ру****к****а-ру****ц****і, поро****х****-у поросі*.

 У родовыму множины при збігу согласных може ся появляти вставный

**о, е**: *бочка-бочок, земля-земель*; а в закрытому складі **-о** може перейты в **у**: *жона-жун*.

 **НАЗЫВНИКЫ ДРУГОГО ТИПА ЗМІНЬОВАНЯ**

 До другого типа зміньованя односять ся назывникы мужського рода, які в назывному зміннику єднины мають флексію **-о** и **нульову**, а также середнього рода из законченьом **-о, -е, -а** (**-я**):  *брат, букварь, варош, уйко, няньо, поле, озеро, колося, насіня*.

 Є Д Н И Н А

**Н**. брат букварь учитель уйк-о пол-е сон

**Р.** брат-а буквар-я учител-я уйк-а пол-я сн-а

**Д**. брат-ови букварь-ови **/**ю учитель**-**ови  уйк-ови пол-ю**/**ови сн-у**/**ови

**В**. брат-а буквар-я учител-я уйк-а пол-е сон

**Т**. брат-ом букварь-ом учитель-ом уйк-ом поль-ом сн-ом

**М**. (на) брат-ови букварь-ови **/**і учитель-ови уйк-ови поль-ови **/**і сн-ови **/**і

**К**. брат-е буквар-ю учител-ю уйк-у пол-е сон

 М Н О Ж И Н А

**Н**. брат-ы буквар-і учител-і уйк-ы пол-я сн-ы

**Р**. брат-ув буквар-юв учител-юв уйк-ув пол-юв сн-ув

**Д**. брат-ам буквар-ям учител-ям уйк-ам пол-ям сн-ам

**В**. брат-ы **/**ув буквар-і учител- юв **/**і уйк-ы **/**ув пол-я сн-ы

**Т**. брат-ами буквар-ями учител-ями уйк-ами пол-ями сн-ами

**М**. (на) брат-ах буквар-ях учител-ях уйк-ах пол-ях сн-ах

**К**. брат-ы буквар-і учител-і уйк-ы пол-я сн-ы

 У давалному и містному змінникови єднины согласні основы **г, к, х** міняють ся на **з, ц, с,** а в кличному – на **ж, ч, ш**: *Бог-в Бозі, Боже, око-на оці, порох-в поросі, мрак-мра****ч****е, хлопець-хлоп****ч****е*.

 Назывникы *сон, день, пень* при зміньованю тратять **о, е**: *сна, сны;* *дня, дны; пня, пні* (кроме В.зм. єднины).

 Назывникы из суфіксом **-ок** при зміньованю тратять **о**: *горбок-горбка;*

*воробок-воробка*; а з суфіксом **-ець** тратять **е**: *хлопець-хлопця*.

 Назывникы *небо, чудо* в множині мають суфікс **-ес**: *небеса, небес, небесам, небесами, на небесах; чудеса, чудес, чудесам, чудесами, при чудесах*.

 Даякі назывникы у Т. змінникови множины мають двояку форму: *плечми-плечами, куньми-конями*. У бесіді хоснує ся форма *плечима*, *очима*:

 *Болить мене головонька та й межи плечима,*

 *Треба бы мі дохторика з чорныма очима*.

 (З нар.тв.).

 Назывникы середнього рода на **–я** мають форму лем єднины: *листя, насіня, быля, запястя, обыстя, обіцяня, дойиня*.

 Є Д Н И Н А

**Н**. лист-я насін-я запяст-я обіцян-я

**Р**. лист-я насін-я запяст-я обіцян-я

**Д**. листь-ови насінь-ови запяст-ю обіцян-ю

**В**. лист-я насін-я запяст-я обіцян-я

**Т.** листь-ом насінь-ом запясть-ом обіцянь-ом

**М**. (на) листь-ови насінь-ови запяст-ю обіцянь-ови

**К**. лист-я насін-я запяст-я обіцян-я

 В назывниках середнього рода на **-я** конечный основы у вымові не

подовжує ся, а на письмі ся не подвоює: *Подкарпатя, житя, біганя, знаня, зіля, корчуля, ружя, знарядя, куся*.

 **НАЗЫВНИКЫ ТРЕТЬОГО ТИПА ЗМІНЬОВАНЯ**

 До третього типа зміньованя односять ся назывникы женського рода, які в назывному зміннику мають нульовоє законченя: *пом*у*ч, челядь, масть, шерсть, нуч, суль, любов, морков и т.п.,* а также слово **мати**.

 Є Д Н И Н А

**Н**. нуч мыш пясть мат-и тінь церква, церьков

**Р**. ноч-и мыш-и пяст-и матер-и тін-и церкв-ы, церьковл-и

**Д**. ноч-и мыш-и пяст-и матер-и тін-и церкв-и, церьковл-и

**В**. нуч мыш пясть матірь тінь церкву, церьков

**Т**. нуч-ов мыш-ов пясть-ов матірь-ов тінь-ов церкв-ов, церьковль-ов

**М**. (на) ноч-и мыш-и пяст-и матер-и тін-и церкв-ы

**К**. ноч-е мыш-о пяст-е мат-и тінь церкв-о

 М Н О Ж И Н А

**Н**. ноч-і мыш-и матер-і тін-і церкв-ы

**Р**. ноч-ий мыш-и матер-юв тін-и церк-ов

**Д**. ноч-ам мыш-ам матер-ям тін-ям церкв-ам

**В**. ноч-і мыш-и матер-і **/**в тін-і церкв-ы

**Т**. ноч-ами мыш-ами матер-ями тін-ями церкв-ами

**М**. (на) ноч-ах мыш-ах матер-ях тін-ях церкв-ах

**К**. ноч-і мыш-и матер-і тін-і церкв-ы

 В єдноскладовых словах з **у** в закрытому складі при зміньованю в ушиткых змінниках в одкрытому складі **у** переходить в **о**: *суль-соли, нуч-ночи, помуч-помочи*.

 Даякі назывникы третього типа зміньованя мають лем форму єднины:  *любов, заздрость, ненависть, злость, темінь, молодеж, помуч, шерсть*.

 Є Д Н И Н А

**Н**. любов шерсть злость помуч

**Р**. любов-и шерст-и злост-и помуч-и

**Д**. любов-и шерст-и злост-и помуч-и

**В**. любов шерсть злость помуч

**Т**. любовй-ов шерсть-ов злость-ов помуч-ов

**М**. (на) любов-и шерст-и злост-и помуч-и

**К**. любов шерсть злост-е помуч

 **НАЗЫВНИКЫ ЧЕТВЕРТОГО ТИПА ЗМІНЬОВАНЯ**

 До четвертого типа зміньованя односиме назывникы середнього рода из

законченьом **–а** (**я**) в **Н**. зміннику єднины, у якых при зміньованю появляє ся

суфікс **-ат –** (**ят**) або -**ен** – : *теля-телята, дівча-дівчата, имня-имена*.

 Є Д Н И Н А

Н. имн-я дівч-а мач-а пот-я тел-я

Р. имен-и дівчат-и мачат-и потят-и телят-и

Д. имен-и дівчат-и мачат-и потят-и телят-и

 имнь-ови дівчать-ови мачать-ови потят-ови телять-ови

В. имн-я дівч-а мач-а пот-я тел-я

Т. имнь-ом дівчать-ом мачать-ом потять-ом телять-ом

М. (на) имен-и дівчат-и мачат-и потят-и телят-и

 имнь-ови дівчать-ови мачать-ови потят-ови телять-ови

К. имн-я дівч-а мач-а пот-я тел-я

 М Н О Ж И Н А

Н. имен-а дівчат-а мачат-а потят-а телят-а

Р. имен дівчат мачат потят телят

Д. имен-ам дівчат-ам мачат-ам потят-ам телят-ам

В. имен-а дівчат-а мачат-а потят-а телят-а

 имен дівчат мачат потят телят

Т. имен-ами дівчат-ами мачат-ами потят-ами телят-ами

М. (на) имен-ах дівчат-а х мачат-ах потят-ах телят-ах

К. имен-а дівчат-а мачат-а потят-а телят-а

 **ЗМІНЬОВАНЯ НАЗЫВНИКУВ, ЯКІ СЯ ХОСНУВУТЬ ЛЕМ У МНОЖИНІ**

 Назывникы, які ся хоснують лем у множині, не односиме до якогось типа зміньованя: *гуслі, санкы, граблі, ворота, помыї, Карпаты, ножичкы, двері, люде*.

 М Н О Ж И Н А

Н. Карпат-ы вилы яслі люде діти

Р. Карпат вил ясель люд-ий діт-ий

Д. Карпат-ам вил-ам ясл-ям люд-ям діт-ям

В. Карпат-и вил-ы ясл-і люд-ий діт-ий

Т. Карпат-ами вил-ами ясл-ями людь-ми діть-ми

М. (на) Карпат-ах вил-ах ясл-ях люд-ях діт-ях

К. Карпат-ы вил-ы ясл-і люд-е діт-и

 **ЯКОСТНИК** (*укр*. прикметник)

 **Якостник** – часть річи, яка выражає ознаку предмета и одповідать на вопросы: **якый?** **яка? якоє? які? чий? чия? чийоє? чиї?**.

 Якостник ся змінює за родами, числами, змінниками. У речені майчастіше выступать означеньом, рідше – присудком.

 Род, число, змінник, якостника залежать од назывника, признак якого вун указує: *молодый місяць-молодого місяця, зелена смерека-зелені смерекы, высокоє дерево-на высокых деревах*.

 За значеням якостникы ся ділять на ступеньові, односні, присвойні.

 **СТУПЕНЬОВІ ЯКОСТНИКЫ** (*укр*. якісні прикметники)

 Ступеньові якостникы одповідають на вопросы: **якый?** **яка? якоє? які?** Выражають такі ознакы:

 а) фарбы: *білый, чорный, лиловый, табаковый, зеленый, червеный*;

 б) смаку: *солодкый, соленый, квасный, гурькый, смачный*;

 в) запаха: *приємный, смердячый, свіжый, затхлый*;

 г) розміра, віку: *великый, малый, широкый, тонкый*, *старый, молодый;*

 д) вагы: *легкый, тяжкый*;

 ж) ознакы характера: *добрый, веселый, злый, смутный*.

 Ступеньові якостникы можуть утворьовати:

 а) ступени порунаня: *смілый-смілішый, майсмілішый*;

 б) антонімічні пары: *довгый-куртый, веселый-смутный*;

 в) присловникы: *широкый-широко, высокый-высоко, мудрый-мудро*;

 г) абстрактні назывникы: *пустый-пустота, добрый-доброта, скупый-скупость, жадный-жадность, веселый-веселость, молодый-молодость*.

 **ОДНОСНІ ЯКОСТНИКЫ** (*укр*. відносні прикметники)

 Односні якостникы одповідають на вопросы: **якый?** **яка? якоє? які?**, означають признак предмета через його одношеня до другого предмета:

 а) до матеріялу: *желізный, цегляный, камняный, деревляный*;

 б) до часу: *ранньый, весняный, зимньый, стародавный*;

 в) до лиця: *женськый, мужськый, діточый, молодежный, хлопчачый*;

 г) до націоналности: *русинськый, украйинськый, русскый, польськый*.

 д) до рода занять, професії: *шахтарськый, дохторськый*.

 ж) містонаходженя: *прикарпатськый, пудкарпатськый, закарпатськый, вокзалный, дніпровськый, кийовськый, ужоцькый, ужгородськый*.

 Односні якостникы не утворюють ступени порунаня и антонімічні пары, од них не мож утворити присловникы и абстрактні назывникы.

 **ПРИСВОЙНІ ЯКОСТНИКЫ** (*укр*. присвійні прикметники)

 Присвойні якостникы одповідають на вопросы: **чий? чия? чийоє? чиї?** и указують на принадлежность предмета: *мамин, сестрин, братув, кумова*.

 Присвойні якостникы, утворені од властных имен, пишуть ся з великої буквы: *Духновичув заповіт, Аннина книжка, Васильова шкатулка*.

 Присвойні якостникы утворюють ся од назывникув, які є назвами живых предметув при помочи такых суфіксув:

 **-ин**: *сестрин, дітинин, мамин*;

 **-ув**: *сусідув, дідув, кумув, нянькув, Петрув*;

 **-ов**: *сынова, медвідьова, дідова, царьова, Васильова*.

 До присвойных ся односять якостникы из суфіксами -**ач** (**яч**): *мышачый, жаблячый, лисячый, кролячый, тигрячый*. Такі якостникы указують на родову принадлежность, а не на приналежность комусь: *качачоє піря, курячоє яйце, гусячоє крыло*.

 Якостникы из суфіксами -**ач** (**яч**), кидь указують на одношеня до якогось предмета, а не на приналежность йому, суть односні: *тигряча шуба, кроляча шапка, лисячый ґалірь*.

 Якостникы можуть переходити из єдного розряда в иншый:

*золотый* (*перстень*) – односный, *золоті* (*рукы*) – якостный;

*желізный* (*обруч*) – односный, *желізна* (*дисципліна*) – якостный;

*вовча* (*нора*) – присвойный, *вовча* (*зграя*) – односный, *вовчый взгляд* – якостный.

 **СТУПЕНИ ПОРУНАНЯ ЯКОСТНИКУВ**

 (*укр*. ступени порівняння прикметників)

 Ступени порунаня можуть утворювати лем ступеньові якостникы, які

вказують на то, што якость предмета може быти у булшуй ци меншуй мірі. Є дві ступени порунаня: высша и майвысша.

 Высша ступень ся утворює додаваньом до основы суфіксув **-ш-, -іш-, -ж-**:

*молодый*→*молодшый, моложый*; *широкый*→*ширшый, ширьый; низкый*→ *нижый; файный*→*файнішый, добрый*→*добрішый; білый*→*білішый*.

 Од даякых якостникув высша ступень ся утворює при помочи иншых основ: *добрый-ліпшый, великый-булшый, малый-меншый, пудллый-гуршый*.

 Высша ступень може быти складена. Для сього хоснують ся слова **мало** або **намного**, які ся додають до простої формы высшої ступени: *дорожый*→*мало дорожый, намного дорожый; туншый*→*мало туншый, намного туншый; булшый*→*мало булшый, намного* *булшый; білішый*→*мало білішый, намного білішый*.

 Майвысша ступень ся утворює додаваням до высшої ступени префікса **май-**: *моложый*→*маймоложый, дорожый*→*майдорожый*, *солодшый*→ *майсолодшый, высшый*→*майвысшый*.

 Не утворюють ступени порунаня якостникы:

 а) из префіксом **пре**-, **за**-,**пра**-, **архі**-, **ултра**-: *предобрый, завысокый, прадавный, архіважный, ултракуртый*;

 б) из суфіксами -**езн**-, -**ав**- (-**яв**-), -**еньк-**, -**иньк-**: *товстелезный, білявый, біленькый, файненькый*;

 в) слова из абсолютныв ознаков: *німый, глухый, сліпый, живый, мертвый, готовый, кривый, горбатый, порожный, лысый* и т.п..;

 г) назвы фарбы конюв: *буланый, гнідый, вороный*;

 д) які перейшли из односных и присвойных у ступеньові: *каштановый, малиновый, кремовый*;

 ж) якостникы,утворені из двох ци трьох основ: *синьоокый, темно-зеленый, білосніжный, синьо-червено-білый*.

 **ЗМІНЬОВАНЯ ЯКОСТНИКУВ**

 Якостникы ся змінюють за родами, числами и змінниками. Они мають род, число и змінник того слова, ознаку якого называють. Законченя при зміньовані залежить од рода, числа и групы якостника. У кличному зміннику идентична форма из **Н.** зм.: *милый брат‒милый брате*.

 **ЗМІНЬОВАНЯ СТУПЕНЬОВЫХ ЯКОСТНИКУВ**

 Т В Е Р Д А Г Р У П А

 Є Д Н И Н А

**Н.** добр-ый хліб добр-а жона добр-оє слово

**Р.** добр-ого хліба добр-ої жоны добр-ого слова

**Д.** добр-ому хлібу добр-уй жоні добр-ому слову

**В.** добр-ый хліб добр-у жону добр-оє слово

**Т.** добр-ым хлібом добр-ов жонов добр-ым словом

**М.** (на) добр-ому хлібови добр-уй жоні добр-ому слові

**К.** добр-ый хлібе добр-а жоно добр-оє слово

 М Н О Ж И Н А

**Н.** добр-і хліба добр-і жоны добр-і слова

**Р.** добр-ых хлібув добр-ых жун добр-ых слув

**Д.** добр-ым хлібам добр-ым жонам добр-ым словам

**В.** добр-і хліба добр-і жоны **/** добр-і слова

добр-ых жун

**Т.** добр-ыми хлібами добр-ыми жонами добр-ыми словами

**М.** (на) добр-ых хлібах добр-ых жонах добр-ых словах

**К.** добр-і хліба добр-і жоны добр-і слова

 М Н Я Г К А Г Р У П А

 Є Д Н И Н А

**Н.** синь-ый камінь син-я стіна синь-оє море

**Р.** синь-ого каміня синь-ої стіны синь-ого моря

**Д.** синь-ому каміньови синь-юй стіні синь-ому морю

**В.** синь-ый камінь син-ю стіну синь-оє море

**Т.** синь-ым каміньом синь-ов стінов синь-ым морьом

**М.** (на) синь-ому каміньови син-юй стіні синь-ому морю

**К.** синь-ый каміню син-я стіно синь-оє море

 М Н О Ж И Н А

**Н.** син-і камені син-і стіны син-і моря

**Р.** синь-ых каменюв синь-ых стін синь-ых морюв

**Д.** синь-ым каменям синь-ым стінам синь- ым морям

**В.** син-і камені син-і стіны син-і моря

**Т.** синь-ыми каменями синь-ыми стінами синь-ыми морями

 синь-ыма каменями синь-ыма стінами синь-ыма морями

**М.** (на) синь-ых каменях синь-ых стінах синь-ых морях

**К.** син-і камені син-і стіны син-і моря

  **ЗМІНЬОВАНЯ ОДНОСНЫХ ЯКОСТНИКУВ**

 Т В Е Р Д А Г Р У П А

 Є Д Н И Н А М Н О Ж И Н А

**Н.** вапнян-ый вапнян-а вапнян-оє вапнян-і

**Р.** вапнян-ого вапнян-ої вапнян-ого вапнян-ых

**Д.** вапнян-ому вапнян-уй вапнян-ому вапнян-ым

**В.** вапнян-ый вапнян-у вапнян-оє вапнян-і

**Т.** вапнян-ым вапнян-ов вапнян-ым вапнян-ыми

**М.** (на) вапнян-ум вапнян -уй вапнян-ум вапнян-ых

**К.** вапнян-ый вапнян-а вапнян-оє вапнян-і

 М Н Я Г К А Г Р У П А

 Є Д Н И Н А М Н О Ж И Н А

**Н.** осіннь-ый осінн-я осіннь-оє осінн-і

**Р.** осіннь-ого осінн-ої осіннь-ого осінн-ых

**Д.** осіннь-ому осінн-уй осіннь-ому осінн-ым

**В.** осіннь-ый осінн -у осіннь-оє осінн-і

**Т.** осіннь-ым осінн-ов осіннь-ым осінн-ыми

**М.**(на) осіннь-ум осінн-уй осіннь-ум осінн-ых

**К.** осіннь-ый осінн-я осіннь-оє осінн-і

 **ЗМІНЬОВАНЯ ПРИСВОЙНЫХ ЯКОСТНИКУВ**

 Т В Е Р Д А Г Р У П А

 Є Д Н И Н А М Н О Ж И Н А

**Н.** мамин-Ø мамин-а мамин-оє мамин-і

**Р.** мамин-ого мамин-ої мамин-ого мамин-ых

**Д.** мамин-ому мамин-уй мамин-ому мамин-ым

**В.** мамин-ый мамин-у мамин-оє мамин-і

**Т.** мамин-ым мамин-ов мамин-ым мамин-ыми

**М.** (на) мамин-ум мамин-уй мамин-ум мамин-ых

**К.** мамин-Ø мамин-а мамин-оє мамин-і

 М Н Я Г К А Г Р У П А

 Є Д Н И Н А М Н О Ж И Н А

**Н.** заяч-ый заяч-а заяч-оє заяч-і

**Р.** заяч-ого заяч-ої заяч-ого заяч-ых

**Д.** заяч-ому заяч-уй заяч-ому заяч-ым

**В.** заяч-ый заяч-у заяч-оє заяч-і

**Т.** заяч-ым заяч-ов заяч-ым заяч-ыми

**М.**(на) заяч-ум заяч-уй заяч-ум заяч-ых

**К.** заяч-ый заяч-а заяч-оє заяч-і

 У **Н.** зміннику ступеньові и односні якостникы мають такі законченя: **-ый**, **-а** (**-я**), **-оє**, а присвойні **-Ø**, **-а**, **-оє**, **-ув** (**-юв**): *білый, біла, білоє, ранньый, рання, ранньоє*; *мамин, мамина, маминоє,* *дідув, дідова, дідовоє*; *стриюв, стрийова, стрийовоє*. У множині – **і, -ы**: *білі, ранні, смутні, німецькі, желізні, мамины,*

*дідовы, вуйковы*.

 У **Р.** зміннику якостникы мають законченя **-ого**, **-ої**: *білого, білої*; *раннього, ранньої, маминого, маминої*; *дідового, дідової*; *стрийового, стрийової*; у множині **–ых**: *добрых, маминых, братовых, туньых, синьых*.

 У **Д.** зм. **-ому, -уй, -ым**:  *молодому, молодуй, молодым; днешньому, днешнуй, днешньым*; *бабиному, бабинуй, бабиным*.

 У **В.** зм. **-ого, -ый, -оє, -у** (-**ю**)**, -ых, -і**. Якостникы муж.р., які называють ознаку живых предметув, мають флексію **-ого,** а неживых **-ый**: *тучного вола, старого діда, зеленый ліс, желізный обруч*. У даякых якостниках муж.р. єднины, які называють ознаку неживых предметув, хоснувуть ся дві формы: *виджу буковый гриб, букового гриба*. У жен.р. множины – тоже дві формы, але про живі предметы: *виджу молоді жоны, молодых жун*. Якостникы сер.р. в єднині мають флексію **-оє** (як в **Н.** зм.): *молодоє вино, дідовоє поле, маминоє обыстя, осінньоє листя*, а в множині **-і, -ы**: *солені озера, дідовы поля, мамины писанкы*.

 У **Т.** зм. **-ым, -ыв, -ыми**. Якостникы муж. и сер.р. мають флексію **–ым**: *красным, смішным, золотым, свіжым, отчым*, а жен.р. **ыв**: *нижньыв, твердыв, повныв*. У множині – **ыми**:  *жовтыми*, *горячыми*, *вовчыми*, *няньковыми*.

 У **М.** зм. **-ум, -ому, -уй, -ых**. Ступеньові якостникы муж.р. мають дві формы – стягнену и нестягнену, тому є двояка флексія **-ум, -ому**:  *на зеленум, на зеленому*; *на добрум, на доброму*. Односні и присвойні якостникы мають лем нестягнену форму: *на сестринуй, на Ивановуй, на літнюй*. У множині мають флексію **–ых**: *на смутных, на веселых, на нучных, на когутячых*.

 У **К.** зм. хоснує ся форма назывного змінника: *милый брате, красна жоно*.

 **ЧИСЛОВНИК** (*укр.*числівник)

 Числовник ‒ часть річи, яка означає кулькость предметув при рахованю и одповідає на вопросы: **кулько? котрый?**

 Числовникы є кулькостні и порядкові, прості и складені.

 Числовникы, які вказують на кулькость предметув при рахованю и одповідають на вопрос **кулько?**,называють ся **кулькостными (***пять, девять десять, сто****,*** *двадцять єден, сто тридцять).*

 Числовникы, які вказують на порядок предметув при рахованю и одповідають на вопрос **котрый по порядку?,** называють ся **порядковыми** (*першый, другый, девятый, сотый,сто першый, мілійонный)*.

 Прості числовникы мають єдну основу (*єден, два…десять, сорок, сто, тісяч, мілійон)* або дві основы, які ся пишуть вєдно (*єденадцять…двадцять, тридцять, пятьдесят, шістьдесят, сімдесят,* *вусямдесят, девятьдесят, двасто, тристо… девятьсто).*

 Складені числовникы складають ся из двох або булше простых числовникув,

які ся пишуть окреме (*двадцять єден, пятьдесят три, сто тридцятый, двасто*

*тридцять пятый, сто сорокатый*).

**КУЛЬКОСТНІ ЧИСЛОВНИКЫ** (*укр*. кількісні числівники)

 Кулькостні числовникы ся ділять на такі: а) **цілі числа** (*пять, сто, триста);* **дробові** (*пувдрога, дві третины ‒ дві треті, єдна пята, шість девятых);* **зборні** *(семеро, двоє, двадцятеро).*

 У русинському языку кулькостні числовникы, які называють цілі числа, суть такі: 1 – єден, 2 – два, 3 – три, 4 – четыри, 5 – пять, 6 – шість, 7 – сім, 8 – вусям, 9 – девять, 10 – десять, 11 – єденадцять, 12 – дванадцять, 13 – тринадцять, 14 – четыринадцять, 15 – пятнадцять, 16 – шістнадцять, 17 – сімнадцять, 18 – вусямнадцять, 19 – девятнадцять, 20 – двадцять, 21 – двадцять єден и т.д., 30 – тридцять, 40 – сорок, 50 – пятьдесят, 60 – шістьдесят, 70 – сімдесят, 80 – вусямдесят, 90 – девятьдесят, 100 – сто, 200 – двасто, 300 – тристо, 400 – четыристо, 500 – пятьсто, 600 – шістьсто, 700 – сімсто, 800 – вусямсто, 900 – девятьсто, 1000 – тісяч (изирь),1000 000 – мілійон, 1000 000 000 – міліярд.

Тісяч, изирь, мілійон, міліярд – числовникы мужського рода. Коли рахують тісячі, то ся хоснує форма жен.р.: *єдна тісяча, дві тісячі, три тісячі* и т.д.

 До кулькостных числовникув односять такі слова: **мало, много, пару, кулько, дакулько,** якшо они называють предметы, котрі можно поличити (*много яблок, пару днюв, дакулько копійок)*. Якшо слова мало, много, пару, кулько, дакулько вказують на ознакы дійства, то они є присловниками (*Я зробив не мало, а много. Не давай тулько, а дай менше*. *Кулько мож тебе просити? Наговорив тулько, што и в міх не влізе*).

 **ЗМІНЬОВАНЯ ЦІЛЫХ ЧИСЕЛ**

 Числовник **єден** має форму рода и числа: *єден, єдна, єдно, єдні.*

**Н.** єден єдна єдноє єдні

**Р.** єдного єдної єдного єдных

**Д.** єдному єднуй єдному єдным

**В.** єден єдну єдно єдні, єдных

**Т.**  єдным єднов єдным єдными

**М.**  (на) єдному єднуй єдному єдных

 Числовник **два** в **Н.** зм. має форму рода: *два, дві*. Назывникы сер.рода

хоснують ся из числовником жен.р. дві:  *дві скрині, дві дівкы, дві жоны; дві рукы, дві поля, дві села, дві відра, дві колеса*. Вшиткі другі числовникы не мають ни рода, ни числа, булшость из них ся змінює за змінниками, а даякі є незміньоваными.

 Кулькостні числовникы 3-20 и другі, які ся кончають на *-цять* и -*десять* змінюють ся як числовник **три**.

**Н.** два дві три четыри двадцять

**Р.** двох трьох четырьох двадцятьох

**Д.** двом трьом четырьом двадцятьом

**В.** два, дві, двох три, трьох четыри, четырьох двадцять, двадцятьох

**Т.** двома трьома четырьома двадцятьома

**М.** (на) двох трьох четырьох двадцятьох

 Числовникы сорок, сто, тісяч и другі, які ся кончають на –*сто*, не

змінюють ся: *на сорок деревах, из тристо вояками, из тісяч гривнями*.

 У русинув є числовник **изирь**, што означає тісяч, змінює ся за змінниками (у множині – **изирь, изирюв**)

 Числовникы мілійон, міліярд хоснують ся в єднині и множині, змінюють ся, як назывникы муж.р. твердої групы з нульовым законченьом (брат).

 Є Д Н И Н А М Н О Ж И Н А

**Н.** мілійон міліярд мілійоны міліярды

**Р.** мілійона міліярда мілійонÿв міліярдÿв

**Д.** мілійонови міліярдови мілійонам міліярдам

**В.** мілійон міліярд мілійоны міліярды

**Т.** мілійоном міліярдом мілійонами міліярдами

**М.** (на) мілійоні міліярді мілійонах міліярдах

 **ЗБОРНІ ЧИСЛОВНИКЫ** (*укр*. збірні числівники)

 Зборні числовникы одповідають на вопрос **кулько**?

Зборні числовникы одличають ся од иншых кулькостных (цілых чисел и

дробовых) тым, што, окрем кулькостного значеня, они мають значеня зборности (множинноє количество предметув спринимать ся, як єдноє цілоє): *двоє, троє, четверо, пьятеро, шестеро, семеро, восьмеро, девятеро, десятеро* и т.д. Числовник *двоє* має ласкателну форму *двойичко*, а *троє* – *тройичко*. В уснуй бесіді ся хоснує и форма  *дває, триє*. Числовник *оба* хоснує ся из назывниками муж.р.: *оба пальці, оба бокы, оба столы*. У жен.р. сись числовник має форму *обі*: *обі рукы, обі папучі*. Числовникы *двойичко*, *тройичко* ся не змінюють.

 Зборні числовникы зязують ся из назывниками муж.р., што называють истоты. У **Н.** зміннику хоснує ся назывник у формі **Р.** змінника: *двоє панув, пятеро студентув*. Зязують ся также из назывниками сер.р., які при зміньованю мають суфіксы **-ат** (**-ят**): *пятеро курчат, десятеро ягнят*.

 Зборні числовникы мають форму єднины и множины: *двоє-двої, троє-трої,*

*чветверо-четвирі, двадцятеро-двадцятирі*. Числовникы у множині хоснують ся из назывниками, што мають лем форму множины: *двої ножиці, четвирі нагавиці, пятирі двері*. При їх зміньованю міняють флексію обадва слова: *двої ножиці, двойих ножиць, двойим ножицям, двойими ножицями, на двойих ножицях*. У складеных из двох частей числовниках *обадва , обідві* змінює ся

друга часть: *обадвох хлопцюв, обідвох дівчат*.

 У числовниках *четверо, пятеро, шестеро* у **Р.**, **Т.** и **М.** змінниках позад буквы **р** пишеме **ь**:*четверьма, четверьома, четверьох*; *пятерьма, пятерьома, пятерьох*; *шестерьма, шестерьома, шестерьох*.

 **Парадигмы зборных числовникув**

**Н.** двоє (дває) троє (триє) пятеро девятеро

**Р.** двойих тройих пятерых девятерьох

**Д.** двойим тройим пятерьом девятерьом

**В.** -**Н.**,**Р.** -**Н.**,**Р.** -**Н.**,**Р.** -**Н.**,**Р.**

**Т.** двойими (-а) тройими (-а) пятерьома девятерьома

**М.** двойих тройих пятерьох девятерьох

**Н.** оба, обі обої обадва обідві

**Р.** обох обойих обадвох обідвох

**Д.** обом обойим обадвом обідвом

**В.** **Н.,Р. Н.,Р. Н.,Р. Н.,Р.**

**Т.** обома обойими обадвома обідвома

**М.** (на) обох обойих обадвох обідвох

 **ДРОБОВІ** **ЧИСЛОВНИКЫ** (*укр*. дробові числівники)

 Дробові числовникы означають якусь часть од цілого: ***½*** – *єдна друга, 5/10 – пять десятых*, 0, 5 – нуль цілых и пять десятых означають половка, половинка од цілого. Дробові числовникы управляють назывниками: *дві треті дерев, єдна четверта тракторув*. Хоснує ся и форма *третина, четвертина, восьмина, десятина*: *єдна третина, дві третины*; *єдна четвертина, дві четвертины* и т.д. При змінюваню міняє ся форма першого и другого слова:

**Н.** єдна третина пять десятин

**Р.** єдної третины пятьох десятин

**Д.** єднуй третині пятьом десятинам

**В.** єдну третину пять десятин

**Т.** єднов третинов пятьома десятинами

**М.** (на) єднуй третині пятьох десятинах

 Дробові числовникы ся складають из двох частей – чиселника и

знаменника, в їх состав можуть входити и цілі числа: *дві треті, три*

*четверті, пять семых, єдна ціла и пять десятых, сім цілых и дві треті*.

 У русинському языку суть специфічні формы дробовых числовникув:

*пýвдрога, пýвтритя, пýвчетверта* и т.д. В уснуй бесіді ся хоснує слово ферталь.

Оно означає четвертина єдної годины – 15 минут. Кажуть: *ферталь на*

*єденадцяту*, што означає *десять годин и пятнадцять минут*. Два ферталі –

тридцять минут, три ферталі – сорок пять минут. На вопрос *«Кулько годин?»*, русины одповідають: *«Єдна». «Дві», «Пув другої», «Пув третьої», «Ферталь на єдну»*.

 **ПОРЯДКОВІ ЧИСЛОВНИКЫ** (*укр*. порядкові числівники)

 Порядкові числовникы одповідають на вопрос: **якый по порядку?**: *першый, пятый, двадцять шестый*. Утворюють ся додаваням до основы кулькостного числовника **-тый, -та** (**-тя**)**, -тоє** (**-тьоє**)**, -ті**:  *три-третьый, третя, третьоє, треті*; *пять-пятый, пята, пятоє, пяті*; *тридцять-тридцятый, тридцята, тридцятоє, тридцяті*;  *сто-стотый, стота, стотоє, стоті*. До числовникув мілійон,– додаваням **-ый, -а, -е, -і,** при тому конечный основы **-н-** подовжує ся: *мілійон-мілійонный, мілійонна, мілійонноє, мілійонні*.

 Порядкові числовникы од *єден, два* утворюють ся при помочи иншых корінюв: *єден-першый, перша, першоє, перші, два-другый, друга, другоє, другі*. В уснуй бесіді ся хоснують числовникы *первый, перва,первоє, перві*.

 Порядкові числовникы суть прості (пятый, єденадцятый, сімдесятый, двохстотый) и складені (двадцять першый, пятьдесят третьоє, сто двадцять шестоє, двасто тридцять девятоє). У складеных порядковых числовниках при

зміньованю міняє свою форму лем останньоє слово.

**Н.** сто пятьдесят третьый двасто тридцять четвертый

**Р.** сто пятьдесят третього двасто тридцять четвертого

**Д.** сто пятьдесят третьому двасто тридцять четвертому

**В.** сто пятьдесят третьый (-ого) двасто тридцять четвертый (ого)

**Т.** сто пятьдесят третьым двасто тридцять четвертым

**М.** (на) сто пятьдесят третьому двасто тридцять четвертому

 **МІСТОНАЗЫВНИК** (*укр*. займенник)

 Містоназывник – часть річи, яка указує на предмет, ознакы и кулькость, але не называє їх. Одповідає на вопросы: **ко? што? якый? котрый? кулько?**

Містоназывникы ся змінюють за змінниками, а дакотрі з них – за родами и числами. У речені можуть быти основником, означеням, додатком.

 Містоназывникы ся ділять на розряды.

 1. **Личні**: *я, ты, вун, она, оно, мы, вы, они*.

 2. **Оборотный**: *себе*.

 3. **Присвойні**: *муй, моя, моє, мої*; *твуй, твоя, твоє, твої*; *свуй, своя, своє,*

*\свої*;  *його, єї, їх*; *наш, наша, нашоє, наші*; *ваш, ваша, вашоє, ваші*.

 4. **Указові**: *сись, сеся, сесе, сесі, сі*; *тот, тота, тото, тоты*; *антот, антота, антото, антоты*; *сякый, сяка, сякоє, сякі*; *такый, така, такоє, такі*.

 5. **Односні**: *ко, што, якый, яка, якоє, які*;  *чий, чия, чиє, чиї*; *котрый, котра, котроє, котрі*; *кулько*.

 6. **Звідалні**: *ко? што? якый? яка? якоє? які? чий? чия? чиє? чиї? котрый?*

*котра? котроє? котрі? кулько*?

 7. **Одмітовалні**: *нико, нич, ничий, ничия, ничиє, ничиї*; *ниякый, нияка, ниякоє, ниякі*; *никотрый, никотра, никотроє, никотрі*.

 8. **Узначені**: *сам, сама, самоє, самі, самый*; *ушиток, ушитка, ушиткоє, ушиткі*; *каждый, кажда, каждоє, кажді*; *всякый, всяка, всякоє, всякі*; *иншый, инша, иншоє, инші*.

 9. **Неузначені**: *дашто, дахто*; *даякый, даяка, даякоє, даякі*; *чийись, чиясь, чиїсь*; *хоть-ко, хоть-што, хоть-якый, хоть-яка, хоть-якоє, хоть-які*.

 **ПАРАДИГМЫ МІСТОНАЗЫВНИКУВ**

 **ЛИЧНІ МІСТОНАЗЫВНИКЫ** (*укр*. особові займенники)

 Личні містоназывникы ся змінюють за змінниками и числами, а в третьому лиці єднины – и за родами.

 Є Д Н И Н А М Н О Ж И Н А

**Н.** я ты вун она оно мы вы они

**Р.** мене тебе його єї його нас вас їх

**Д.** мені тобі йому юй йому нам вам їм

**В.** мене тебе його єї його нас вас їх

**Т.** мнов тобов ним нив ним нами вами ними (-а)

**М.** (на) мені тобі ньому нюй ньому нас вас них

 В уснуй бесіді в **Р., Д., В.** змінниках єднины русины хоснують давні стягнені формы личных містоназывникув.

**Н.** я ты вун она оно

**Р.** ня тя го ї го

**Д.** ми ти му му

**В.** ня тя го ї го

 Давні стягнені формы личных містоназывникув домінують в разных жанрах усної народної творчости, особенно в русинськых співанках:

 *Иванку, Иванку, купи* ***мі*** *румнянку…*

*Ой Марічко, чичері, чичері , розчеши* ***мі*** *кучері...*

*Лем жаль* ***мі******тя****, моя хыжко…*

*Я юй ся поклонив, а вна заплакала…*

 **ОБОРОТНЫЙ МІСТОНАЗЫВНИК** (*укр*. зворотний займенник)

 Оборотный містоназывник **себе** **Н.** зм. не має. Його начална форма – **Р.** зм.,

хоснує ся лем у єднині.

 **Н.** –– **В.** себе

 **Р.**  себе **Т.** собов

 **Д.**  собі **М.** (на) собі

 **ПРИСВОЙНІ МІСТОНАЗЫВНИКЫ** (*укр*. присвійні займенники)

 Присвойні містоназывникы *муй, моя, моє, мої, твуй, твоя, твоє, твої, свуй, своя, своє, свої* змінюють ся за змінниками єднако.

**Н.**  муй моя моє мої

**Р.**  мойого мойої мойого мойих

**Д.**  мойому моюй мойому мойим

**В.** мойого мою мойого **Н., Р.**

**Т.**  мойим мойов мойим мойими

**М.**  (на) мойому моюй мойому мойих

 Містоназывникы *його, єї, їх* суть незміньоваными (його кунь, його коня, його коньови, на його коні; єї сестра, єї сестру, єї сестрі, из єї сестров; їх жоны, їх жонам, на їх жонах).

 Містоназывникы *наш, наша, нашоє, наші; ваш, ваша, вашоє, ваші* змінюють

ся як якостникы твердої групы (білый).

**Н.** наш наша нашоє наші

**Р.** нашого нашу нашого нашых

**Д.** нашому нашуй нашому нашым

**В.** **Н., Р.** нашу нашоє **Н., Р.**

**Т.** нашым нашов нашым нашыми (-а)

**М.** (на) нашому нашуй нашому нашых

 **УКАЗОВІ МІСТОНАЗЫВНИКЫ**

 (*укр*. вказівні займенники)

 Указові містоназывникы ся змінюють як якостникы.

**Н.** тот тота тото тоты сись сеся сесе сесі

**Р.** того тої того тых сього сьої сього сих

**Д.** тому туй тому тым сьому сюй сьому сим

**В. Н., Р.** тоту **Н., Р. Н., Р.** **Н., Р.**  сесю **Н., Р. Н., Р.**

**Т.** тым тыв тым тыми сим сьов сим сими (-а)

**М.** (на) тому туй тому тых сьому сюй сьому сих

 **ОДНОСНІ И ЗВІДАЛНІ МІСТОНАЗЫВНИКЫ**

 (*укр*. відносні і питальні займенники)

 Звідалні містоназывникы хоснують ся у звідалных реченях, односні – у

складноподрядных реченях як союзні слова. Односный містоназывник *якый*

хоснує ся и в возгласному речені.

 Пр.: *Якый красный день!* (якый – односный містоназывник).

 *Якый буде завтра день?* (якый – звідалный містоназывник).

 *Яка матка, така й Катка, якый отець, такый сын*. (яка, якый –

односні містоназывникы).

 Односні и звідалні містоназывникы ся змінюють єднако.

**Н.** ко што кулько чий чия чиє чиї

**Р.** кого чого кулькох чийого чийої чийого чиїх

**Д.** кому чому кульком чийому чиюй чийому чиїм

**В.** кого Н., Р. Н., Р. Н., Р. чию Н., Р. Н., Р.

**Т.** кым чим кулькома чийим чийов чийим чийими (-а)

**М.** (на) кому чому кулькох чийому чиюй чийому чийих

 **ОДМІТОВАЛНІ МІСТОНАЗЫВНИКЫ** (*укр*. заперечні займенники)

 Одмітовалні містоназывникы творять ся од односных з помучов префікса

ни-: *нико, нич , ничий, ниякый, никотрый*.

 Змінюють ся як односні містоназывникы.

**Н.** нико нич ничий ничия ничиє ничиї

**Р.** никого ничого ничийого ничийої ничийого ничийих

**Д.** никому ничом ничийому ничиюй ничийому ничиїм

**В.** никого ничого ничийого ничию Н., Р. Н., Р.

**Т.** никим ничим ничийим ничийов ничийим ничийими

**М.** (на) никому ничому ничийому ничиюй ничийому ничийих

 **УЗНАЧЕНІ МІСТОНАЗЫВНИКЫ**

 (*укр*. означальні займенники)

 Узначені містоназывникы ся змінюють як якостникы.

**Н.** каждый кажда каждоє кажді

**Р.** каждого каждої каждого каждых

**Д.** каждому каждуй каждому каждым

**В.** Н., Р. кажду Н., Р. Н., Р.

**Т.** каждым каждов каждым каждыми

**М.** (на) каждому каждуй каждому каждых

 **НЕУЗНАЧЕНІ МІСТОНАЗЫВНИКЫ**

 (*укр*. неозначені займенники)

 Неузначені містоназывникы творять ся од односных такыми способами:

 а) додаваням суфікса **-сь**:  *якийсь, якась, якоєсь, чийсь*; *чиясь, чиєсь, чиїсь*;

 б) додаваням префікса **да-**:  *дашто, дако, даякый, дачий, дакотрый*;

 в) додаваням префікса **хоть-**: *хоть-ко, хоть-што, хоть-якый*.

 Містоназывникы из префіксом **хоть-** пишуть ся через дефіс. У **М.** зміннику приназывник **на** пише ся всередині слова без дефіса: *хоть на якому, хоть на якых, хоть на чийому, хоть на котрому, хоть на котрых*.

 Неузначені містоназывникы ся змінюють як односні, од котрых они утворені.

**Н.** хоть-якый хоть-яка хоть-якоє хоть-які

**Р.** хоть-якого хоть-яку хоть-якого хоть-якых

**Д.** хоть-якому хоть-якуй хоть-якому хоть-якым

**В.**  Н., Р. хоть-яку Н.,Р. Н.,Р.

**Т.** хоть-якым хоть-яков хоть-якым хоть-якыми

**М.** хоть на якому хоть на якуй хоть на якому хоть на якых

**Н.** даякый даяка даякоє даякі

**Р.** даякого даяку дакого дакых

**Д.** даякому даякуй даякому даякым

**В.** Н., Р. даяку Н., Р. Н., Р.

**Т.** даякым даяков даякым даякыми

**М.** (на) даякому даяку даякому даякых

**Н.** якийсь якась якоєсь якісь

**Р.** якогось якоїсь якогось якыхось

**Д.** якомусь якуйсь якомусь якымсь

**В.** Н., Р. якусь Н., Р. Н., Р.

**Т.** якимось яковсь якимсь якымась

**М.** (на) якомусь якусь якомусь якыхось

 **ПРИСЛОВНИК** (*укр*. прислівник)

 Присловник – незміньована часть річи, котра вказує на признак дійства або

стана, признак предмета або другого признака. Відповідає на вопросы: **як?** **де?**

**куда? коли? чому? нашто? кулько? якый**. У речені виступає обставинов,

присудком, рідше означеням.

 Присловникы указують на:

 а) признак дійства або стана (односять ся до глагола): *співать красно,*

*учить ся добрі, хворіє давно, росте помалы*;

 б) признак другого признака (односять ся до якостника або до присловника): *докус здоровый, никус не высоко, дуже добрі*;

 в) признак предмета (односять ся до назывника): *котлета* (яка?) *по-полтавськы, борщ* (якый?) *по-украйинськы, путь* (яка?) *направо*.

 Присловникы ся ділять на розряды.

Розряд присловника На які вопросы одповідать Приміры

1. Способа дійства Як? Якым способом? Добрі, красно, дрындом.

2. Міста дійства Де? Куды? Уткі? Горі, далеко, довкола,

 вперед, дому, вонка.

3. Часу дійства Коли? Як довго? Вчора, давно, ниґда,

 дораз, нараз, таков.

4. Причина Чому? З мусаю, ненароком,

 из злости, здуру.

5. Ціли Нашто? Назло, удплатном,

 З яков цільов? нароком, потайкы.

6. Міры и ступени На кулько? Намало, надрубно, никус

 дійства До якої міры? до вершка, домак.

 В русинському языку суть присловникы, які вказують на признак дійства, але не называють його. Они ся односять до такых розрядув:

 а) присловникы міста дійства: *туй, там, антам, аде, дись, ниґде, вудтам, ниґде*;

 б) присловникы часу: *ниґда, николи, колись, усе, тогды*;

 в) присловникы причины: *тому, зато, чомусь*;

 г) присловникы способа дійства, міры и ступени: *так, атак, нияк, никулько, мало, много*.

 Присловникы *де, куды, чому, вудкі, через што, нашто, коли, як* хоснують ся у простых звідалных реченях (Де ты жиєш? Куды йдеш? Чомусь тото зробив? Вудкі вітор дує? Як ся маєш? Коли прийдеш?). Сі присловникы у складноподрядных реченях выконують роль союзных слов, споюють прості реченя у складноподрядні и суть членами реченя – обставинами.

 Дакотрі из них (присловникы *коли, як*) у складноподрядных реченях можуть бути не лем союзными словами, але и союзами.

  **СТУПЕНИ ПОРУНАНЯ ПРИСЛОВНИКУВ**

(*укр.* ступені порівняня прислівників*.*)

 Присловникы, які ся утворили од ступеньовых якостникув, можуть

утворювати ступени порунаня -- высшу и майвысшу.

 Высша ступень бывать проста и складена.

 Проста высша ступень ся творить од основы присловника з помучов суфікса **-е, -іше, -ше:** *довго → довж****е****, скоро → скор****ше****, мило → мил****іше****, курто → курт****ше.***

Складена высша ступень ся творить додаваньом до простої высшої ступени слов **мало, намного:** *довже → мало довж****е,***  *намного довж****е;*** *скорше**→ мало скорше, намного скорше; куртше**→ мало куртше, намного куртше.*

 Проста майвысша ступень ся творить додаваньом до простої высшої ступени слова **май:** *майдобріше, майтяже, майлегше, майрозумніше.*

 Складена майвысша ступень ся творить додаваньом до простої высшої

ступени слов **од вшиткых:** *скорше од вшиткых, ліпше од вшиткых; гурше од*

*вшиткых, гурше ги было перич*.

**Г Л А Г О Л** (*укр.* дієслово)

 Глагол – самостоятелна часть річи, яка вказує на дійство або стан предмета и одповідать на вопросы: **што робити? што зробити? што робить? што робив? што буде робити?**

 Морфологічні признакы глагол выражає у формі числа, способа, часа, вида, лиця або рода.

 У речені глагол частіше є присудком, а в словозєднаню – головным словом.

Глагол зязаный из назывником и творить из ним граматичну основу реченя.

 Глагол має такі формы:

 1. **Інфінітив**: *їсти – поїсти, мальовати – намальовати*.

 2. **Личні глаголы**: *пишу, пишеш, писав, написав, будуть писати, напишуть*; *фарблю, фарбиш, фарбив, буду фарбити, будеш фарбити*.

 3. **Безличні глаголы**: *розвиднять ся, похолодало, змирькло ся, привиділо ся, приснило ся, скошено, поорано, забороновано, змыто, знято, збито*.

 4. Особенні формы глагола:

 а) **одглаголник** *(плачучи, колядуючи, забравши, пошоривши, покосивши);*

 б) **одглаголный якостник** (*забытый, спитый , знаючый, купленый, люблячый, намальованый*).

 **ІНФІНІТИВ**

 Інфінітив є началнов формов глагола.

 Глагол в началнуй формі одповідать на вопросы: *што робити? што зробити?* Має вкунци **-ти** (-ся) або **–чи:** *сидіти, спати, поїсти, написати,*

*молоти, купати ся, мыти ся, брати ся, сміяти ся; стрычи, запрячи, веричи,*

*товчи, печи, мочи, лячи, січи, течи.* Така форма глагола має лем вид (незавершеный або завершеный): *робити, заробити, поробити; мальовати, намальовати; спати, успати ся*.

 **ЛИЧНІ ГЛАГОЛЫ**

 Личні глаголы указують на обєкт дійства, якым є містоназывник першого,

другого або третього лиця єднины и множины.

 1 лице – я, мы; 2 лице – ты, вы; 3 лице – вун, она, оно, они.

 На лице вказує законченя глагола (містоназывник може и не быти): *орю, ореме, роблю, робиме* – 1 лице; *ореш, орете, робиш, робите* – 2 лице; *оре, орють, робить, роблять* – 3 лице.

 Личні глаголы мають вид, є переходными и непереходными, змінюють ся за часами, числами, способами або родами.

 **БЕЗЛИЧНІ ГЛАГОЛЫ**

 Безличні глаголы указують на стан природы або фізичный ци психічный стан лиця, означають дійство без одношеня до лиця (лице не мыслить ся): *загриміло, задощило, потемніло, засвербіло* (в носі), *закортіло* (їсти), *закрутило ся* (в голові), *закололо* (у череві).

 Безличні глаголы ся змінюють за часами, мають категорію вида и способа.

 Безлична формаглагола на **-но, -то** має категорію вида и способа, за часами не змінює ся, лице не мыслить ся: *взято, знято, зметено, заплетено, забыто*.

 **В И Д Г Л А Г О Л А**

 Глаголы бывають незавершеного и завершеного вида.

 **Глаголы незавершеного вида** одповідають на вопросы: што робити? што робив? што роблю? што буде робити? Они указують, ож дійство проходить, проходило або буде проходити, но оно не закончено. Глаголы незавершеного вида хоснують ся в усіх трьох часах – теперішньому, минувшому и будучому: *читати, читаю, читає* (*читать*)*, читала, читало, читали, буде читати, будуть читати*. У глаголув незавершеного вида будучый час є лем складеным: *буду косити, буде косити, будуть косити*.

 **Глаголы завершеного вида** одповідають на вопросы: што зробити? што зробив? што зроблю? Они мають формы минувшого и будучого часу, будучый час ся хоснує лем в простуй формі: *накосив, накосила, накосило, накошу, накосить, накосять*.

 **ТВОРЕНЯ ГЛАГОЛУВ ЗАВЕРШЕНОГО ВИДА**

 Форму глагола завершеного вида мож утворити од глагола незавершеного вида:

 а) при помочи префіксув: *орати →* ***по****орати,* ***до****орати,* ***при****орати,* ***од****орати*; *писати →* ***на****писати,* ***до****писати,* ***пере****писати,* ***при****писати,* ***од****писати,* ***с****писати,* ***пуд****писати,* ***за****писати*;

 б) при помочи иншого суфікса: *лиш****а****ти → лиш****и****ти, стріл****я****ти → стріл****и****ти, бух****а****ти → бух****ну****ти, коп****а****ти → коп****ну****ти*;

 в) випаданьом суфікса и чередованьом звукув у корені: *умер****а****ти → умерти*, *ут****е****р****а****ти → ут****е****рти*, *приб****и****рати → прибрати, сі****да****ти → сі****с****ти, обдер****а****ти →*

*обд****е****рти,* ***о****б****и****рати →* ***у****брати*;

 г) перемінов наголоса: *розсы́пати → розсыпáти*, *закликáти → закли́кати*;

 д) при помочи иншого кореня: *брати → взяти, говорити → сказати, класти → положити*.

 Глаголы из суфіксом -**ова**-, хоть и мають префікс, означають дійство незаконченоє, и тому ся односять до глаголув незавершеного вида: ***при****держ****ова****ти,* ***с****купов****ова****ти,* ***пуд****танцьов****ова****ти*.

 Даякі глаголы без префіксув мають значеня завершеного вида: *купити, пустити, дати, кончити*.

 Глаголы можуть утворювати видові пары: *выписати – выписововати, сповіщати – сповістити, спиратися – сперти ся, вбувати ся – вбути ся, будити – збудити, розбивати – розбити*.

 **ГЛАГОЛЫ ПЕРЕХОДНІ И НЕПЕРЕХОДНІ**

 (*укр*. дієслова перехідні і неперехідні)

 За свойим значеням глаголы суть переходні и непереходні.

 **Глаголы переходні** означають дійство, якоє направлено на предмет и переходить на нього: *нарубати дров (дрова нарубані), покосити траву (трава покошена), написати письмо (письмо написаноє),намальовати образ (образ*

*намальованый), побілити стіну (стіна побілена)*.

 При переходных глаголах назывник (або містоназывник) має быти без

приназывника (*укр*. без прийменника):

 а) у формі видящого змінника (*укр*. знахідного відмінка): *купити буханку, погребсти отаву, привезти сіно, скупати дітинку, подойити корову*;

 б) у формі родового змінника (*укр*. родового відмінка) як частина од цілого: *принести воду, купити молока, врізати хліба*.

 При переходных глаголах може быти частиця **не**: *не видіти гриба, не накосити травы, не чути зозулю, не накормити козу*.

 **Глаголы непереходні** указують, што дійство не переходить на предмет. При непереходных глаголах назывник (або містоназывник) може быти без приназывника або из ним: *полокати у потоці, сховати ся пуд верьбу, лізти на дерево, подаровати сестрі, ити вулицьов, дыхати воздухом, зустріти мене*.

 Глаголы на – **ся** суть непереходными: *мыти ся, сміяти ся, наїсти ся,*

*молити ся, бавити ся, наїсти ся*.

  **Ч А С Ы Г Л А Г О Л А**

Є три часы глагола: теперішньый, минувшый и будучый.

 **Теперішньый час** указує на дійство, што ся одбывать в момент бесіды. Глаголы теперішнього часу змінюють ся за числами й лицями, одповідають на вопросы:  *што робить предмет? што з ним робить ся?*

 Є Д Н И Н А М Н О Ж И Н А

1 лице: што роблю? 1 лице: што робиме?

2 лице: што робиш? 2 лице: што робите?

3 лице: што робить? 3 лице: што роблять?

 Глаголы теперішнього часу мають незавершеный вид: пишу, пишеш, пише, пишеме, пишете, пишуть, болить, коле.

 **Минувшый час** означає дійство, якоє ся одбыло до момента бесіды. Одповідають на такі вопросы: што робив? што робила? што робило? што робили? Глаголы минувшого часу змінюють ся за родами и числами, мають вид завершеный и незавершеный: мальовав, намальовав, мальовали, намальовали;

писала, написала, писали, написали; їло, поїло, їли, поїли.

 Якшо в інфінітиві корінь є єдноскладовым, в кунци якого є согласный звук,то минувшый час ся утворює безсуфіксалным способом: нес-ти *→* нюс, пасти *→* пас, грызти *→* грыз, рости *→* рус, трясти *→*тряс.

 В уснуй бесіді русины хоснують форму глагола минувшого часу женського и мужського рода при помочи глагола быти в лицьовуй стягненуй формі: робив им, робив ись, робила м, робила сь, робили сьме, робили сьте.

 В уснуй бесіді рідко ся хоснує и форма давньоминувшого часу (ходив им быв, ходила м была, ходило м было, ходили сьме были, ходили сьте были).

 **Будучый час** указує на дійство, якоє лем ищи буде проходити. Одповідать на вопросы: што буду робити? што зроблю? Глаголы в будучому часі змінюють ся за лицями и числами: *буду читати, будеме читати, будеш читати, будете читати, прочитаю, прочитаєш* (*прочиташ*), *прочитаєме, прочитаєте, прочитають.*

 Глаголы в будучому часі мають вид – незавершеный и завершеный. Глаголы незавершеного вида будучого часу мають просту и складену форму, а завершеного вида – лем просту форму.

 Проста форма будучого часу утворює ся префіксалным способом: префікс ся добавляє до глагола теперішнього часу (*косить→****по****косить, рубать→****на****рубить, малює→****з****малює,* ***на****малює,* ***до****малює,* ***пере****малює; співать→****за****співать; пише→****од****пише,* ***с****пише,* ***за****пише,* ***пере****пише,* ***пуд****пише,* ***до****пише*).

 Складена форма будучого часу ся утворює при помочи інфінітива и лицьовых форм спомочного глагола **быти** (буду, будеш, буде, будеме, будете, будуть): *я буду помагати, ты будеш просити, она буде варити, мы будеме співати, вы будете слухати, они будуть спати*.

 **КАТЕГОРІЯ СПОСОБА ГЛАГОЛА**

 Є три способы глагола: дійственый, условный, побудный.

 **Дійственый** способ указує на дійство, котроє ся одбывать у теперішньому часі або одбывало ся у минувшому часі, або буде одбывати ся у будучому часі. Глаголы дійственого способа змінюють ся за часами, числами, лицями або родами: *росту, ростеш, росте, ростеме, ростете, ростуть*; *писав, писала, писало, писали*; *буду думати, придумаю*; *будуть родити ся, народять ся*.

 **Условный** способ указує на стан або дійство, котроє могло бы ся стати (быти) при даякому условію. Глаголы у формі условного способа одповідають на вопросы: **што робив** **бы? што зробив бы?** Утворює ся при помочи глагола минувшого часу и частиці **бы**. Змінює ся за числами и родами: *здав бы, купила*

*бы, пушло бы, їли бы*.

 **Побудный** способ передає приказ, просьбу, пораду, напоминаня. Одповідає на вопросы **што роби? што зроби?** (сядь, співайте, учи ся, ріжте, порадьте).

 Побудный способ утворює ся по-разному:

 а) од основы глагола другого лиця єднины, одмітуючи законченя: *читає*→ *читай, ріже* → *ріж, плює* → *плюй*;

 б) змінов законченя: *везе* → *вези, несе* → *неси, веде* → *веди, дає* → *дай*;

 в) одмітованьом суфікса и чередованьом останнього звука кореня:

*скакати* → *скач, плакати* → *плач, різати* → ріж.

 Побудный способ глагола першого и другого лиця множины утворює ся од формы глагола другого лиця єднины при помочи флексії **-ме, -те, -іть**: *стуй*→ *стуйме, стуйте, сядь* → *сядьме, сядьте, малюй* → *малюйме, малюйте*; *йди* → *йдіть, йдітьме*; *кажи* → *кажіть, кажітьме*; *спи* → *спіть, спітьме*.

 **ЗМІНЬОВАНЯ ГЛАГОЛУВ** (*укр*. дієвідмінювання)

 Глаголы ся змінюють за числами, часами, лицями и родами. Суть два типы зміньованя глаголув (*укр*. перша і друга дієвідміна).

 До першого типа зміньованя ся односять глаголы, які в третьому лицьови множины мають законченя **-уть** (**-ють**) (*пишуть, малюють*), а также глаголы из єдноскладовым коріньом (*мыти, быти, бити, лляти, спати, печи, січи, мочи, товчи*).

 У глаголах першого типа зміньованя в 1-ому и 2-ому лицьови пишеме

буквы **-е-** (**-є**): *нес****е****ш, нес****е****ме, нес****е****те*; *печ****е****ш, печ****е****ме, печ****е****те*; *пол****е****ш, пол****е****ме,*

*пол****е****те*; *мы****є****ш, мы****є****ме, мы****є****те*; *лл****є****ш, лл****є****ме, лл****є****те*; *чита****є****ш, чита****є****ме*.

 До другого типа зміньованя ся односять глаголы, які в третьому лицови множины мають законченя **-ать** (**-ять**): *кричать,мовчать, дзвонять, горять*.

 У глаголах другого типа зміньованя у 1-ому и 2-ому лицьови пишеме букву **-и-**: *сид****и****ш, сид****и****ме, сид****и****те*; *леж****и****ш, леж****и****ме, леж****и****те*; *біж****и****ш, біж****и****ме,*

*біж****и****те*; *лет****и****ш, лет****и****ме, лет****и****те*.

 У теперішньому часі глаголы змінюють ся за лицями и числами. За родами

не змінюють ся: *я сплю, ты спиш, вун* (*она, оно*) *спить*; *мы спиме, вы спите, они*

*сплять*.

 У минувшому часі глаголы змінюють ся за числами, у третьому лицьови

єднины – за родами. За лицями не змінюються: *я, ты, вун летів*; *она летіла*; *оно*

*летіло*; *мы, вы, они летіли*.

 У будучому часі за лицями и числами змінює ся спомочноє слово **быти**: *я*

*буду просити, ты будеш просити, вун (она, оно) буде просити*; *мы, вы, они*

*будуть просити*.

 Глаголы: *дати, їсти, одповісти,* мають разні формы у разных часах и лицях.

 Дати – *даю, даєш, дає, даєме, даєте, дають*; *дав, дала, дало, дали*; *дам ,*

*дасть, даме, дасте, дадуть*. Їсти – *їм , їж, їсть, їме, їсте, їдять*; *їв , їла, їло, їли*; *ззїм, йзіш, йзіме, йзісте, йзідять*.. Одповісти – *одповідаю, одповідаєш, одповідає, одповідаєме, одповідаєте, одповідають*; *одповідав, одповідала, одповідало, одповідали*; *одповім, одповіш, одповість, одповіме, одповісте, одповідять*.

 **ОДГЛАГОЛНИК** (*укр.* дієприслівник)

 **Одглаголник** – особенна незміньована форма глагола, яка указує на

добавочноє дійство. Одповідать на вопросы: што роблячи? што зробивши? як?

якым способом? (думаючи, поробивши, сидячи, біжучи ).

 Як и глагол, одглаголник:

 а) має вид ‒ завершеный (*увидівши*) и незавершеный (*позираючи*);

 б) може мати залежні слова (назывник, містоназывник, числовник,

присловник): *зївши яблоко, побіливши стіну, плачучи гурько;*

 в) є переходным (читаючи книжку) и непереходным (прийшовши в школу).

 Як присловник, є незміньованым. У речені выконує роль одокремленої обставины. *Каркаючи, вороны пролетіли над нами (*каркаючи– обставина, выражена єденичным одглаголником). Якшо одглаголник має при собі залежні слова, то вун утворює одглаголный зворот. У речені одглаголный зворот усе ся одділяє запятыми. *Позираючи на діточок, мати щасливо усміхала ся* (*Позираючи на діточок* – одокремлена розширена обставина, виражена одглаголным зворотом). Якшо єденичный одглаголник є у складі фразеологізма або вказує на способ дійства и одповідать на вопрос: **як?** **якым способом?**,то запята не ставить ся. *Бузькы сплять стоячи. Не читай лежачи. Брехав оком не кліпнувши.*

 Якшо одглаголник є незавершеного вида, то добавочноє дійство, на якоє вун указує, проходить єдночасно з головным. *Рубаючи дрыва, брат штось собі наспівовав (головноє дійство и добавочноє проходять єдночасно - рубав и співав).*

 Якшо одглаголник є завершеного вида, то добавочноє дійство проходить скорше од головного. *Зївши фалат хліба и вупивши воды, хлопчик* *подяковав и пушов гет* (*головноє дійство проходить позад добавочного: спершу зїв и вупив, а потому пушов*).

 **ТВОРЕНЯ ОДГЛАГОЛНИКУВ**

Одглаголникы незавершеного вида ся утворюють од основы глаголув

теперішнього часу при помочи суфіксув -**учи (-ючи), - ачи (-ячи):**

*пишуть → пишучи, читають → читаючи, лежать → лежачи), носять → носячи.*

 *Мати молила ся и, взываючи до Господа, просила дітьом здоровля*.

*Не довго думаючи, діти поскакали у воду и почали купати ся*. *Глядаючи*

*коня, чоловік заблудив ся в лісі*.

Од інфінітива при помочи суфіксув -**ши, -вши** можуть ся утворювати одглаголникы завершеного и незавершеного вида: *зїсти → зївши, заспати → заспавши, побігти → побігши* (завершеный вид) ; *їсти → ївши, спати → спавши, бігти → бігши* (незавершеный вид). *Ставши збоку, мы позирали на них. Назбиравши малин, діти пушли дому. Поїхавши на чужину, не забывай за родину.*

 Суфікс глагола **-ну-** в одглаголниках обстає ся: коп**ну**ти → коп**ну**вши, усох**ну**ти →усох**ну**вши, двиг**ну**ти →двиг**ну**вши.

 **ОДГЛАГОЛНЫЙ ЯКОСТНИК**

(*укр.* дієприкметник)

 **Одглаголный якостник** – особенна форма глагола, што виражає признак предмета за дійством и одповідає на вопросы: **якый? яка? якоє? які?** (пожовклый, забытый).

 Як и глагол, одглаголный якостник має такі признакы :

 а) час (теперішньый и минувшый) : *падаючый, зїденый*;

 б) вид (завершеный и незавершеный) : *протоптаный, меленый* ;

 в) має при собі залежні слова (назывник, містоназовник, присловник): *вышитый шовком, поораный трактором, зробленый ним, укопані учора*.

 Як якостник, має такі признакы:

 а) одповідать на вопросы: **якый? яка? якоє? які?**

 б) змінює ся за родами, числами, змінникамы: *зрізаный, зрізана, зрізаноє, зрізані, на зрізаных, зрізаными;*

в) залежить од назывника, містоназывника, присловника: *спеченый хліб, зробленый ними, написані акуратно;*

г) у речені выступає означеням або складеным именным присудком.

 *Высушеноє сіно. Сіно высушеноє*.

 Одглаголні якостникы суть активні и пасивні.

 Активні одглаголні якостникы указують на признак дійства, якый выконує

сам предмет: люблячый, знаючый, пишучый, сидячый.

 Активні одглаголні якостникы теперішнього часу ся творять од глаголув

при помочи суфіксув **-ач-** (-**яч-**)**, -уч-** (**-юч-**): *кляньчить→ клянч****ач****ый,* *просить*

*→ прос****яч****ый, пише →пиш****уч****ый, знає → зна****юч****ый*.

 Активні одглаголні якостникы минувшого часу ся творять од глаголув при помочи такых суфіксув:

 а) **-л-**: *пожовк****л****ый, завя****л****ый, погни****л****ый*;

 б) **-івш-, -ивш-, -ывш-, -авш-, -ш**-: *від****івш****ый, полюб****ивш****ый, заст****ывш****ый,*

*держ****авш****ый, помер****ш****ый, потерпів****ш****ый*.

Пасивні одглаголні якостникы минувшого часу ся творять од глаголув при

помочи суфіксув **-н-, - ен-, -т-**: *побіґльовав → побіґльова****н****ый, облупив →*

*облупл****ен****ый, забыв → забы****т****ый, зняв → знятый, зробив → зробл****ен****ый, намальовав → намальова****н****ый*.

 **ЗМІНЬОВАНЯ ОДГЛАГОЛНЫХ ЯКОСТНИКУВ**

Одглаголні якостникы ся змінюють так, як якостникы

 Є Д Н И Н А М Н О Ж И Н А

**Н**. забыт-ый забыт-а забыт- оє забыт- і

**Р**. забыт-ого забыт-ої забыт-ого забыт-ых

**Д**. забыт-ому забыт-уй забыт-ому забыт-ым

**В**. забыт-ый (ого) забыт-у забыт-оє (ого) забыт-і (ых)

**Т**. забыт-ым забыт-ыв забыт-ым забыт-ыми

**М**. (на) забыт-ум забыт-уй забыт-ум забыт-ых

**К**. забыт-ый забыт-а забыт-оє забыт-і

 **СЛУЖЕБНІ ЧАСТИ РІЧИ** (*укр*. службові частини мови)

 До служебных односиме такі части річи: приназывник, союз, частицю. Они не мають лексичного значеня и не суть членами реченя, тому не одповідають на вопросы. Мають лем граматичноє значеня.

 Возглас выділяють окреме, бо у речені возглас може быти або служебнов,

або самостоятелнов частьов річи.

 **ПРИНАЗЫВНИК** (*укр*. прийменник)

 Приназывник – незміньована служебна часть річи, яка при непрямых змінниках назывникув, містоназывникув, числовникув означає напрям, місто, час, причину и вказує на зависимость слов у словозєднані и речені.

 Приназывникы суть прості и складні. До простых односиме такі: *в (у), без, до, про, з (из), за, о, од, на, по, пуд, при, через, межи и др.*

 Складні приназывникы ся утворили двояко:

 а) зєднаньом двох або булше приназывникув: *из-за, из-пуд, з-помежи,*

*з-попуд, з-понад, посеред, поза*;

 б) переходом єдної части річи в иншу: *позад, коло, сперед, спереду, уконци, извихра, ниже, пониже, повыше и др.* Такі слова суть приназывниками лем тогды, коли ся односять до именных частий річи, а не до глагола.

 *Коло хыжі бавлять ся діти*  (коло – приназывник). *Діти стали в коло*

(в коло – приглаголник). *Треба выміряти довжину кола и площу круга*

(кола – назывник). *Позирай горі, а не долу* (горі – присловник). *Горі берегом тяжко йти* (горі – приназывник).

 Складні приназывникы, перша часть якых **з**-, **из-** пишеме через дефіс: *из-за, из-над, з-помежи, з-попуд, з-понад*.

 **СОЮЗ** (*укр*. сполучник)

 Союз – незміньована служебна часть річи, при помочи якої ся зєднують єднородні члены реченя або части складного реченя.

 Союзы ся ділять на сочинителні и подчинителні.

 **Сочинителні союзы** (*укр*. сурядні сполучники) служать для зєднаня єднородных членув реченя и простых речень в складносочинителному. *Будьме чесными и справедливыми* (союз **и** зєднує єднородні члены реченя). *Літо было спекотноє, и многі поточкы пересохли* (союз **и** зєднує части складносочинителного реченя).

 Сочинителні союзы ся ділять на три групы:

 а) зєдновалні: *и, ай, тай*;

 б) протиставні: а, *но, айбо, завто*;

 в) розділові: *або, або... або, ци…ци, вать, вать…вать, ни…ни, хоть… хоть*;

 **Подчинителні союзы** (*укр*. підрядні сполучники) служать для зєднаня частий складноподчинителного реченя.

 Подчинителні союзы суть:

 а) причины: *через то што; тому што; бо*;

 б) ціли: *обы; для того, жебы; завто*;

 в) условія: *кидь, кобы, аж, аж бы*;

 г) часові: *щи лем, як лем, тулько што, одколи, як, позад того як*;

 д) міры и ступени: *што аж, аж*;

 е) наслідковый:  *так што*;

 є) поруналні: *як, гибы, ги*;

 ж) допустові: *хоть, задарь же, хоть бы, най, не позираючи на то што, так што*.

 *На души так легко, ги у дітинкы позад теплої купели* (союз ***ги*** – поруналный).

 *Вихор быв такый різкый, што аж дух сперало* (союз ***што аж*** – міры и ступени).

 *Обы много знати, треба много читати* (союз ***обы*** вказує на ціль).

 *Через то што наглі почав падати дождь, мы не встигли згребсти сіно*

(союз ***через то што*** вказує на причину).

 *Кидь ня любиш, то бери, а не любиш, не ходи* (из нар. співанкы) (союз ***кидь*** указує на условіє).

 *Хоть бы што ся стало, николи не падай духом* (союз ***хоть*** – допустовый).

 *Щи лем ся розвидніло, а грибарі были вже далеко у лісі* (союз ***щи лем*** вказує на час).

 *Вода прибывала и прибывала, так што перейти на другый бук было невоможно* (союз ***так што*** вказує на наслідок).

 **ЧАСТИЦЯ** (*укр*. частка)

 Частиця – незмінна часть річи, яка вказує на додаткові смыслові одтінкы речень або служить для твореня слов и граматичных форм слов.

 За значеньом и функційов частиці ся ділять на 3 групы: модалні, формотворчі, словотворчі.

 1. **Модалні** частиці надають словам або реченям добавочні смыслові

одтінкы. Они ся ділять на такі групы:

 – одказові: *ньи, ньит, ни, не*;

 – пудтвержовалні: *ага, айнояк, айно, точно, ай*;

 – звідалні: *ци, ци так, поправді*;

 – указателні: *то, ото*;

 – кулькостні: *майже, мало не, приблизно*;

 – приєдновалні: *тоже, щи й*;

 – модально-вольові : *ану, но дай, дай лем;*

 *–* емоційно-експресивні: *што за, позирайся, як;*

 *–* подсильовалні: *и, та, ой.*

Частиці *и, ой* треба одрізняти од єднозвучных слов (од союза ***и***, од возгласа ***ой***). ***И****,* ***ой***суть частицями, кидь ся находять в началі реченя.***И*** *вун не може тото зробити. Ой лем пой гев*.

 Якшо ***и*** приєднує єднородні члены реченя, то є союзом. *Отець* ***и*** *мати*

*люблять свойих дітий.* Частиця***ой***хоснує ся в народных співанках. ***Ой*** *за горов, за высоков два орлы літають…* Кидь ***ой*** ся выговорює из возгласнов інтонаційов и позад нього ся робить пауза, то ***ой*** – возглас. *Ой! Мене вкусила оса! Ой, як туй красно!*

 2. **Формотворчі**: *най бы, бы, най, бодай* (*ся*), *обы* (*сь, сьте*), *ся, май*.

 Формотворчі частиці служать для твореня такых форм слов:

 а) **условного** **способа** глагола (при помочи частиці ***бы***): *хотів бы, мав бы, дустала бы, выросло бы*.

 Частиця ***бы*** може стояти в речені не лем позад глагола, ай в иншых позиціях.

 *Хотів бы я потятком стати, обы высоко в небі літати*.

 *Я бы ниґда тото не зробив*. *Ты бы муг ліпше бечаловати отця и матірь*.

 б) **побудного** **способа** глагола (при помочи частиць ***бодай*** (ся), ***най бы,***

***обы*** (сь, сьте), ***най***): *най знає, най памнятать, най прийде*; *обы сь прийшов,* *обы сьте прийшли, най бы памнятали, най бы посушили*; *бодай ся не вернуло, бодай ся не снило*.

 *Бодай ся когут зблудив, же мене рано збудив*. *Обы сьте прийшли до нас*.  *Най бы жили по-людськы*. *Най подойить корову*.

 в) **верталных глаголув** (при помочи верталної частиці ***ся***): *бавить ся, куплять ся, любить ся, любляться, купати ся, ганьбити ся, сокотити ся*.

 Частиця ***ся***, на одміну од украйинського языка, у речені може стояти позад непереходного глагола и перед ним. Частицю **ся** усе пишеме одділно: *я буду купати ся* – *я ся буду купати*;  *треба не ліновати ся – треба*  *ся не ліновати*.

 г) **майвысшої ступени порунаня** при помочи частиці ***май***: *майбулше, майліпше, майфайнішый, майсолодшый*.

 3. **Словотворчі**: *хоть, да, ни, же, май*.

 Словотворчі частиці служать для твореня слов:

 а) містоназывникув: ***хоть-****ко,* ***да****ко,* ***ни****ко,* ***да****што,* ***хоть-****што*;

 б) присловникув: ***хоть-****як,* ***хоть-****де,* ***ни****коли,* ***не****далеко*;

 в) модалных частиць: *май****же****, аяк****же***;

 г) союзов: *же****бы****, як****бы****, ги****бы***.

 **ВОЗГЛАС** (*укр*. вигук)

 Возглас – особенна незмінна часть річи, яка выражає чувства, не называючи їх, або заставляє дійстовати.

 За значеням возгласы ся ділять на три групы:

 1. Емоційно-експресивні (выражають чувства): *йой! йойой! ціле же ай! ціле же так! няй ся не приказує! позирай ся на нього! туй го маєш! Слава Богу! Ой Боже муй, Боже!*.

 2. Заставляє дійстовати або прикратити дійство: *гет! марш! вон! чіт!*

*гайда! доста! вйо! ді! гов! фарто (до коня, коровы), ціп-ціп! тю-тю! тай-тай! (до курий, качок)*.

 3. Возгласы етикета (выражають привітаня, подяку, выбаченя...) *Добрый день (вечур, рано)! Добру нуч! Дай, Боже, щастя! Дай, Боже, здоровля! Бывайте здорові! Будьте здорові! Перебачте мі!*.

 До возгласув односять и звуконаслідовалні слова: *ш-ш-ш, гуп! бух! дзень! шлюбовц! ку-ку! кукуріку! гав-гав! мняв!...*

 Александр Духнович учув у скрікотані жаб такі звукы:

 *То бе-ре-ке, то ме- ре-ке,*

 *Ко-а, тре- тре, три-три, тав.*

 *Гучить, ги сова: гу-гу-гу,*

 *Стучить, ги туток: ту-ту-ту,*

 *Бреше, ги пес: гав-гав!*

 А. Духнович. *«Жаба»*.

 Особенность возгласа як части річи заключає ся в тому, што возглас може выконувати граматичну роль як служебної, так и самостоятелної части річи. *Хліб, сятивбы ся, – то майсытніша їда*. *Слава Богу, вы вже здорові! Ой, нювроку, яка ты вже велика!*  Слова *сятивбы ся, слава Богу, ой* – возгласы, они не одповідають на вопросы, не суть членами реченя,

выконують роль служебної части річи.

 *Тото твоє «ой!» уже ушиткым надоїло! Восени учуєш смутноє «кру-кру» и сердитоє «кар-кар»*. Слова *«ой!», «кру-кру»* и *«кар-кар»*  выконують роль самостоятелных частей річи, суть членами реченя: ***ой***- назывник, ***«кру-кру», «кар-кар»*** ‒ доповненя.

 У речені возгласы ся выділяють запятыми або восклицателным знаком, а звуконаслідовалні слова беруть ся в кавычкы.

 *Ага, так му поможе, ги мертвому кадило!* (приповідка). *Агов! Де ты*

*є? «Кукуріку-у-у! – Добрый рано!» – піє когут каждый рано* (из співанкы).

 **СИНТАКСИС И ПУНКТУАЦІЯ РУСИНСЬКОГО ЯЗЫКА¹**

 **Синтаксис** ― розділ граматикы, якый изучає словозєднаня и реченя, їх будову, виды, лексико-граматичноє значеня, способы зєднаня.

 **Пунктуація** ― система хоснованя на письмі розділовых знакув.

 **СЛОВОЗЄДНАНЯ. БУДОВА И ВИДЫ СЛОВОЗЄДНАНЯ**

 **Словозєднаня** ― смысловоє и граматичноє зєднаня двох або булше слов, што виражають якойись понятя: *зелена трава, говорити голосно, робити на ниві, дуже добрі.*

 Словозєднаня суть прості и складені.

 Словозєднаня, што ся складать из двох повнозначных слов, называть ся простым: *теплый день, бесідовати з няньком, ходити до школы, писати красно.*

Словозєднаня, што ся складать из трьох и булше слов, называть ся складеным: *теплый літньый день, бесідовати з мойим няньком, ходити до спортивної школы.*

 Словозєднаня, у якому слова суть граматично руноправні, незалежні єдно од другого, называть ся сочинителным. Такі слова ся споюють у словозєднаня при помочи сочинителных союзов (єдналных, протиставных, розділовых):  *отець и мати; не місяць, а сонце; або ты, або я; то тепло, то студено*.

 Словозєднаня, у якому суть граматично неруноправні слова, называть ся подчинителным. У подчинителных словозєднанях єдно слово є головным, а другоє ― залежным. Од головного до залежного мож поставити вопрос.

 *Розумна дітина* (дітина яка? ― розумна)*. Красноє сонічко* (сонічко

якоє? ― красноє). *Ишов у ліс* (ишов куды? ― у ліс ). *Читай голосно*

(читай як? ― голосно). *Сів одпочити* (сів з яков цільов? ― одпочити ).

 В залежности од того, яков частьов річи є головноє слово, подрядні словозєднаня ся ділять на такі:

 ― назывниковоє: *красна косиця, прутик из вербы;*

 ― містоназывниковоє: *дако из нас, дашто из того;*

 ― якостниковоє: *мокрый до ниткы, дуже добрый;*

 ― глаголноє: *прийди*  *скоро, косити траву, купати ся в озерови;*

 ― присловниковоє: *далеко од огня, дуже рано;*

 ― числовниковоє: *пятеро из групы.*

 **СПОСОБЫ ЗЯЗКУ У СЛОВОЗЄДНАНЯХ**

 Розличають три способы зязку у подчинителному словозєднаню:

согласованя, управляня, приложеня.

 **Согласованя** ― такый способ зязку, коли залежноє слово ся ставить у тому роді, числі, змінникови, што и головноє слово. При согласованю зміна формы головного слова выкликає зміну формы залежного слова: *рання весна, раньыв веснов, ранні весны; зеленоє дерево, на зеленому дереві, пуд зеленым деревом.*

 **Управляня**  ― такый способ зязку, коли головноє слово вымагає от залежного формы одповідного змінника (из приназывником або без нього). При управляню зміна формы головного слова не выкликає зміну формы залежного слова: *пушли до брата, пуйдуть до брата, были в брата; посадили дерево, посадять дерево, посаджу дерево*.

 **Приложеня**  ― такый способ зязку, коли залежноє слово є незміньованым и споює ся из головным по смыслу. При приложенню залежным словом може быти незміньована часть річи ― присловник або незміньовані формы глагола ― інфінітив, присловник, одглаголник: *говорив тихо, попозирав горі* (залежноє слово ― присловник); *пушли купати ся, сіли одпочити, будеме мальовати* (залежноє слово ― інфінітив); *ишли співаючи, говорив не думаючи, зївши хліба* (залежні слова – одглаголникы).

 Словозєднаньом не є:

 1) основник из присудком.

 *Корова пасе* (то є реченя або граматична основа реченя);

 2) зєднаня служебної части річи из самостоятелнов:

 *Коло млина* (приназывник, назывник); *не купуй* (частиця, глагол); *дав*

*бы* (глагол, частиця ― условный способ); *най буде* (частиця, глагол ―

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ¹ У сьому розділі автор в булшости орієнтує ся на роботы русскых и украйинськых языкознавцюв.

побудный способ);

 3) складена форма глагола будучого часу: *будеме мальовати, будуть учительовати, буде співати;*

 4) складена форма ступени порунаня: *красшый од вшиткых; мало булшый; намного студеніше*.

 **Р Е Ч Е Н Я**

 **ВИДЫ РЕЧЕНЬ ЗА ЦІЛЬОВ ВЫСКАЗОВАНЯ**: **РОЗПОВІДАЛНІ,**

 **ЗВІДАЛНІ, ПОБУДИТЕЛНІ, ВОЗГЛАСНІ**

 **Реченя** – слово або дакулько слов, граматично й интонаційно оформленых як цілостность¹.

 За цільов высказованя реченя ся ділять на розповідалні, звідалні и побудителні.

 Реченя, у якому про когось або про штось ся розповідає, называть ся **розповідалным**. У кунци такого реченя ставиме точку.

 *Я можу красно вышивати хрестиком*. *Я не хочу про тото нич говорити*. *Днесь тепло*. *Закарпатя – муй любимый край*.

 Реченя, у якому про когось або про штось ся звідають, называть ся **звідалным**. У кунци такого реченя ставиме знак вопроса (?).

 *Ци твої слова идуть од сердця? Ты чуєш мене, рудна мамко? Як ся маєте?*  *Коли прийдете до нас?*

 **Побудителні** реченя выражають розказ, пораду, просьбу. У конци такых речень ставиме точку.

 *Прийдіть до нас завтра. Вам треба одпочити. Подаруйме дітьом казку*. *Дайте мі покуй*. *Не гнівіть Бога и людий*.

 Якшо розповідалні, звідалні и побудителні реченя произносять ся из силным емоційным чувством, то они стають **возгласными**. У конци возгласных речень ставиме восклицателный знак (!). Кидь реченя звідалноє є возгласным, то ставиме знак вопроса и восклицателный знак (?!). Кидь розповідалні и побудителні реченя произносять ся из силным емоційным чувством, то в конци ставиме лем восклицателный знак.

 *Боже! Як туй красно!* (розповідалноє, возгласноє).

 *То ты так мене послухав?! Є туй дако?!* (звідалні, возгласні).

 *Дай мі покуй! Не йди там! Сядь на місто!* (побудителні, возгласні).

 **ВИДЫ РЕЧЕНЬ ЗА БУДОВОВ.**

 **РЕЧЕНЯ ДВОСКЛАДНІ И ЄДНОСКЛАДНІ, РОЗШИРЕНІ И НЕРОЗШИРЕНІ,**

 **ПОВНІ И НЕПОВНІ**

 Каждоє реченя має граматичну основу. Граматична основа може выражати ся єдным головным членом або двома головными членами.

 Головні члены реченя – **основник** и **присудок**. Якшо граматична

основа реченя выражає ся двома головными членами (основником и

присудком), то такоє реченя є **двоскладным**. *Безперестанку ллє дождь*. *Мы ся радуєме каждому чесному чоловікови*.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ¹ *Многі языкознавці у вызначені реченя пишуть, што реченя выражає закончену думку. Айбо суть реченя незакончені* (*вкунци них ставлять три точкы*),  *а в многых складных реченях ся выражає не єдна, а дакулько законченых думок, котрі можуть доповньовати єдна другу або ся протиставляти (у складных реченях)*.

 Коли граматична основа ся выражає єдным головным членом (або основником, або присудком), то такоє реченя ся называть **єдноскладным**.

*Весна. Загриміло. Мушу ярьовати. Сиди дома. Без невісты не є свальбы*.

 Реченя, у якому є лем граматична основа, называться **нерозширеным**.

*Діти ростуть*. *Ріка плыве*. *Ученик пише*. *Вітор дує*.

 Реченя, у якому є не лем граматична основа, але й другорядні члены, называть ся **розширеным**. *Чужі діти ростуть скоро*. *Рунинні рікы плывуть помалы*. *Русинськый язык уже быв державным на Подкарпатськуй Руси*.

 Реченя суть повні и неповні.

 Реченя, у якому суть ушиткі слова, котрі треба для высловленя думкы, называть ся **повным**. *Школа дає знаня, без якого не мож ся обыйти в житю*. *Сам Господь повелів нам жити за Його заповідями*.

 **Неповным** ся называть реченя, у якому є пропущеный єден або дакулько членув и їх мож вызначити из спереднього реченя або из першої части реченя. На місті пропущеного члена в неповному речені ставить ся тире (–), а в уснуй бесіді робить ся павза. *Пчола жалить жалом, чоловік – словом. Повный колос до землі гне ся, а порожный – догоры пне ся*. *Єдна голова добрі, а дві – ліпше*.

 У сих неповных реченях пропущеный член (*жалить, колос, головы*) легко встановити из спередньої части реченя.

 *Андрій любить читати книжки про звірюв*. *Може до пувночи їх читати*. В послідньому речені пропущеный основник *Андрій* мож легко вызначити из спереднього реченя.

 Неповні реченя ся хоснують в діалогах. Пропущені слова мож порозуміти из ситуації. Такі неповні реченя называєме **ситуативными**.

 – *Ты прийдеш до мене днесь?*

– *Прийду.*

– *А коли?*

– *Понадвечур*.

 У діалогах ся можуть хосновати слова – реченя *ньит, айно*.

 – *Ты вже купив цвіты мамці на 8 Марта?*

– *Айно.*

– *А подарок?*

 – *Ньит. Треба пудобрати*.

 **ГРАМАТИЧНА ОСНОВА РЕЧЕНЯ**

 Граматичну основу реченя утворюють основник и присудок.

 У двоскладному реченю основник и присудок суть граматичнов

основов реченя. В єдноскладному речені граматична основа ся складать из

єдного головного члена ― основника або присудка.

 **ДВОСКЛАДНЕ РЕЧЕНЯ**

 **ГОЛОВНІ ЧЛЕНЫ РЕЧЕНЯ**

 Головными членами реченя є основник и присудок.

 **Основник**  – головный член реченя, што означає предмет, про якый ся говорить у речені, и відповідає на вопросы: **ко? што?**

 Основник поязаный из присудком.

 **Присудок** – головный член реченя, што означає дійство або стан предмета и відповідає на вопросы: **што робить предмет? што з ним ся робить? у якому стані вун є?**

 Принято условно позначати основник єднов линийков, а присудок – двома.

 *Малі діти красно бавлять ся у піску.*

 (Ко?) *Діти* – основник. Діти што роблять? *бавлять ся*  – присудок.

 **СПОСОБЫ ВЫРАЖЕНЯ ОСНОВНИКА**

 Основник може ся выражати разными частями річи, в булшости назывником и містоназывником.

 *На полонині Руна ростуть смачні и дуже хоснаві ягоды- яфины.*

 *Ягоды –* основник, выраженый назывником.

 *Мы вчора ходили на грибы.*

 *Мы –* основник, выраженый містоназывником.

 Основник може ся выражати власнов назвов, словозєднаням, а инколи и цілым реченям.

 *Великый Бычкув – селище в Раховському районі.*

 *Великый Бычкув –* основник, выраженый властнов назвов.

 *Нянько из мамков сушать сіно пуд верьхом.*

 *Нянько из мамков –* основник, выраженый словозьєднаням.

 *«Добродітель превышаєт богатство» – пєса Александра Духновича.*

 *«Добродітель превышаєт богатство» –* основник, выраженый реченям.

 Основник може ся выражати інфінітивом. Основник, выраженый

інфінітивом, ставить ся в речені на першоє місто. *Жити – добро робити. Пройти чесно тяжкый путь вдає ся не каждому*.

 **СПОСОБЫ ВЫРАЖЕНЯ ПРИСУДКА**

 Присудок може ся выражати разными частями річи, майчастіше –

глаголом. Розличають простый и складеный присудок.

 **Простый присудок** ся выражає глаголом дійственого, побудного, условного способа, а также інфінітивом. Відповідає на вопросы: што робити? што зробити? што робив? што робила? што робило? што буде робити?

 *Мама варили из сушеных дичок и слив кисилицю.*

 *Мама* што робили? *варили –* простый присудок выраженый глаголом дійственого способа, минувшого часу, число множина¹.

 *Природа наділила наш край жерелами квасної воды* (присудок выраженый глаголом дійственного способа, минувшого часу, єднина).

 *У наших серцях пробуджує ся вічный поклик праотцюзнины* (присудок выраженый глаголом дійственного способа, теперішнього часу, єднина).

 *Літом мы будеме вандровати по горах* (присудок выраженый складенов формов глагола дійственного способа, будучого часу, множина).

 *Дайте коням овса* (присудок выраженый формов глагола побудного способа, множина).

 *Я бы зробив тото ліпше* (присудок выраженый формов глагола условного способа, єднина).

 *Горобцьови из соколом не змагати ся* (присудок выраженый інфінітивом).

 **Складеный присудок** може быти именный и глаголный.

 **Складеным именным присудком** называть ся присудок, выраженый глаголом быти и именнов частьов (назывником, містоназывником, якостником, числовником).

 Складеный именный присудок одповідать на вопросы: што робить предмет? што з ним робить ся? ко вун є? што вун є?

 В именному складеному присудку именна часть выражає основноє лексичноє значеня, глагол - зязка **быти** вказує на условный, побудный способ, а в дійственному способі ― на час.

 Глагол – зязка быти в теперішньому часі часто ся выпускає.

 *Старшый сын – моряк, а молодшый – льотчик* (складеный именный

присудок выраженый глаголом – зязков *быти* в теперішньому часі, именна

часть – назывникы *моряк, льотчик*).

 Окрем глагола *быти*, в ролі зязок можуть хосновати ся глаголы стати, казати ся, ставати и др.

 **Складеный глаголный присудок** складає ся из інфінітива и спомагательного глагола.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ¹ *форму множины у сьому речені глагол має завто, же русинські діти на Закарпатю до нянька, мамкы и старшых обращають ся на Вы*.

 Інфінітив вказує на основноє дійство, а спомагателный глагол – на способ и час, начало, продовженя, законченя дійства, необходимость або возможность дійства.

 *Я мушу косити траву*. *Хлопчик не годен пудняти міх. Дівочка хотіла бы увідіти море.*

 Спомагателными глаголами можуть быти такі слова: *могти, почати, закончити, збирати ся, хотіти, мусіти,*  а также *треба, рад, мож.*

 *Люди хочуть ґаздовати на своюй земли.*

 *Я мушу тото днесь зробити.*

 **ТИРЕ МЕЖИ ОСНОВНИКОМ И ПРИСУДКОМ**

 У складеному именному присудку глагол – зязка **быти** часто ся выпускає. На місті пропущеної зязкы у вымові ся робить павза, а на письмі ся пише тире.

 **Тире ставиме:**

 1) коли основник и присудок выражені назывником або числовником.

 *Ліс – красота, поле – богатство.*

2) коли основник и присудок або єден из них выражені інфінітивом.

 *Наша задача – садити дерева, а не лем вырубовати їх.*

 *Садити дерева, а не лем їх вырубовати – наша задача.*

У такых реченях основник є на першому місті, а присудок – на другому.

 3) коли перед присудком суть указателні частиці *то, сесе, се.*

 *Забыти материнськый язык – то велика ганьба.*

 *Доброта – се майліпша черта характера чоловіка.*

 **Тире не ставиме:**

 1) коли присудок має поруналноє значеня.

 *Дівочка як квіточка. Небо як море.*

2) коли перед присудком, выраженым основником, є частиця *не.*

 *Серце не камінь. Мы не рабы.*

3) якшо присудок выраженый якостником або містоназывником.

 *Не ушиткі діти добрі и почливі. Вун наш. Друг мені лем ты*.

4) коли основник выраженый личным містоназывником и позад

 нього не роблять павзу. *Ты друг природі*.

Коли позад містоназовника роблять павзу, то тире ставиме.

 *Мы – русины.* *Она – не нашого поля ягода*.

 **ДРУГОРЯДНІ ЧЛЕНЫ РЕЧЕНЯ**

 **ДОПОВНЕНЯ** (*укр. додаток*)

 Окрем головных, у речені можуть быти другорядні члены: доповненя, означеня, обставина. Другорядні члены пудчерькуєме так: доповненя, означеня, обставина .

 **Доповненя –** другорядный член реченя, якый означає предмет и одповідає на вопросы непрямых змінникув. Часто доповненя ся выражає назывником або містоназывником, рідше якостником, інфінітивом, возгласом, вжитых у значені назывника.

 *Учителька одкрыла книжку. Хлопчик пив воду. Не рубай ліщину.* Доповненя *книжку, воду, ліщину* выражені назывниками.

 *Нитко из собов нич не возьме на антот світ. За вшитко я вам дякую, мамко*. Доповненя *из собов, нич, за вшитко, вам* выражені містоназывниками.

 *Гості поздоровляли молодых.* Доповненя выражено якостником *молодых* у значені назывника.

 *Хлопчик шіковно розділив дванадцять на чотыри.* Доповненя выражено числовниками.

 *Я люблю слухати класичну музику.* Доповненя выражено інфінітивом *слухати* и назывником *музику*.

 *Мы не віруєме вашому «завтра» и «потом».* Доповненя выражені містоназывником *вашому,* присловниками *«завтра» и «потом» у*  значені назывникув.

 *Хлопчик бавив ся и співав «тра – та - та, тра – та - та»*. Доповненя выражено возгласом у значені назывника.

 Розличають доповненя прямоє и непрямоє.

 **Прямоє доповненя** выражає ся:

 1. Назывником у видящому змінникові без приназывника.

 *Читає книжку. Малює пейзаж. Їсть кремзликы.*

 2. Назывником в родителному змінникови як часть од цілого.

 *Я не відів моря. Сестра купила молока.*

3. Назывником при глаголови из отрицателнов частицьов *не*.

 *Не є ани дарабчика хліба.*

 Доповненя из приназывниками є непрямі.

 **ОЗНАЧЕНЯ**

 Означеня – другорядный член реченя, якый вказує на признак предмета и одповідає на вопрос: **якый? чий? котрый?**

 Сухоє сіно згребли у великый вал.

 Означеня суть согласовані и несогласовані.

 **Согласовані** (*укр*. узгоджені) **означеня** мають такый род, число и змінник, як и слово, признак якого указують. Согласовані означеня выражають ся якостниками, одглаголными якостниками, містоназывниками и порядковыми числовниками.

 *Фрішна вода у карпатських жерелах чиста, прозрачна, ги слыза.* Означеня *фрішна* согласує ся из основником *вода*  у роді (жен. р.), числі (єдн,), зміннику (Н.). Означеня *карпатських* согласує ся из доповненьом *у жерелах* у числі (мн.) и зміннику (М.).

 **Несогласовані** (*укр*. неузгоджені) **означеня** можуть ся выражати назывником, інфінітивом, присловником, словозєднаньом.

 *Зайшов чоловік* (якый?) *в околярях.*

 *Ланцом* (якым?) *из желіза перекрыли путь.*

 *Поле* (якоє?) *зліва ― то сусіда.*

 *Є час* (якый?) *розмітовати каміня, и є час* (якый?) *збирати каміня.*

 *Мені ся дуже полюбила книжка* (чия?) *Василя Молнаря* (яка?) *«Запискы старого вандролюба».*

**ОБСТАВИНА**

 Обставина – другорядный член реченя, якый указує на місто, час, ціль, причину, способ дійства. Одповідать на вопросы: де? куда? вудкіль? коли? з яков цільов? чому? якым способом? подобно до чого? в якуй мірі? не позеравучи на што?

 За значеньом обставины ся ділять на такі виды:

 – обставина часу;

 – обставина причины;

 – обставина ціли;

 – обставина способа дійства, міры и ступени;

 – обставина порунаня;

 – обставина условія;

 – обставина уступкы.

 *Здалека было видко триштокову школу* (вудкільбыло видко? *здалека –* обставинаміста).

 *З вечора до рана у хыжи світило ся* (з якого часу до якого часу?

*з вечора до рана* – обставина часу).

 *Од радости дітина аж пудскочила* (чому? з якої причины пудскочила? – *од радости* – обставина причины)

 *Пушов Иван в полонину косити*  (пушов куда? – *в полонину* – обставина міста. Пушов нашто? з яков цільов? – *косити.* – обставина ціли).

 *Діти голосно говорять межи собов* (говорять як? – *голосно* –

обставина способа дійства, міры и ступени).

 *Даколи взимі рікы промерзають до дна* (коли? – *даколи*  – обставина

часу. Промерзають як? накулько? – *до дна* – обставина міры и ступени).

 *Дако жиє дуже богато, а дако цалком бідно.* (жиє як? – *дуже богато, цалком бідно* – обставина способа дійства, міры и ступени).

 *Наперекор яничарам мы ся не одкажеме од свого материнського языка* (непозеравучи на што? – *наперекор* – обставина допустовости).

 *При помочи добрых людий мы якось лем вуйдеме из біды* (при якум условію? – *при помочи* – обставина условія).

 **ЄДНОСКЛАДНІ РЕЧЕНЯ**

 В єдноскладных реченях граматична основа выражена єдным головным членом – основником або присудком .

 Єдноскладні реченя з **головным членом присудком** ся ділять на

ýзначено-личні, неýзначено-личні, общеличні, безличні.

 **УЗНАЧЕНО-ЛИЧНІ РЕЧЕНЯ**

В ýзначено-личных реченях присудок ся выражає глаголом у формі першого и другого лиця єднины або множины теперішнього и будучого часу дійственного або побудного способа.

 *Люблю зберати грибы* (присудок *люблю*  выраженый глаголом у формі першого лиця теперішнього часу)

 *Сидиме на каміньох и позираєме, як мече ся рыбка в потоці* (присудкы *сидиме,* *позираєме* выражені глаголом у формі першого лиця, множественного числа, теперішнього часу ; присудок *мече ся* – у формі третього лиця єднины).

 *Не плач, дітинко* (присудок *не плач* выраженый глаголом у формі другого лиця побудного способа).

 В ýзначено-личных реченях лице, якоє выконує дійство, легко встановити за формов личного глагола (люблю – я – першоє лице, єднина; сидиме – мы – першоє лице, множина; не плач – ты – другоє лице, єднина).

 **НЕУЗНАЧЕНО-ЛИЧНІ РЕЧЕНЯ**

 В неýзначено-личных реченях присудок ся выражає глаголом у формі третього лиця множины теперішнього и будучого часу и в формі минувшого часу множины (*у минувшому часі множины глагол має єднаку форму в ушиткых лицях*). В такых реченях важно не то, ко выконує дійство, а то, ож дійство выконує ся (одбыло ся ци буде одбывати ся).

 *Нас показують* (*покажуть, будуть показовати*) *по телевізору. Сообщили про аварію*.

 **БЕЗЛИЧНІ РЕЧЕНЯ**

 В безличных реченях присудок ся выражає безличным глаголом або безличнов формов на -но, -то, присловником або інфінітивом. Лице, якоє выконує дійство, не мыслить ся.

 *Запахло веснов. Загриміло. Сорочку зшито. Землю зорано, мож садити крумплі. Спершу нич не было чути. Тихо и спокуйно на души.*

 **ОБЩЕЛИЧНІ РЕЧЕНЯ**

 В общеличных реченях присудок означає дійство, якоє односить ся до вшиткых и каждого. Присудок у такых реченях выражає ся глаголом другого лиця побудного способа єднины и множины и третього лиця множины.

*Менше говори, а булше роби*. *В єден бочкор дві ногы не покладеш*. *Єднов руков сіна не накосиш*. *Брехача скорше їмлять, ги хромого пса*. *Вутця и матірь не выберають* (русинські пословиці).

 **НАЗЫВНІ РЕЧЕНЯ**

В назывных реченях граматична основа складать ся из основника. Такі реченя можуть быти нерозширені (без другорядных членув) и розширені (доповненям або означеням).

 *Осінь* (реченя нерозширеноє) . *Золота карпатська осінь* (реченя розширеноє).

 *Зелена лісова полянка. Діточі забавы. Иванова хыжа. Народный русинськый дом Духновича. Тиха, лагудна нуч* (реченя розширені означенями).

 Назывні реченя не можуть розширяти ся обставинов, бо обставина хоснує ся при присудкови, а присудка в назывных реченях не може быти.

 **ПРОСТІ УСКЛАДНЕНІ РЕЧЕНЯ**

 Реченя суть ускладнені и неускладені. Ускладнені реченя можуть ускладньовати ся такыми компонентами:

 – єднородными членами;

 – одокремлеными членами;

 – одокремлеными уточньовалными членами;

 – обращеням;

 – вставными словами и вставлеными конструкціями.

 **ЄДНОРОДНІ ЧЛЕНЫ РЕЧЕНЯ**

 Єднородными называють ся такі члены реченя, які зєднані сочинителным зязком, суть равноправні, граматично не залежні. Єднородні

члены односять ся до єдного и того слова, одповідають на єден и тот

вопрос.

 Єднородными можуть быти головні и другорядні члены.

**Основникы**. *У нашых горах ростуть бучкы, ялиці, грабы, дубы.*

**Присудкы**.*Не ламліть, діточкы, дерева, а садіть їх и поливайте. Сіно згребли у великый вал, склали у навилкы, поносили до островкы и зметали у копицю. На прядках співали, фіґльовали, розказовали шеліякі трафункы.*

**Доповненя**. *Літом збирали сьме ягоды, малины, грибы.*

**Означеня**. *Красный, благодатный, рудный край, Богом нам даровані Карпаты.*

**Обставины**.*Тихо, спокуйно вела ся бесіда.*

 Єднородні члены зязують ся межи собов интонаційов або сочинителными союзами.

 *И жне, и косить, и їсти не просить*  (зєдновалні союзы).

 *Місяць світить, но не гріє*  (протиставный союз).

 *Або пан, або пропав. Або позыч, або продай мі*  (розділові союзы).

 **ЄДНОРОДНІ И НЕЄДНОРОДНІ ОЗНАЧЕНЯ**

 Єднородні означеня называють признакы предмета из єдного боку.

 *Поле красовалося жовтыми, білыми, червеными цвітами*.

 Єднородні означеня произносять ся интонаційов перелічованя и межи нима мож поставити союз *и*.

 *На складі суть березові, вульхові и грабові дрова*.

 Неєднородні означеня называють признакы предмета из разных бокув.

 Межи нима союз *и* не мож поставити, и запяту тоже.

 *Дерева вкрыли ся молодым густым зеленым листьом*. *На небі было видко великі чорні хмары*.

 **РОЗДІЛОВІ ЗНАКЫ У РЕЧЕНЯХ ИЗ ЄДНОРОДНЫМИ ЧЛЕНАМИ**

 1. Коли єднородні члены не зязані союзами, то межи ними ставиме запяту. *Коло штрекы росли корчі свербигусок, терня, бузины*.

 2. Запяту ставиме, коли єднородні члены зєднують ся протиставными союзами. *Мудрым нико не вродив ся, а навчив ся*.

 3. Запяту ставиме позад єднородных членув, коли они зєднують ся сочинителными и розділовыми союзами, які повторяють ся.

 *Спить озеро и ліс, и місяць в небі. Ци то сад видніє ся, ци ліс, ци*

*копиці сіна. Або я, або ты, куме, мусиме тото зробити*.

 У реченях из єднородными членами можуть быти обобщаючі слова.

 4. Коли обобщаючоє слово находить ся перед єднородными членами, то перед єднородными членами ставиме двоточку (:).

 *У нашых лісах мож стрітити шелиякого звіря: вовка, зайця, оленя, лишку, дику мачку*. *Памнятникы Александрови Духновичу суть у многых городах и селах: Пряшові, Ужгороді, Хусті, Поляні и др*.

 5. Коли єднородні члены находять ся перед обобщаючым словом, то перед ним ставиме тире (–).

 *И земля, и воздух, и небо – вшиткоє ся радовало весні*.

 6. Коли єднородными членами, які находять ся позад обобщаючого слова, реченя ся не закончує, то перед ними ся ставить двоточка, а позад них – тире.

 *Каждый: молодый и старый, бідный и богатый – хоче жити серед добрых людей*.

 **РЕЧЕНЯ ИЗ ОДОКРЕМЛЕНЫМИ ЧЛЕНАМИ.**

 **РОЗДІЛОВІ ЗНАКЫ У РЕЧЕНЯХ ИЗ ОДОКРЕМЛЕНЫМИ**

 **ЧЛЕНАМИ**

 Одокремльовати ся можуть лем другорядні члены. Головні – основник и присудок одокремлеными не можуть быти.

 **ОДОКРЕМЛЕНІ ОЗНАЧЕНЯ И ОБСТАВИНЫ**

 1. Запятов одокремлюєме поширеноє **означеня**, якоє находить ся позад означованого слова.

 *Сніг на путичці,* ***выбитуй заячыми лапками****, хрустів, ги стекло*. *Хыжку, покрыту соломов, теперь мож увидіти лем у музейови*.

 2. Одокремлюють ся означеня, які ся односять до личного містоназывника.

 *Мені,* ***малому****, ліскова палиця служила за коня*. *Вун,* ***молодый****, высокый, веселый, одразу полюбив ся дівці*.

 3. Одокремлюють ся два и булше означень, коли они стоять позад означованого слова, перед якым уже є означеня.

 *Весняный день,* ***теплый****,* ***ясный****, стрів нас легенькым вітриком*.

 4. Одокремлює ся **обставина**, выражена єденичным одглаголником.

 *Коровы,* ***ремигаючи****, спокуйно лежали на траві*.

 Коли єденичный приглаголник стойить позад глагола – присудка и вказує на способ дійства, то вун не одокремлює ся.

 *Діти йшли* ***співаючи***. *Не читай* ***лежачи***.

 5. Одокремлюють ся обставины, выражені одглаголниковым оборотом.

 *Красного осіннього дня,* ***вандруючи лісом****, мы натрафили на давно забыту партизанську землянку*.

 **ОДОКРЕМЛЕНІ УТОЧНЬОВАЛНІ ЧЛЕНЫ РЕЧЕНЯ**

 Одокремлеными уточньовалными членами реченя можуть быти *прикладкы, обставины, доповненя*.

 **ОДОКРЕМЛЕНІ УТОЧНЬОВАЛНІ ПРИКЛАДКЫ**

 1. Одокремлюють ся прикладкы из словами *на имня, родом, особенно.*

 *Цвіты,* ***особенно розы****, радовали свойов пишностьов*.

 *Дідо,* ***на прозывку Ґумовый****, и теперь муг стояти на голові, ходити на руках, скакати на єднуй нозі, «крутити колесо», «робити мостик»*.

 2. Одокремлюють ся прикладкы, коли стоять позад означованого слова.

 *Бабка,* ***сусідка справа****, любила довго розказовати про свої болячкы*.

3. Одокремлюють ся прикладкы, коли стоять позад властної назвы. *Олґа Прокоп,* ***русинська співачка****, часто їздить за границю из діточым колективом «Бабчина співанка» и популаризує давні русинські співанкы*.

 Коли властна назва стойить позад общої, то она не одокремлює ся.

Русинська співачка Олґа Прокоп *часто їздить за границю из діточым колективом «Бабчина співанка» и популаризує давні русинські співанкы*.

 **ОДОКРЕМЛЕНІ УТОЧНЬОВАЛНІ ОБСТАВИНЫ**

 1. Одокремлюють ся обставины, які уточнують місто, час або способ дійства. При тому, обставин має быти не менше двох, перша из якых ширша за значеням, а друга вужа, конкретніша.

 *Завтра,* ***на самый обід****, мають прийти до нас гості*. *На березі,* ***коло высокого дуба****, бавили ся діти*. *Воякы осторожно,* ***наґуґачкы****, просували ся по траншеї*.

 Кидь обставины суть неєднакі за значеням (єдна из них вказує на час,

а друга на місто дійства), то они ся не одокремлюють.

 *У суботу в Домі Русинув одбуде ся одзначованя ювілея великого русинського Будителя Алексадера Духновича*.

 **ОДОКРЕМЛЕНІ УТОЧНЬОВАЛНІ ДОПОВНЕНЯ**

 Одокремлюють ся уточньовалні доповненя из словами **окрем, приміром, особенно, на одміну од**. *Ушиткі,* ***окрем Андрія****, робили чесно на полю*. *Старші,* ***на одміну од молодых****, не хотіли лишати своє село и переселяти ся в город*.

 **ВСТАВНІ СЛОВА, СЛОВОЗЄДНАНЯ, РЕЧЕНЯ.**

 **ЗАПЯТА У РЕЧЕНЯХ ИЗ ВСТАВНЫМИ СЛОВАМИ**

 Вставні слова граматично не зязані из реченям, завто не суть членами реченя. На письмі ся виділяють запятыми, а в бесіді – павзов.

 За значеням они ся ділять на групы:

 1) які выражають **увіреность** або **неувіреность** бесідника до свого высказованя: бізонь, точно, само собов розуміє ся, видить ми ся, може, думаю собі...

 ***Видить ми ся****, же тота война ниґда ся не кончить*. ***Бізонь****, так буде ліпше*. ***Може****, вдасть ся нам тото красно зробити*.

 2) в якых ся высловлює **радость**, **жаль**, **осуд**: на щастя, на радость, слава Богу, на жаль, на ганьбу, як на зло, як на гріх, ганьба й казати, най ся не приказує, нювроку, обы го не вречи.

 ***На щастя****, велика вода не дуйшла до нашого обыстя. Мої дівкы,* ***ганьба й казати****, не хочуть робити на полю. Слава Богу, діточкы ростуть, а мы,* ***на жаль****, старієме. Дівочкы, нювроку, красні и почливі*.

 3) в якых ся указує **жерело информації**: кажуть, говорять, на думку..., по-мойому, виджу, думаю собі, чую...

 ***Кажуть люди****, весна сього року буде пуздня*. ***Виджу****, вы любите ходити по горах*. ***На думку вчителькы****, муй сын може стати ученым*.

 4) **активізація бесіды**: чуєте, знаєте, віруйте ми, межи нами кажучи, представте собі, перебачте ми, будьте добрі...

 ***Представте собі****, мы там ниґда не были*. ***Будьте добрі****, вкажіть нам путь до вокзала*. ***Межи нами кажучи****, я ищи такоє чудо не видів*. 5) **зязок межи думками**: во-первых, накурто кажучи, приміром, окрем того...

 ***Накурто кажучи****, я из вами не маю ниякої роботы*. *Окрем того, треба купити ищи буханку хліба*.

 **ОБРАЩЕНЯ**

 Обращеня – слово або словозєднаня, котроє называть предмет або лице, до якого обращена річ. Суть нерозширені (єдноє слово) и розширені обращеня (дакулько слов).

 ***Иванку****, купи мі румянку* (Иванку - нерозширеноє). ***Мамко моя дорогенька****, и ты была молоденька* (Из нар.співанкы. Выділені слова – розширеноє обращеня).

 У речені обращеня ся одділяє запятыми, а при повышенуй интонації ставиме знак возгласа. ***Боже муй милый!*** *Прости мені...*

 **СКЛАДНОЄ РЕЧЕНЯ**

 Реченя, што ся складає из двох або булше простых речень, обєднаных в єдно цілоє за смыслом и граматично при помочи союзов або без них, называть ся складным.

 Розличають такі складні реченя:

 а) складносочинителні реченя;

 б) складноподчинителні реченя;

 в) безсоюзні реченя.

 **СКЛАДНІ СКЛАДНОСОЧИНИТЕЛНІ РЕЧЕНЯ**

 Складноє реченя, што ся складать из двох або булше синтаксично равноправных частей, поєднаных межи собов сочинителными союзами, называть ся *складносочинителным*.

 Прості реченя в складносочинителному можуть ся поєдновати при

помочи сочинителных союзов (зєдновалных, протиставных, розділовых). Межи простыми реченями у складносочинителному можуть быти такі смыслові удношеня:

 – єдночасности дійства. *Косили сіно луговоє, и пахла мнята у валках*.

 – дійство проходить єдно за другым . *Скоро прийде весна, и вшиткоє зазеленіє, розцвіте*.

 – дійство протиставляє ся єдно другому. *На полонині вконци апріля щи біліє сніг, а в долинах уже цвітуть черешні*. *Ты прийшов, айбо я тебе не чекала*.

 – дійство взаємовыключає ся. *Ни дождь не паде, ни сонце не гріє*.

*Ци тото все так было, ци лем теперь така чудна челядь стала – нетерепелива, агресивна?*

 **РОЗДІЛОВІ ЗНАКЫ У СКЛАДНОСОЧИНИТЕЛНЫХ РЕЧЕНЯХ**

 Межи простыма реченями, котрі входять у складносочинителноє, ставиме такі розділові знакы: запяту, точку из запятов, тире.

 1. **Запяту** ставиме, коли части складносочинителного реченя, суть близкі за значеньом и неускладнені (обязателно перед протиставными союзами, а также розділовыми, котрі ся повторюють).

 *Тече потук межи горами, а до нього збігають ся другі поточкы*. *Празднують люди, и з ними весняна природа радує ся Воскресіню Христовому*. *Чекали сьме хвилю, а прийшла буря*. *Ластувочкы ліпили гніздо, и мы з интересом наблюдали за їх роботов*.

 Коли у речені є слово, што односить ся до обох частей, то запяту не ставиме. ***Уже*** *зазеленіла трава и розцвів первоцвіт*. ***Учора*** *быв теплый день и діти радо бавили ся надворі* (слова *уже, учора*  односять ся до обох частей реченя, тому запяту не ставиме)*. Чорні хмары нависли над польом, и почав ся дождь*  (запяту ставиме, бо общого слова не є).

 2. **Точку из запятов** ставиме у складносочинителному реченні, коли прості реченя суть розширені, ускладнені и мають свої розділові знакы.

 *Хлопчикы скакали из верьбы в колобаню, брызкали ся водов, переганяли ся в плаваню; и могла мати гойкати свого сына, махати руками, кликати домув...*.

 3. **Тире** ставиме, коли смысл простых речень ся протиставляє або выражає швыдку зміну дійства ци вказує на наслідок.

 *Ударив грум – и земля затрясла ся*. *Прийшла весна – и надворі потепліло*.

 **СКЛАДНІ СКЛАДНОПОДЧИНИТЕЛНІ РЕЧЕНЯ**

 Складноподчинителноє реченя ся складає из синтаксично нерувноправных частей. Єдна из них – головна, а друга (їх може быти дві або булше) – залежна, подчинителна.

 Подчинителні реченя зєднують ся из головным при помочи подчинителных союзов и союзных слов.

 Подчинителна часть може находити ся перед головнов, позад головної або всередині неї.

 ***Ко рано встає****, тому Бог дає*.

 *Не є такого малого воза,* ***вбы на нього и стебло не стало***.

 *Там,* ***де недавно быв студничок****, теперь стояло болото*.

 **ВИДЫ ПОДЧИНИТЕЛНЫХ РЕЧЕНЬ**

 У языкознавстві майбулше поширені дві класифікації подчинителных

речень: логіко-граматична и структурно-семантична¹.

 Ниже подаєме виды подчинителных речень за логіко-граматичнов класифікаційов.

 **ПОДЧИНИТЕЛНІ ОСНОВНИКОВІ РЕЧЕНЯ** (*укр*. підрядні підметові)

пояснюють основник головного реченя, выраженый указателным словом

(містоназывниками **тот**, **тота**, **тото**) и одповідають на вопросы: **ко? што?**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ¹ За логіко-граматичнов класифікаційов розличають такі подчинителні реченя: основникові, присудкові, доповньовалні, означалні, обставинні. При поділови на сесі виды є то, на якый вопрос одповідає починителноє реченя и якый член реченя замінює або уточнює. Кидь одповідає на вопрос **ко?** **што?**, то оно замінює основник и його рахують основниковым, а якщо – на вопрос **кого? што?**, то замінює доповненя и його рахують доповньовалным.

 За структурно-семантичнов класифікаційов основным є будова речень и їх значеня. За сьов класифікаційов подчинителні реченя ділять на означалні, изяснителні (*укр*. зʼясувальні, *русс*. изъяснительные), обставинні. Подчинителні означалні, изяснителні, обставинні способу дійства и ступени поясняють лем якыйсь член у головному речені, инші подчинителні – цілоє головноє реченя.

 Означалні, присудкові, частично основникові и доповньовалні логіко-граматичної класифікації у структурно-семантичнуй односять до означалных, а частично основникові и доповньовалні – до изяснителных.

 ***Ко много говорить****, тот мало робить*. *Тото,* ***што пройшло****, ниґда не*

*верне ся*. *Ушиткі,* ***ко быв у залі****, встали*. *Лем тот не робить хыбы, ко нич не робить*.

 **ПОДЧИНИТЕЛНІ ПРИСУДКОВІ РЕЧЕНЯ** (*укр*. підрядні присудкові)

пояснюють присудок головного реченя, выраженый містоназывником *тот, такый*, и одповідають на вопросы: **ко такый**? **што вун такоє**? я**кый вун є**?

 ***Яка матка****, така й Катка,* ***якый отець****, такый сын*. *Гора была така,* ***што її треба была обходити***. *Я не тот,* ***за кого вы мене принимаєте***. *Не тота мати,* ***што народила****, а тота,* ***што выростила***.

 **ПОДЧИНИТЕЛНІ ДОПОВНЬОВАЛНІ РЕЧЕНЯ** (*укр*. підрядні додаткові) суть доповненьом до головного реченя або пояснюють у головному речені доповненя, выраженоє містоназывником, одповідають на вопросы непрямых змінникув.

 Приєднують ся до головного при помочи союзов: *што, обы, же, як и союзных слов што, ко, якый, чий, котрый, де, вудкі*.

 *Не слухай даколи того* (кого?), *ко тебе хвалить, а другых осуджає*. Головна часть реченя – перша. *Не слухай даколи того* (кого именно не слухай?) Подчинителна часть – друга, она уточняє містоназывник *того* в Р.зм., якый є доповненьом.

 *Добрі тому коса косить,* ***кому мила їсти носить***. *Я хочу,* ***обы было порозуміня межи людьми***. *Добрі того вчити,* ***ко хоче вшиткоє знати***. *Мы из интересом наблюдали за тым,* ***як ластувочкы ліплять своє гніздо***.

 *Хлопчик зазвідав,* ***які потятка зимують у нас***. *Нико не знає тото,* ***што буде завтра***. *Добрі того вчити, ко хоче вшитко знати*.

 **ПОДЧИНИТЕЛНІ ОЗНАЧАЛНІ РЕЧЕНЯ** (*укр*. підрядні означальні)

пояснюють назывник у головному речені и одповідають на вопросы:

**якый**? **чый**? **котрый**?

 Приєднують ся до головного реченя при помочи союзов *што, обы, жебы,* коли и союзных слов *што, ко, якый, чий, котрый, де, вудкі*.

 Подчинителні означалні реченя можуть находити ся позад головного або всередині нього, рідше перед головным.

 *Рибакы пудойшли до озера,* ***де купали ся діти***.

 *Мы дуже любиме Карпаты****, де сьме ся народили и жиєме теперь***.

 *На горі,* ***из якої на кукер красно было видко село****, находити и свою хыжу межи чужыми дахами было интересно*.

 *Деревляна капурка,* ***што вела у двур****, была отворена*.

 *Чия сила, того и правда*.

 **ПОДЧИНИТЕЛНІ ИЗЯСНИТЕЛНІ РЕЧЕНЯ**

 За структурно-семантичнов класифікаційов теперішні языкознавцы выділяють изяснителні реченя. До такых речень в основному односять подчинителні доповньовалні и назывникові реченя.

 Подчинителні изяснителні реченя пояснюють смысл котрогось слова у головнуй части.

 На які вопросы одповідають такі реченя, украйинські и русскі учені не є одностайными. Приміром, Олґа Олійник рахує, шо изяснителні реченя одповідають на вопросы усьых змінникув¹. О. Авраменко, Л.Скуратівський, О.Глазова, Ю.Кузнєцов и др. – шо лем на вопросы непрямых змінникув².

 Ушиткі авторы теперішньых учебникув из украйинської мови про 9 клас єдностайно рахують, ож изяснителні реченя пояснюють, уточнюють у головному речені слова, які означають разні выявы мысленя и спринятя. Такыми словами суть глаголы (*думати, знати, розуміти, чути, віровати, видіти, памнятати*),

якостникы (*радый, щастливый*), присловникы (*видко, треба*).

 *Добрі памнятаю, ож тот день быв на чудо сонячный. Я ся онь зачудовав из того, як вун ся поводив*. *Теперь я розумію, яка моя мама была мудра жона*. (И.Завадяк).

**СКЛАДНОПОДЧИНИТЕЛНІ РЕЧЕНЯ ИЗ ПОДЧИНИТЕЛНЫМИ**

 **ОБСТАВИННЫМИ**

 Подчинителні обставинні реченя ся ділять на такі: міста, часу, способа и ступени дійства, причины, цілі, условія, допустові, наслідкові. Одповідають на вопросы: **де? коли? якым способом? чому? из яков цільов? при якум условію? не позираючи на што? подобно до чого?**

 Подчинителні обставинні реченя указують, як и при якых обставинах одбывать ся дійство у головному речені.

 **ПОДЧИНИТЕЛНІ ОБСТАВИННІ МІСТА** (*укр*. підрядні обставинні місця)

указують на місто дійства в головному речені и відповідають на вопросы **де**? **куда**? **удкіть**? Приєднують ся до головного реченя при помочи союзных слов *де, куда, удкіть*. У головному речені можуть быти указательні слова *там, туда*.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ¹Ольга Олійник, Українська мова. Підручник для 8-9 класів середньої школи. ‒ Київ, «Альфа», 1997, с. 345.

 ²Г.Шелехова, Я.Остаф, Л.Скуратівський. Рідна мова. Підручник для 9 класу – Київ, «Освіта», 2001, с. 54.

 О.Авраменко, М.Блажко, Українська мова і література. Довідник. Завдання в тестовій формі. 1частина – Київ, «Грамота», 2018, с. 221-222.

 Обставинні міста можуть находитися перед головным реченям, усередині и позад нього.

 ***Де красно покопано****, там буряну потому менше. Там,* ***де косять****, дождя не просять. Иди ты, чоловіче, туда,* ***удкіть ты прийшов****. Сердце кличе мене туда,* ***де щи стойить мамчина стара хыжка***.

 **ПОДЧИНИТЕЛНІ ОБСТАВИННІ ЧАСУ** (*укр*. підрядні обставинні часу)

указують на час дійства в головному речені и одповідають на вопросы : **коли? одколи? як довго? з якого часу, до якого часу?**

 Споюють ся из головным реченям при помочи союзов *ищи лем, як лем, тулько што, коли, одколи, докы*.

 Обставинні часу можуть находитися перед головным, усередині и

позад головного реченя.

 ***Доки сонце зыйде****, роса очи выйисть.* ***Ищи лем почалося розвидняти****, а косарі вже были у полю.* ***Тулько што я выйшов из хыжі****, а вже ня зясь туда кличуть*. У поданых высше реченях подчинителні часу находять ся перед головным.

 *Ясінь розколов ся начетверо,* ***коли до нього вдарила блискавка****. Мы прийдеме до вас тогда,* ***як нас красно покличете****. Вже падав сніг****, коли хлоп ся здогадав выберати крумплі***. У поданых высше реченях подчинителні часу находять ся позад головного.

 *У неділю,* ***коли мы выйшли из церьквы****, бовт уже быв запертый.*

 *Из того часу,* ***як ся розпали колхозы****, многі люде у селі втратили роботу*. У поданых реченях подчинителні часу находять ся всередині головного реченя.

**ПОДЧИНИТЕЛНІ ОБСТАВИННІ СПОСОБА ДІЙСТВА, МІРЫ И СТУПЕНИ**

 (*укр*. підрядні обставинні способу дії, міри і ступеня)

одповідають на вопросы: **як? якым способом? в якуй мірі? накулько?**

 Спойоють ся из головным реченям при помочи союзов *што, обы* и союзного слова *як*.

 *Жити треба по совісти, так,* ***як учили нас мамка и нянько***. (як? якым способом треба жити? – обставинне способа дійства).

*Роби так,* ***обы каждому было добрі***  (як? якым способом роби? – обставинне способа дійства).

 *Надворі од місяця так ясно,* ***што мож , як кажуть, збирати мак***. (як? в якуй мірі ясно? – обставинне міры и ступени).

 *У його словах тулько правды,* ***як у решеті воды***  (в якуй мірі? накулько? – обставинне міры и ступени).

**ПОДЧИНИТЕЛНІ ОБСТАВИННІ ПРИЧИНЫ** (*укр*. підрядні обставинні причини)

указують на причину дійства головного реченя. Одповідають на вопросы:

**чому? по якуй причині?**

 Споюють ся из головным реченям при помочи союзов *бо; через то,*

*што; завто*.

 Обставинні причины можуть находити ся позад головного реченя, рідше перед ним.

 *Не води ся из злыми людьми,* ***бо од них ся набереш лем злости***. *Через то,* ***што падав град****, листкы тенґериці были посічені*. *Надворі нараз потемніло, завто же сонце закрыла велика чорна хмара.*

 **ПОДЧИНИТЕЛНІ ОБСТАВИННІ ЦІЛИ** (*укр*. підрядні обставинні мети)

указують на ціль дійства головного реченя. Одповідають на вопросы: **нашто? з яков цільов?**

 Споюють ся из головным реченям при помочи союзов *бы, обы, штобы*.

 *Заспіваймо собі голосно, весело,* ***бы нас было чути на другоє село***. *Бы много знати,* ***треба много читати***. *Дала мамка хліба в тайстринку,* ***обы дітвак не зголоднів до вечора***.

 **ПОДЧИНИТЕЛНІ ОБСТАВИННІ ДОПУСТОВІ** (*укр*. підрядні обставинні допустові) указують на факты, не позираючи на які, одбывать ся дійство головного реченя. Одповідають на вопрос **не позираючи на што?**

 Спойоють ся из головным реченям при помочи союзов *хоть, хоть бы, задарь же, най, аж бы*.

 Обставинні допустові можуть находити ся перед головным, у середині и позад головного реченя.

 ***Хоть кажи мені, хоть ньи****, а я своє зроблю*.

 ***Аж бы там што****, мы не лишиме стареньку матірь*.

 *Люде не лишали роботу в полю,* ***хоть уже розпадався дождь***.

 *Дітвак,* ***задарь же навчив ся уже ходити сам****, муцно тримав ся мамчиної руки*.

 **ПОДЧИНИТЕЛНІ ОБСТАВИННІ УСЛОВНІ** (*укр*. підрядні обставинні умови) указують на условіє, при якому може ся одбывати дійство головного реченя. Одповідають на вопрос: **при якому условію?**

 Спойоють ся из головным реченям при помочи союзов *кидь, кидь бы, аж, ажбы, ажбы як*.

 Обставинні условні можуть находити ся перед головным, у середині и позад головного реченя.

 ***Кидь бы добрі было дома****, люде бы не втікали за границю*.

 *Мусиш тяжко робити,* ***аж хочеш ліпше жити***. *У чужині,* ***аж не***

***найдеш собі роботу****, за што будеш жити?*

 **ПОДЧИНИТЕЛНІ ОБСТАВИННІ НАСЛІДКОВІ**

 (*укр*. підрядні обставинні наслідкові)

указують на наслідок дійства головного реченя.

 Спойоють ся из головным реченям при помочи союза *так што*.

 Подчинителні наслідкові усе ся находять позад головного реченя.

 *Вода выйшла из берегув,* ***так што перейти на другый бук уже не мож было***. *Є хліб и вода,* ***так што не є голода***.

 *Держава не признає русинув,* ***так што нам самым треба домагати ся вызнаня нашої націоналности***.

 **ПОДЧИНИТЕЛНІ ОБСТАВИННІ ПОРУНАЛНІ ¹** (*укр*. підрядні обставинні порівняльні) одповідають на вопросы: **як? подобно до чого?**

 Обставинні поруналні споюють ся из головным реченям при помочи союзов *як, ги, гибы*.

 Можуть находити ся перед головным, у середині и позад головного реченя.

 *Я люблю тебе,* ***як мати свою єдину дітину***. ***Як иржа желізо розїдать****, так грубой слово калічить наші душі*. *На сердцю было так спокуйно,* ***ги дітвакови позад купели****, чисто и умиротворенно*.

 Складноподчинителні обставинні поруналні треба розличати од простых

речень из поруналным оборотом. *Будь богата,* ***як земля***. *Збрехав неборак и почервенів,* ***як рак*** (прості реченя из поруналным оборотом).

**СКЛАДНОПОДЧИНИТЕЛНІ РЕЧЕНЯ ИЗ ДАКУЛЬКОМА ПОДЧИНИТЕЛНЫМИ**

 (*укр*. складнопідрядні речення з кількома підрядними)

 У складноподчинителному речені може быти не лем єдна подчинителна часть, а дві и булше. Такоє реченя ся называть складноподчинителным из дакулькома подчинителными.

 В такых реченях розличають:

 • єднородну подчинителность;

 • неєднородну подчинителность;

 • послідовну подчинителность.

 У реченях из **єднороднов подчинителностьов** ушиткі части єднакі за граматичным значеням, одповідають на єден и тот же вопрос, односять ся до єдного слова або до цілої головної части.

 *Я радую ся, коли цвітуть сады, коли співають потятка, коли ся сміють діти*.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ¹ За логіко-граматичнов класифікаційов поруналні реченя языкознавци в окремый тип не выділяють. Л.Скуратівський за структурно-семантичнов класифікаційов односить їх до обставинных способа дійства, міры и ступеня. О.Авраменко выділяє обставинні поруналні реченя в окремый тип.

 *Позирай*: Г.Шелехова, Я.Остаф, Л.Скуратівський. Рідна мова. Підручник для 9 класу – Київ, «Освіта», 2001, с.58.

О.Авраменко, М.Блажко, Українська мова і література. Довідник. Завдання в тестовій

формі. 1частина – Київ, «Грамота», 2018, с. 221-222.

 Се реченя ся складає из четырьох частей. Перша часть – *Я радую ся* – головноє реченя, в якому од слова *радую ся* мож поставити до подчинителных речень вопрос *коли*? Подчинителні реченя в даному суть єдного типа – обставинні часу.

 У речені из **неєднороднов подчинителностьов** разні за граматичным

значеням подчинителні части по-разному односять ся до головної: єдна,

поясняє головну часть в цілому, а друга – єден из єї членув.

 *Мы выйшли из ліса на полянку, де стояла лісникова хыжка, и увиділи, же из запада ся насувать буря*.

 Се реченя ся складає из трьох частей. Головноє реченя – *Мы выйшли из ліса на полянку... и увиділи...* другоє реченя – *де стояла лісникова хыжка* – подчинителноє, означалноє реченя, поясняє в головному речені доповненя *на полянку*, одповідає на вопрос: *на яку*? Третьоє реченя – *же из запада ся насувать буря* – подчинителноє, доповньовалноє, пояснює головну часть в цілому, одповідать на вопрос: *кого, што*?

 *Сеся держава, котру маєме теперь, довго ся церемонити из людьми не буде, кидь они не сповнятимуть то, што власть уд них хоче* (И.Завадяк).

 У речені из **послідовнов подчинителностьов** перша подчинителна часть є залежна од головного реченя, друга – од першої подчинителної части, тритя – од другої и т.д.

 *Місяць світив так ясно, што орієнтовати ся нам было не дуже тяжко в хащи, в якуй ся мож заблудити и дньом, а не лем вночи*.

 Се реченя ся складає из трьох частей. *Місяць світив так ясно* – головна часть, од якої є залежна перша подчинителна часть – *што орієнтовати ся нам было не дуже тяжко в хащи* – одповідать на вопрос *як? в якуй мірі?* ‒ поясняє в головному речені обставину *ясно*. Друга подчинителна часть – *в якуй ся мож заблудити и дньом, а не лем вночи* – є залежна од першої подчинителної части, поясняє в нюй доповненя *в*

*хащи*, одповідать на вопрос *в якуй?*

 **БЕЗСОЮЗНІ СКЛАДНІ РЕЧЕНЯ** (*укр*. *безсполучникові складні реченя )*

 Складні реченя, части якых споюють ся в єдно цілоє за змістом и інтонаційов без помочи союзов и союзных слов, называють ся безсоюзными:

 *Сонце палить, трава горить, пасти нішто*. *Зробив добро про тебе чоловік – ты вдячный будь йому повік*.

Части безсоюзного складного реченя можуть поєдновати ся такыми видами інтонації:

 – перелічованя, коли дійство проходить єдночасно або єдноє за другым:

 *Сідає сонце на спочинок, темніють горы и долины. Сніг розтав, трава зеленіє, люде почали ярьовати*.

*–* протиставленя:

*Много бесіды – мало діла*. *Много птиць – не буде гусениць*.

– поясненя, доповненя:

 *У Япониї біда страшенна: цунамі змыло вшиткоє на свому пути*.

  **РОЗДІЛОВІ ЗНАКЫ В БЕЗСОЮЗНОМУ СКЛАДНОМУ РЕЧЕНІ**

 У безсоюзному складному рученю ставиме такі розділові знакы: запята, точка из запятов, двоточка, тире.

 1.Запяту и точку из запьятов ставиме, кидь межи простыма реченями мож условно вставити єднальный союз *и*.

 **Запяту ставиме**, коли реченя тісно поязані межи собов, суть куртыми неускладными.

 *Сонце гріє, вітер дує, сіно ся сушить.*

  **Точку из запятов** ставиме, кидь реченя суть далекыми за смыслом и

вже мають свої розділові знакы.

 *Діти, глядаючи грибы, розыйшли ся по полянці; сонічко позирало на*

*них, сміяло ся и гладило по личках.*

 2. **Тире ставиме**:

– коли є різка зміна дійства:

 *Роздав ся гудок – поїзд рушив. Вдарив грум ‒ земля затрясла ся*;

– коли межи реченями є причинно – наслідковый зязок:

 *Бачок быв порожный – машина не заводила ся*;

– коли смысл єдного реченя ся протиставляє другому:

 *До неї говорять – не чує, не слухать*;

– коли в першому реченю указує ся на условіє, а в другому – на наслідок:

 *Посієш вчасно – вродить рясно*;

– коли смысл першого реченя порівнює ся из смыслом другого:

 *Єден говорить – шовком шиє, другый говорить – вовком выє.*

 3. **Двоточку ставиме**:

– коли другоє реченя розкрывать або доповнює смысл першого:

 *Вижу здалека: діти біжать до мене, махають руками, штось радостно выкрикують*;

*–* коли в другому речені указує ся на причину того, про што говорить ся в першому:

 *Змокли хлопці до ниткы: дождь лляв як из відра*;

*–* коли в першому речені суть слова *так, такый, єдно:*

 *Мені вшитко єдно: купиш ты коня ци авто.*

 *Вун такый: задарь и слова од нього не вытягнеш.*

 *Я розумію так: єден другому має помочи.*

 **РЕЧЕНЯ ИЗ ПРЯМОВ РІЧОВ**

 Прямов річов называєме чужу бесіду, передану дословно, без змін:

 *Дівочка зазвідала маму: «Ци мож мені іти на ріку купати ся?» Мама просила нас: «Діточкы, не заблудіть ся в лісі».*

 Непрямов річов называєме чужу бесіду, в якуй ся передає лем основный смысл сказаного:

 *Дівочка зазвідала маму, ци мож юй іти на ріку купати ся. Дівочка попросила маму пустити єї на ріку купати ся. Мама просила нас, обы мы не заблудили ся в лісі. Мама просила нас не заблудити ся в лісі.*

 Реченя из прямов річов складає ся из двох частий: слов автора, які называють того, кому принадлежить высказованя, и прямої річі, яка є дословным высказованьом автора.

 Слова автора и пряма річ ся обєднують в єдноє цілоє без союзов, лем при помочи интонациї.

 Слова автора можуть быти перед прямов річов, всередині и позад неї.

Не залежно од того, де ся находить пряма річ, она усе пише ся з великої буквы и бере ся в кавычкы.

 Кидь слова автора стоять перед прямов річов, то позад них ставиме двоточку. Коли пряма річ є звідалным реченям, то позад неї ставиме знак вопроса (?), а коли возгласным – возгласный знак (!):

 *Молодиця обернула ся и вповіла сердито: «Чом ты прийшов сюды? Я тя не чекала!»*

 Кидь пряма річ стойить перед словами автора, то знак вопроса, возгласный знак ци три точкы ставлять перед другыми кавычками: «*Коли прийдете до нас?» – зазвідала бабка. «Я не хочу мыти ся!» – капризовала*

*дітина. «Кидь ня не послухаш, то…» – пригрозила мати*. Кидь пряма річ

є реченям розповідалным, то позад кавычок ставлять запяту, а перед словами

автора тире: *«Завтра буде буря», – сообщили по радіо.*

Кидь слова автора перерывають пряму річ, то кавычкы ставлять спереду и на кунци реченя, а слова автора з обох бокув выділяють запятов и тире. Коли пряма річ ся складать из двох и булше речень, то вкунци них ставиме знак вопроса (?) (кидь реченя звідалноє), возгласный знак (!) (кидь реченя возгласноє), запяту (кидь реченя розповідалноє ци побудителноє). *«Што буде з нами? – бідкала ся мати. – Як прожиєме при такуй скруті?»*

 Кидь замінюєме пряму річ на непряму, то слова автора стають головным реченям, а прямя річ – подчинителным:

 *«На другый рук садіть огуркы на иншому місті», – порадила сусідка.*

*Сусідка порадила, обы сьме садили огуркы на другый рук на иншому місті.*

Пряму річ и слова автора мож замінити простым реченям:

 *Сусідка порадила нам садити огуркы на другый рук на иншому місті.*

 **ЦИТАТА.**

 **РОЗДІЛОВІ ЗНАКЫ ПРИ ЦИТАТАХ**

 Цитата – дословно записана часть из текста або чийогось высказованя на подтвердженя якойись думкы.

 Цитата, як и пряма річ, береся в кавычкы. При цитатах ставлять такі розділові знакы, як и при прямуй річи.

 *Александер Духнович майбулше ціновав у чоловікови честь. Вун писав: «Мы ничего не имеем собственого, кроме чести. Отступить от нее – есть перестать быть человеком».*

 Епіграф и віршованый текст у кавычкы ся не бере. Кидь цитата

наводить ся не повностьов, то на місті пропуска ставиме три точкы.

 *У поезійи «Честь» Александр Духнович писав:*

 *Честь єсть найдрагша на світі,*

 *Паче сребра и злата...*

 *Кто о чести мало дбаєт,*

 *Сей не много єї маєт,*

 *А кто чести не познаєт,*

 *Скотови ся ровняєт*.

Позад цитаты може вказовати ся автор або жерело, які беруть ся в дужкы, а точка ставить ся позад дужок:

 *«Люби род твой не прото, что он славный, но для того, что он Твой. Кто стыдится своєго народа, той сам себе постыдится».*

 *(А. Духнович ).*

 Коли цитата є частьов авторського реченя, то она бере ся в кавычкы и

пише ся з малої буквы:

 *А. Духнович заповідав русинам не ганьбити ся свойов націоналностьов. У поезії «Вручаніє», яка стала гімном русинув, наш Будитель обґрунтовує, чому вун є русином: русинами были його «отець, мати, Руська вся родина, Русины сестры и браты И широка дружина»*.

 **ДІАЛОГ.**

 **РОЗДІЛОВІ ЗНАКЫ ПРИ ДІАЛОЗІ**

 Бесіда межи двома лицями называть ся **діалогом**, бесіда межи дакулькыма лицями – **полілогом**.

 Слова каждого бесідника называють ся **репліков**. Перед каждов репліков ставить ся тире. Коли слова автора йдуть перед репліков, позад них ставить ся двоточка. Кидь слова автора йдуть позад реплікы, то розділові знакы ставлять ся так, як при прямуй річі.

 *― Пане учителю, – спросив ся кральовськый іншпектор, – чом діти не бесідують по-мадярьськы?*

 *― Як можуть так бесідовати, кедь ся народили Русинами?*

 *― Але вы знаєте закон, якый выжадує научаня мадярського языка?*

 *― Истотно же знаю, но як їх маю учити мадярськый язык, кидь на то туй не маєме ниякых книжок.*

 *( Є. Фенцик*. *«Учитель Неборак» )*.

 **П О З А Д С Л О В О**

 Язык нарожує ся у серцях людей, його не мож зробити штучно, хоть такі пробы уже были (есперанто). Не мож насилно навязовати малому народу пануючый язык, хоть такоє в історії є часто.

 Быв час, коли чехы не вызнавали словацькый язык, полякы – русскый, німці – датськый, и раховали їх лем діалектом свого языка. Македонськый язык называв ся діалектом аж трьох языкув: грецького, арабського, болгарського.

 Русскі именовали украйинську мову малоруськов (т.є. діалектом русского), а не самодостатньым языком народа окремої націоналности – украйинської .

 На днешный час много украйинцюв (и не лем языкознавці, на жаль) не признають язык русинського народа, хоть вун на державному уровни вызнаный языком нацменшин за гатаром: у Словаччині, Чехії, Полщі, Сербії, Хорватії и в Америци.

 У 1939-1944 годах русинськый язык быв офіціалным на Подкарпатськуй Руси (теперь Закарпаття). На ньому печатали ся новинкы, журналы, научна и художествена література, школні учебникы. Дійствовало Подкарпатськоє Общество Наук. Общоє количество выдань ПОН становило булше ги 1500 наименовань. Се быв истинный розвой русинської літературы.

 У совітськый час ушиткі русинські школы были позакрывані, книжкы знищені, а русинув насилно записали украйинцями.

 Бог всокотив русинськый язык од забытя, а русинув ‒ од повної денаціоналізації (вымераня). Для русинув Закарпатя русинськый язык ‒ то живый материнськый язык, на якому говорять, співають, молят ся, пишуть и читають художествені творы разных жанрув.

 И днесь я неприятелям повім

 Просто в очі, сміло й одкровенно:

 «Правнукы Духновича живі,

 Род русинськый вічный, незнищенный!»

 Говорітьме по-русинськы! Читайме по-русинськы! Прилучайме ся до розвоя русинського языка.

 **Література**

1. Алмашій М. Русинсько-славянськый лексикон. – Ужгород – 2015.

 2. Алмашій М., Молнар М. Слово за словом. Практична граматика для недільної народної школы. – Ужгород, ‒ Выдавателство В.Падяка, ‒ 2004.

 3. Авраменко О., Блажко М., Українська мова і література. Довідник. Завдання в тестовій формі. 1частина – Київ, «Грамота», 2018, с. 221-222.

 4. Гарайда И. Граматика руського языка. ‒ Унґвар, 1941.

 5. Дзендзелівськый Й. Практичний словник семантичних діалектизмів. На допомогу вчителям Закарпаття. – Ужгород, 1958.

 6. Завадяк И. Брыскы споминув из дітвацтва. Роман у повідках. ‒ Видавництво «РІК – У» ‒ 2019.

 7. Керча І. Подкарпатська Русь. – У кн. Русинськый язык. – Opole, 2004, – с. 115-146

 8. Керча І. Словник русинсько-руськый. 1 том **/** А‒Н. ‒ Поліпрінт, Ужгород, 2007.

 9. Керча І. Словник русинсько-руськый. 2 том **/** О ‒Я. ‒ Поліпрінт, Ужгород, 2007.

 10. Материнськый язык: писемниця русинського языка (Мукачево: общество им. А.Духновича). ‒ 1999.

 11. Олійник О, Українська мова. Підручник для 8-9 класів середньої школи. ‒ Київ, «Альфа», 1997, с. 345.

 12. Олександр Духнович. Твори. ‒ Видавництво «Карпати» Ужгород 1993.

 13. Печора Н. Русинськый язык. 1-3 цвіт, про русинські школы пятирочної сістемы народної освіты. ‒ Ужгород, Выдавательство В.Падяка. ‒ 2013.

 14. Сидор Д. Граматика русинського языка из Євангелієм од Матфея для русинов Украйины, Центрольної Європы и Америкы. – Ужгород, 2005.

 15. Фенцик Є. Учитель Неборак. **/** У кн. Штефан Сухый. Русинська література про 3 класу середніх школ із навчанём русинського языка. ‒ Пряшев, 2004, с.77-77

 16. Шелехова Г., Остаф Я., Скуратівський Л. Рідна мова. Підручник для

9 класу – Київ, «Освіта», 2001, с.58.

17. Ябур В., Плішкова А. Пряшівська Русь. – У кн. Русинськый язык. – Opole, 2004, – с. 147-209.

 **ЗМІСТ**

ВСТУПНОЄ СЛОВО …………………………………………………………………………….

СЛОВО ЯК ОБЄКТ ЛЕКСИКОЛОГІЇ ………………………………………………………….

ФОНЕТИКА ………………………………………………………………………………………

 Звукы річі ……………………………………………………………………

 Знакы письма. Алфавіт. Звукы и буквы ……………………………………

 Склад слова. Наголос …………………………………………………….....

МОРФОЛОГІЯ ……………………………………………………………………

 Будова слова …………………………………………………………….......

 Словотвореня ………………………………………………………………..

ЧАСТИ РІЧІ ………………………………………………………………………

 Назывник. Властні и общі назвы, їх писаня ………………………………….

 Род назывника ……………………………………………………………….

 Число назывника ………………………………………………………….....

 Назывникы твердої, мнягкої и мішаної групы ..………………………..

 Змінникы русинського языка ………………………………………………

 Назывникы першого типа зміньованя ……………………………………

 Назывникы другого типа зміньованя …………………………………….

 Назывникы третього типа зміньованя ……………………………………

 Назывникы четвертого типа зміньованя ………………………………….

 Зміньованя назывникув, які ся хоснують лем у множині …………….

 Якостник ………………………………………………………………………...

 Ступеньові якостникы ………………………………………………………

 Односні якостникы ………………………………………………………….

 Присвойні якостникы ……………………………………………………….

 Ступени порунаня якостникув …………………………………………….

 Зміньованя якостникув ………………………………………………………

 Числовник ……………………………………………………………………….

 Кулькостні числовникы ……………………………………………………..

 Зміньованя цілых чисел …………………………………………………….

 Зборні числовникы …………………………………………………………..

 Дробові числовникы ………………………………………………………...

 Порядкові числовникы ………………………………………………………

 Містоназывник …………………………………………………………………..

 Личні містоназывникы ………………………………………………………

 Оборотный містоназывник …………………………………………………

 Присвойні містоназывникы ………………………………………………..

 Указові містоназывникы ……………………………………………………

 Односні и звідалні містоназывникы ………………………………………..

 Узначені містоназывникы …………………………………………………..

 Неузначені містоназывникы ………………………………………………..

 Присловник ………………………………………………………………………

 Ступени порунаня присловникув …………………………………………..

 Глагол. Формы глагола ………………………………………………………….

 Інфінітив ……………………………………………………………………...

 Личні и безличні глаголы …………………………………………………..

 Вид глагола. Глаголы завершеного и незавершеного вида ……………...

 Глаголы переходні и непереходні …………………………………………

 Часы глагола ………………………………………………………………...

 Категорія способа глагола ………………………………………………….

 Глаголы першого и другого типа зміньованя ……………………………..

 Одглаголник. Твореня одглаголникув ………………………………………

 Одглаголный якостник. Активні и пасивні одглаголні якостникы ………

 Служебні части річі ……………………………………………………………..

 Приназывник …………………………………………………………………

 Союз …………………………………………………………………………..

 Частиця ……………………………………………………………………….

 Возглас ………………………………………………………………………..

 Синтаксис и пунктуація. Словозєднаня …………………………………………

 Реченя. Види речень. Простоє двоскладноє реченя ………………………..

 Граматична основа реченя. Способы выраженя основника и присудка ….

 Тире між основником и присудком ………………………………………….

 Другорядні члены реченя. Доповненя ……………………………………….

 Означеня. Прикладка як разновид означеня …………………………………

 Обставина ………………………………………………………………………

 Єдноскладні реченя ……………………………………………………………

 Прості ускладені реченя. Єднородні члены реченя ………………………..

 Розділові знакы у реченях из єднородными членами ……………………….

 Реченя из одокремлеными членами ………………………………………….

 Реченя из одокремлеными уточновалными членами ……………………….

 Реченя из вставными словами …………………………………………………

 Реченя из звертаням ……………………………………………………………

 Складні реченя …………………………………………………………………

 Складні складносурядні реченя. Розділові знакы в них ……………………..

 Складні складноподчинителні реченя. Їх виды ………………………………

 Складноподчинителні реченя из дакулькыми подчинителными ……………

 Безсоюзні реченя ………………………………………………………………..

 Реченя из прямов річов …………………………………………………………

 Діалог. Цитата. Розділові знакы при них ………………………………………

 Закарпатськоє областноє научно-культурологичноє общество

им. А.Духновича

Крайовоє общество подкарпатськых русинов

 ***Анна Меґела***

 **ГРАМАТИКА РУСИНСЬКОГО ЯЗЫКА**

**2-оє выданя,**

 **исправленоє и доповненоє**

 Автор и составитель ‒ Анна Меґела

 компютерный набор – Євген Прокіпчук

 Формат 60х84**/**8, папір офсетний